
Det er de store Drenge — og Piger — jeg 
har tænkt paa med denne Bog, Jeg har 
fortalt Københavns Historie, som jeg for- 
tæller den for Drengene i Skolen, og som 
jeg ved, de kan lide at høre den. Det har 
været vanskeligt at give et passende Ud- 
valg af det overvældende rige Stof, og 
mange morsomme og interessante Enkelt- 
heder har jeg med Beklagelse maattet lade 
ligge, — for Bogen maatte ikke blive for 
stor. Jeg ved^ de tykke Bøger er ikke i 
Kurs i den Læsekreds, jeg nærmest har 
haft for Øje, I Dr, O, Nielsens, Carl 
Bruuns og H. C, Bering- Liisbergs for- 
træffelige Bøger har de voksne rig Lejlig- 
hed til at lære vor Hovedstads Historie at 
kende; maatte denne Miniaturbog kunne 
danne en Forberedelse til hine Værker, 



København 1907. 

H.R, 

Over Indgangen til Raadhuset i København staar der et 
Billede af Biskop Absalon. Det skal minde om, at 
det var ham, der værgede og værnede om Byen, da den 
var lille og forsvarsløs, saa at den kunde faa Lov at vokse 
sig stor og blive Danmarks Riges Hovedstad. 

København var til længe før Absalons Tid, men den 
var kun en lille By som alle de andre smaa Landsbyer i 
Omegnen: Serridslev, Solbjerg, Vigerslev og Valby. Dens 
ældste Navn er blot »Hayn«, senere kaldes den »Køpmanne- 
hafn« (Købmændenes Havn), og det bliver saa til sidst til 
»København«. 

Oppe i Omegnen af Frue Kirke laa den lille By. Dens 
Indbyggere ejede en stor Bymark, der gik helt ud til Valby 
og til Sortedams- og Peblingesøen, og den dyrkede de 
Aaret rundt. 

Men i August og September havde man ogsaa andet at 
tænke paa end at dyrke Jorden, for da var det »Sildetid«. 
Dengang gik de store Sildestimer i Øresund saa tæt, 
at Baadene ikke kunde komme frem for dem, og at 
man kunde øse Sildene op med Spande. Saa flokkedes 
der Mennesker i Tusindvis for at tjene Penge ved Fiskeriet. 
Naar Fisken var fanget, skulde den skæres op og saltes 
ned i store Tønder, og det foregik inde paa Strandbredden. 
Der blev bygget Skure op, saa at Folk kunde bo der hele 
Sildetiden, og der arbejdede de og sov og morjede sig og 
sloges, som man plejede i de Tider. Mad, Klæder og Red- 
skaber skulde de jo have, derfor var det et godt Sted for 
Købmændene at søge til. Det er ikke saa mærkeligt, at 
»Havn« blev til »Købmændenes Havn«. 

Der var ogsaa andre og større Sildepladser ved Sundet, 
Skanør og Falsterbo f. Eks., men de sygnede hen, da Silden 
trak bort fra Øresund i det femtende Aarhundrede. Køben- 
havn havde en større Fremtid for sig, og det første Skridt 
fremad blev taget, da man begyndte at kunne bo med 
Sikkerhed i Byen. 

Thi Sikkerhed og Fred var der ikke meget af i den 
Tid. Hvad enten Kongen laa i Strid med fremmede Magter 
eller med sine egne Stormænd, saa gik det ud over Borger 
og Bonde. Værst af alt var dog Vendernes Plyndringstog. 
De Danske havde selv et Par Hundrede Aar før været 
Vikinger; nu fik de at mærke, hvor rart det var at faa sit 
Hus brændt, sit Gods røvet eller selv at blive stillet paa 
Slavetorvet i en fremmed By. Medens Svend, Knud og 
Valdemar sloges om Riget, var Venderne især bleven frække, 
og Købmannehafn har sikkert tidt maattet døje meget 
af dem. 

Da var det, at Absalon byggede en Borg ved Køben- 
havn i 1167. Hans Konge og Ven, Valdemar den Store, 
havde foræret ham Byen og en stor Strækning Land uden 
om den. Absalon saa, at her var et Sted, hvorfra han 
kunde passe paa Sørøverne, der vilde op gennem Øresund, 
og paa en af de smaa lave Holme i Stranden uden for 
Byen byggede han sin Borg. Det er den lille 0, paa 
hvilken Kristiansborg Slot nu ligger. 

Nylig har man ved Udgravninger paa Slotsholmen fundet 
Rester af Absalons Borg, Fundamenter til en Del af Ring- 
muren og til et Taam , Rester af gamle Bagerovne — for- 
uden andre Bygningslevninger fra senere Tider. Efter 
Fundamenterne at dømme maa Borgen allerede tidlig have 
haft en anselig Størrelse; maaske har den knejset med tre 
Taarne og takkede Murtinder som paa Borgbilledet i Køben- 
havns ældste Segl. Ogsaa Ferskvandsbrønden, der var en 
absolut Nødvendighed for Besætningen i en belejret Borg, 

er bevaret fra Absalons Tid. Den laa tidligere inde under 
Slotsgaarden, og en hvælvet Gang førte fra Slottets Kælder 
hen til den. Nu har Udgravningerne bragt )» Absalon s 
Brønd« frem for Dagens Lys, men den har været kendt 
og benyttet i alle de Aarhundreder, der har staaet Borg 
paa Holmen. 

Sakse fortæller om, hvordan Absalon engang holdt Sø- 
røverjagt uden for København. Han havde været nede ved 
Stevns for at hente Blidesten, og da han kom tilbage til 
Borgen, gik han i Bad. Pludselig hørte han Folk uden 
for Badstuen tale om, at der kom et Skib Nord fra ned 
gennem Sundet, og saa kom han i en Fart i Klæderne og 
ud til sit Skib. Et andet fik han med sig til Hjælp, men 
det duede ikke synderlig, — og nu gik det løs paa Sø- 
røverne. Disse gjorde alle mulige Vendinger for at slippe 
bort, men det hjalp dem ikke. De blev dængede til med 
Pile og Kastespyd, og saa ivrig var de for at flygte, at de, 
der blev ramte, ikke engang trak Pilene og Spydene ud, 
men blev ved at ro, til de segnede. Til sidst sprang mange 
af dem over Bord, men en Del fik Absalon dog fat paa, 
og deres af hugne Hoveder blev sat paa Stager foran Byens 
Mur. Saa vidste deres Kammerater, hvad der ventede dem, 
hvis de traf paa Absalon. 

Vi ved ikke meget om den lille By, der nu voksede til 
nyt Liv under Absalons Værn. Omfanget var ikke stort. 
Nørregade, Vestergade og den noget yngre Østergade var 
i Byens Yderkanter; ingen af dem var endda saa lang som 
nu. Stranden gik højt op. Der var Vand over det meste 
af Kongens Nytorv, det gik helt op til Nikolai Taarn og 
over det yderste af Højbro Plads. 

Ude fra Sortedams- og Peblingesøen, der dengang dan- 
nede een Sø, gik der et Par Vandløb ned til Stranden. Det 
ene løb, omtrent ved det nuværende »Kattesund«, ud i en 
Havbugt, der gik helt op til Raadhuset og »Vandkunsten«, 

det andet løb ovre ved Vognmagergade og Gammel Mønt. 
»Byens Render« kaldte man dem; de har sikkert i Byens 
første Tid været brugte som Fæstningsgrave. Inden for 
dem har saa »Byens Planker« ligget, en Række spidse Pæle 
(Pallisader). Kun et enkelt Sted var der Mur. Store Stykker 
Jord inden for Plankerne laa hen som Haver eller helt 
ubenyttede. 

Byen var altsaa lille, men der var Folk nok, som for- 
stod, hvad den var værd, og hvad den kunde blive til. 
Konge og Bisp vilde begge gerne raade over den, og Ly- 
bækkerne vilde helst have den helt ud af Verden. Køben- 
havns Borgere kom tidt til at undgælde for, at saa mange 
havde et godt Øje til deres By. 

Absalon forærede, medens han endnu levede, Byen og 
Omegnen til Roskilde Bispestol og fik Paven til at forbyde 
Bisperne nogen Sinde at give Slip paa den Gave. Alligevel 
prøvede Kongerne stadig at faa fat paa Borgen og Byen. 
Og Borgerne holdt med Kongen, for Bispen var en streng 
Herre. De havde ikke samme Friheder som Borgerne i 
Kongens Købstæder, de maatte navnlig ikke slutte sig sammen 
i »Gilder«, saådanne Foreninger, som Folk dannede for at 
understøtte og forsvare hverandre. 

Allerede 1248 gik København op i Luer tilligemed alle 
Landsbyerne i Omegnen. Det var Lybækkerne, der var 
Mestre for det. De hjalp Abel og Kristoffer i deres Kamp 
mod Broderen Erik Plovpenning, og da han holdt Køben- 
havn besat, angreb og ødelagde den lybske Flaade Byen. 

Elleve Aar efter maatte den igen holde for. Da var 
Kristoffer den Første Konge. Han havde fængslet Erke- 
bispen, Jakob Erlandsen, og besat København. Roskilde- 
bispen, Peder Bang, flygtede til Rygen og søgte Hjælp hos 
Fyrst Jermer. Denne førte sine Krigsfolk mod København, 
stormede Byen og brød igennem Fæstningsværkerne paa 
et Sted, der siden blev kaldt for »Jermers Gab«. Mange 



15 

Aar efter kom et Taarn i Bymuren til at ligge der paa 
Stedet og arvede Navnet Jermers Taarn. Da der senere 
kom Volde om Byen, blev Jorden kastet op over det halvt 
nedbrudte Taarn, og det kom derfor til Syne igen, da 
Volden i vor Tid blev revet ned. Det fik Lov til at staa, 
da det ikke stod nogen i Vejen; den tykke røde Mur med 
de svære Sten blev blot overvokset med Vin og Vedbend 
og indhegnet. 

Et andet gammelt Taarn blev ogsaa fundet, da Volden 
blev sløjfet, men det laa lige, hvor Nørre Voldgade skulde 
gaa, og derfor maatte det desværre rives ned. Det var 
endda over to Hundrede Aar ældre end Jermers Taarn, 
for det hørte til den Befæstning, der blev lagt om Byen 
c. 1290. »Hanetaarnet« (o: Hjørnetaarnet) hed det. Murene 
var over to Alen tykke, og der var ti Alen fra den ene 
Side af Muren til den anden inde i Taarnet. Det laa ud 
for Larslej stræde, og en Firkant af Brostene, der ligger paa 
tværs af de andre, viser Stedet. 

Striden mellem Kongerne og Bisperne blev ved. Da 
Erik Menved i 1294 havde fængslet Jens Grand, gjorde 
Borgerne et kækt Forsøg paa at slippe væk fra Roskilde- 
bispens Herredømme. Han havde lige givet dem en ny 
Stadsret, men næsten alt i den var til hans egen Fordel, 
og især blev det udtrykkelig forbudt at stifte Gilder. Da 
nu Kongen tilmed havde ladet Borgerne vide, at han nok 
skulde hjælpe dem, hvis de »kom til« at fængsle hans 
Fjender eller fratage dem deres Gods, saa forstod man nok 
i København, hvad Meningen var. 

En Aften, da Bispen, Johannes Krag, var i Byen, brød 
Oprøret løs. Stormklokken lød, og Borgerne stimlede be- 
væbnede sammen nede ved Stranden. Slottet vovede de 
dog ikke at storme, de nøjedes med at skyde paa det med 
Blider. Om Natten holdt de Raad paa St. Nikolai Kirke- 
gaard og klagede næste Dag til Kongen over Bispen, hvor- 

paa de holdt et Gildeslag, — ligesom for at vise Bispen, 
at de ikke var bange for ham. 

Men da det kom til Stykket, kunde Kongen alligevel 
ikke hjælpe dem. Borgerne maatte kønt gaa paa Forlig 
med Bispen og fik endnu mindre at sige i deres egen By, 
end de havde haft før. 

— Saa kom den sørgeUge Tid, da Danmark var i Ty- 
skernes Vold, pantsat at Landets egne Konger. 

Tyskerne havde i Forvejen meget at sige i København. 
Næsten al Handel var i Hænderne paa dem, kun lidt 
Torvehandel kunde Borgerne selv drive. Ellers besørgede 
Tyskerne det hele. Byens Forsyning med udenlandske 
Varer og alt større Salg. »Pebersvende« kaldte man de 
Forretningsfolk, som Hansestæderne holdt heroppe; Peber 
og andre Krydderier var en vigtig Del af deres Varer. 
Naar de havde betalt en ringe Afgift — et Pund Peber — 
til Magistraten, saa styrede de for Resten deres Sager selv, 
uden at Byen havde noget over dem at sige. De fleste 
af dem var ikke gifte — de maatte ikke for deres Prin- 
cipaler nede i Tyskland — , derfra har vi faaet Navnet 
»Pebersvend« til en ældre Mand, der ikke er gift. 

Hel tysk var Byen nær bleven i Pantsætningens Tid. 
I en hel Snes Aar regerede Holstenerne her, og det gik 
med Udplyndringer og Voldsgerninger som i det øvrige 
Land. Selv efter at Panteherrerne havde faaet deres Penge, 
vilde de ikke slippe Byen, og til sidst maatte Valdemar 
Atterdag jage dem ud med Magt. Bispen i Roskilde var 
fædrelandskærlig nok til at lade Kongen beholde Byen som 
Tak for, at Valdemar havde friet Kirken og Folket fra 
Fjendernes Trældom. 

Men netop under ham skulde Byen faa sin værste Med- 
fart, for nu begyndte Hansestæderne at forstaa, at den lille 
By ved Sundet med Tiden kunde blive dem en slem Med- 
bejler. Og saa skulde den knuses. 



17 

Valdemar havde ødelagt Visby, men Hansestæderne 
samlede alle Kongens Fjender i et Forbund, og han maatte 
flygte ud af Landet. Det var en udtrykkelig Aftale mellem 
Fjenderne, at naar København var indtaget, skulde Borgen 
nedbrydes. Og det blev den. En lybsk Flaade indtog i 
1368 Byen og lagde den øde i Bund og Grund. Indløbet 
til Havnen blev stoppet ved sænkede Skibe, og Borgen 
plyndret og brudt ned. 47 Stenhuggere fra forskellige 
Hansebyer besørgede Arbejdet. København var ikke mere til. 

Tyskerne havde gjort Arbejdet med god Villie, men dog 
ikke grundigt nok. Kong Valdemar fik sit Rige tilbage, 
og København voksede atter op og kom til Kræfter, selv 
om det tog Tid. Husene rejste sig paa ny om de snævre 
Gader, Borgen blev genopført, — og Bispen kom atter i 
Tanker om, at det var hans By. Da Kong Valdemar døde, 
gik København tilbage til Bispestolen. 

— Hvordan saa der nu ud i København paa den Tid? 
Ved vi noget derom? Ja, vi har for det første en »Jorde- 
bogc fra Aaret 1380. Det er en Bog, der opregner Grundene 
i Byen og nævner Navnene paa en Del af Indbyggerne. 
Men ogsaa ad anden Vej kan vi faa noget at vide. Naar 
der graves Grund til nye Huse eller lægges Vand- eller 
Kloakrør ned, kommer der ofte et Stykke Grundmur, en 
gammel Brønd, Resterne af et Bolværk eller en Dæmning 
frem, og kyndige Folk kan deraf regne en Del ud om 
Byens Udseende i gamle Dage. 

— — Lad os tage en lille Tur til København ved 
Aar 1400. 

Ude fra Øresund ser vi Byen. Det friske blaa Vand 
ombølger den dengang som nu, men det store Mylder af 
Taarne, Skorstene og høje Bygninger er der ikke. Kun 
nogle faa Kirker og Borgen paa Slotsholmen rager op over 
de lave Huse. 

Det er rart at komme i Havn, Søen er ikke sikker. 

2 

Der er ganske vist ingen Vender mere, men Hansestædernes 
Kapere »Fetaljebrødrene«, der har »Gud til Ven og alle til 
Fjender €, gør Jagt paa enhver fredelig Sejler. 

Vi kommer forbi en tre fire lave Øer (der ligger Gammel- 
holm nu). Inde bag dem er der en Havn, det er den 
gamle Sildehavn. Der er for lavt for os, vi vil ind i den 
rigtige Havn bag om Slottet. 

dejlene mindskes. Vi glider langs »Ved Stranden« og 
kommer forbi et stort Taarn ude paa Slotsholmen. Her 
begynder Havnen. Den store Bom, der kan spærre for 
Indløbet, er slaaet til Side, og da vi har gjort Rede for^ 
hvad for Folk vi er, slipper vi igennem uden at gøre Be- 
kendtskab med Bliderne paa Toppen af Borgtaamene 
eller maaske endog med de ganske nymodens frygtelige 
Skydevaaben, der spyer Ild og Røg og Stenkugler ud af et 
langt Jernrør. 

Langsomt sejler vi videre der, hvor nu »Gammel Strand«, 
»Snaregade« og »Magstræde« ligger. Skib ved Skib er for- 
tøjede ved den lange Brygge, der losses og lades paa Kraft^ 
Tummel og Raab lyder ud til os. Der er ofte travlt i 
Havnen; kniber det haardt, kan Borgerne endog faa Lov 
at losse Skibene paa Helligdagene. 

Den lange Brygge hedder Ladbro (ned til den fører nu- 
værende Kompagnistræde og Læderstræde). Nu skal vi i 
Land og se paa Byen. Men Rejsen har gjort os snavset, 
og i en By med saa mange offentlige Badstuer maa vi se 
pæne ud. Derfor gaar vi fra Ladbro op gennem »Bad- 
stuestrædet« til »Strandbadstuen« og betror os til Klavs 
Badstuemand. Store Stene bliver glødede, og der bliver 
slaaet Vand over dem, saa at hele Rummet fyldes med 
Damp; dernæst faar vi et Birkeris eller en Badekvast til 
at prygle os selv med og til sidst en Spand koldt Vand 
over Kroppen. Der er mange Folk i Badstuen; vil man 
høre eller fortælle nyt, kan man altid træffe Bekendte der. 

Det kan man ogsaa i Ølhusene, hvor »Ølkonen« skænker 
det simple danske og det dyre tyske 01 i store Trækrus. 
Men lad os blive derfra. »Altid rejser sig Kiv i Ølkonens 
Hus«, siger det gamle Ordsprog. Kom vi i Klammeri og 
fik Jakob Bysvend paa Halsen, vilde vi nok blive dømte 
strengt efter Loven, der siger, at ingen maa bære Vaaben 
inden for »Byens Planker«. Borgerne selv, de spadserer 
nok saa flot om med Sværd ved Siden trods Bispens Be- 
faling. 

Nej, vi er fredelige Folk og gaar op ad Torvet til for 
at se paa Handelen og Færdselen. Gaderne er ikke flotte, 
Husene endnu mindre. Det er smaa Bygninger af Træ 
eller klinede med Ler. De har Straatag og vender Gavlen 
ud til Gaden. Store Haver og Kaalgaarde ligger bagved og 
imellem dem. Gaden er skrækkelig. Man kaster glatvæk 
alt Fejeskarn, Køkkenaffald og Gødning fra Stalden uden 
for sin Dør, saa at det hele er en stor Mødding. Enkelte 
lægger Fortov foran deres Hus, men det er næsten umuligt 
at balancere paa de ulige høje Sten. Og saa løber Svinene 
os om Benene hele Tiden. De skal have deres lovlige 
Næring paa Gaden ; træffer vi et med en Klokke om Halsen, 
maa vi vise det særlig Respekt. Det ejes af Københavns 
milde Stiftelse: Helligaandshuset, og at fede paa det er en 
god Gerning. 

Fra Badstuestræde kommer vi omtrent lige ud paa 
Gammel Torv. Torvet er meget større end nu. Det gaar 
helt op til Frue Kirke og Studiestræde, og er ogsaa en hel 
Del bredere end i vore Dage. Nytorv er derimod ikke til. 
Pladsen er optaget af store Haver. 

Det er Torvedag, og der er mange Mennesker paa Færde. 
De flokkes om Træboderne, der er opstillede paa de tre 
Sider af det store Torv. Først kommer vi forbi »Sko- 
boderne«, hvor »Suderne« eller Skomagerne holder til. Der 
ligger Skovbogade nu. Tæt op til dem laa Klædeboderne 

og Skinderboderne, begge i nuværende Skindergade. Hos 
Skindeme fik man al Slags garvede Sager. Paa den anden 
Side Kirken, ved Nørregade, laa Saltbodeme, og paa Vester- 
gade boede Smedene og Rebslagerne. 

Der er ogsaa Kræmmerboder med broget Udvalg af uden- 
landske Varer, og fra dem lyder Pebersvendenes fremmede 
Maal. Ingen Steder kommer Handelen i Stand uden efter 
lang Tingen og Snakken. Her skal en gammel Borger- 
mand have sig et solidt Stykke Klæde til en ny Kjortel. 
Der skal mange Alen Tøj til, for Kjortelen skal gaa helt 
ned til Fødderne. En og anden ung Mand, der har været 
ude at rejse, lapser sig med at vise den nye tyske Mode 
frem: kort Kjortel og stramme »Brogec paa Benene, hvert 
Bukseben i sin Kulør. Pyntede Borgerkoner med høje 
Huelin spadserer om og beundrer de udenlandske Herlig- 
heder. Ved Saltbodeme staar de simple Bønder i grove 
graa Klæder og tinger om et Maal Salt, og Graabrødre- 
munke i askegraa Kutter og med Træklodser under Fød- 
derne vralter over Torvet. De er ude med Kurv og Pose 
for som flittige Bier at samle Gaver ind til deres Kloster. 

Der er stadig Nyt at se. Her knæler Folk med blottede 
Hoveder for en Procession af gejstlige. De brogede Dragter 
og det gyldne Kors lyser i Solen. Peblingene kommer van- 
drende fra den latinske Skole ovre i Dyrkøb ved Frue Kirke. 
Pludselig ser de, at der er Opløb paa Torvet og sætter i 
fuldt Løb, saa at den lange Svans i deres sorte Hætter 
staar ud for Vinden. De har ikke Raad til at lade nogen 
Morskab gaa forbi; i Skolen er der kun Lektier og tørre 
Hug, og Føden skal de som andre Tiggere samle for Godt- 
folks Døre. 

Hvad er der paa Færde? Jo, Mikkel Ganger har købt 
en tysk Daggert, men han er ikke tilfreds med den. Bod- 
svenden forlanger 2 Øre for at lade Handelen gaa tilbage, 
og det er hans lovlige Ret, men Mikkel har overfaldet ham 

med Skældsord og Slag. Bysvendene med Bispens Mærke 
i Stavene baner sig Vej gennem Hoben, og Mikkel føres 
bort. Ivrigt drøftes det mellem Folk, om han vil blive 
dømt for at have brudt Torvefreden, — og det er dyrt, 
40 Mark til Bispen og 40 til Byen, — eller om han kan 
slippe med at komme i Gabestokken for almindelige Optøjer. 

Det faar man nu at vide, naar der næste Tingdag holdes 
Ret uden for Raadhuset, skraat over for Frue Kirke. Der 
staar »Tyvestenen«, som den anklagede skal sidde paa. I 
hvert Fald slipper Mikkel nok billigere end den stakkels 
Tyv, der stjal et Stykke Klæde i Morges. For ham er 
Galgen vis. 

Galgen er uden for Byen, men Gabestokken staar parat 
paa selve Torvet. Og ved Siden af den staar »Kagen«, 
som Synderen, der skal have Prygl, bliver bundet til. 

Vi kigger ned ad Vestergade og ser Vesterport for Enden 
af Gaden. Der er ellers ikke noget at se i den Del af Byen. 
Den ligger endnu ubebygget hen fra den Tid, da Lybæk- 
kerne ødelagde København. 

Vimmelskaftet er den flotteste Gade; der er i hvert Fald 
flere Stenhuse i dén. »Tyskmannegaden« hedder den; paa 
den ene Side ligger nemlig Tyskernes Pakhuse, som gaar 
ned til Stranden. Den gaar vi ned ad og kommer forbi 
Slagternes (Kødmangernes) Boder. De blev senere flyttede 
til Købmagergade, der fik Navn efter dem, idet »Kødmanger« 
blev lavet om til »Købmager«. 

Vi gør et Løb op ad Klosterstræde. Der har Graabrødrene 
deres Kloster i et Hjørne af nuværende Graabrødretorv. 
Selve Torvet var Klosterets Abildgaard. Bag denne havde 
Munkene et Teglværk. — Omkring en Gaardsplads ligger 
Kirken og andre Bygninger med en stor Forsamlingssal, 
Spisesalen, Køkkenet, Bryggerset, Gæsteherberget og Munke- 
fængslet. (Af dette sidste er en Del af Murene bevaret i 
Huset Nr. 11 paa Graabrødretorv). 

Lad os ogsaa standse lidt og se paa »Helligaandshuset«, 
der ligger, hvor vi nu har Helligaandskirken. Thi det er 
kønt, at der bliver tænkt paa de fattige og syge. Saa længe 
den fattige kan bjerge Livet ved Tiggeri, faar han ganske 
vist Lov til det, men kan han ikke mere, saa tager Brø- 
drene ved Helligaandshuset sig af ham og plejer ham. Og 
for de stakkels spedalske med den skrækkelige Sygdom er 
der et »St. Jørgens Hus« ude bag St. Jørgens Sø. 

Vi gaar videre ned ad Tyskmannegaden. Der er ingen 
Højbroplads, men et Par snævre Stræder fører ned til Færge- 
broen ved Stranden. — Ud ad Østergade er Spadsereturen 
snart endt. Østerport staar et Stykke inde paa Østergade; 
uden for den ser vi en lav Strandeng og saa Vandet. Der 
er kun Huse paa den ene Side af Gaden, paa den anden 
ligger den store Kirkegaard, der hører til St. Nikolai Kirke. 

Paa den Kant kommer vi altsaa ikke videre, lad os saa 
gaa op ad Købmagergade. Den hedder »Bjørnebrogade«. 
Der er ogsaa et enkelt Stenhus, men for Resten gaar Gaden 
ikke ret langt op. Allerede hvor nu Regensen ligger, er 
»Byens Ende«; hvad der ligger her udenfor, er Haver, Kaal- 
gaarde og store sumpede Strækninger uden om en Sø. 

Der har nemlig ligget en Sø oppe i Kvarteret ved Aaben- 
raa med Afløb til den østlige af »Byens Render«. Baade 
dette Vandløb og det andet ovre ved Kattesund blev lidt 
efter lidt tilstoppet og blev til en Række Sumpe og Pytter. 
Det var nemlig alt for fristende for Folk at kaste Affald 
og Skarn ud i Vandet, hvor det enten sank til Bunds eller 
sejlede videre ud i Havnen, der til sidst ogsaa blev tilstoppet. 

Men under vort Besøg i Byen flyder Vandet endnu gen- 
nem Renderne, endda kraftigt nok til at drive Vandmøller. 
— Paa denne Kant faar vi ogsaa »Byens Planker« at se. 
De udgør ikke noget meget solidt Værn, — det kan ske, 
at en Mand, der ikke maa komme ud gennem Portene, 
piller et Bræt løs og kniber sig igennem. Men det hjælper. 

at der er Grav foran. Og Mur kan man i hvert Fald ikke 
bygge her, hvor Jorden er saa blød. 

Gennem de sumpede Egne ved Krystalgade arbejder vi 
os op til Klokkehøjen og Hanetaarnet ved Nørrevold. Her- 
fra har vi Udsigt over hele Byen. Det gaar mod Aften, 
Solen gaar ned bag Solbjerg By ude i Vest, Aftenklokkerne 
ringer fra Vor Frue og Petri Kirker fra St. Nikolai og den 
lille St. Clemens, de søfarendes Kirke, bygget nede ved 
Stranden. (Den laa i den vestligste Del af nuværende Frede- 
riksberggade). — Da vi kommer ned i Byen igen, bliver 
Køerne og Faarene drevne gennem Byen hjem til Staldene. 
Det gør nu ikke Gaderne finere, men de fleste af Borgerne 
har Kreaturer, og det nyttige gaar forud for det behagelige. 

Klokken er seks. Folk har spist deres Vesper og trækker 
frisk Luft uden for Dørene. De ser med Misundelse paa 
de pyntede Pebersvende, der tripper af Sted gennem Pløret 
til deres Gildeslag i »det tyske Kompagni«. Rimeligvis mis- 
under de dem endnu niere, naar de ved Nitiden kommer 
derfra, dinglende og skraalende. De Tyskere kan gøre, hvad 
de vil, men ærlige danske Haandværksfolk maa ikke faa 
Lov for Bispen til at drikke hinanden ærligen og retsin- 
digen til i et Gildeslag. 

Og saa gær de til Ro, alle de gode Borgermænd, baade 
Niels Krage, Bo Hest, Esger Flue og Jens Blomme med 
de gode gamle danske Navne, og Peder Bødker, Mikkel 
Aalekarl, Hans Kernemælk og Niels Flækkesild, der har 
faaet Navn efter deres Bestilling og ikke slæber om med 
et Øgenavn som den brave »Jonas Grummekarl« eller »Niels 
Drukken« og »Peder Galen«. Og de vil sove trygt, til Solen 
staar op, hvis ikke Brandklokkens Klemten midt om Natten 
jager alle ud af Dynerne. 

Lad os haabe, at Graabrødrene vil huse os i Nat. Thi 
flakker vi om paa Maa og Faa efter Klokken ni, er vi 
Vægternes sikre Bytte. Og med det Københavnersprog, vi 



26 

taler, er det næppe rimeligt, at de vil erkende os som deres 
€gne Bysbørn. 

I Aaret 1416 blev det endelig afgjort, hvem der skulde 
have København, Kongen eller Bispen. Erik af Pommern 
•tog nemlig uden videre Byen fra Bispen og brød sig ikke 
Spor om alt, hvad han indvendte. Fra nu af var Køben- 
havn Kongens By, og Borgerne fik samme Rettigheder som 
Folkene i de andre Købstæder. 

— Hansestæderne kunde ikke glemme, at de engang 
havde haft Held til at ødelægge København, og det Kunst- 
stykke havde de Lyst til at gøre en Gang til. Nu havde 
Kong Erik netop begyndt at kræve Told af de Skibe, der 
^ik gennem Øresund, og derved fik Tyskerne en Grund til 
at slaa løs. En stor hanseatisk Flaade med 8000 Mand 
om Bord stak i Søen i 1427 og sejlede mod København. 

Hansestæderne ventede en stor og rigt ladet Handelsflaade 
hjem, og nu var det Meningen, at Krigsskibene først skulde 
hjælpe den skikkelig gennem Sundet. Først naar det var 
besørget, skulde de gaa løs paa København. Men det kom 
til at gaa helt anderledes, for bedst som Tyskerne var paa 
Opvejen mod Helsingør, gik den danske Flaade løs paa dem. 

Det var et helt Vovestykke. De danske Skibe var kun 
Smaapuslinger mod de høje og svære tyske Skibe, men det 
var kække Folk, de havde om Bord. Hanseaterne havde 
slet ikke regnet med, at de skulde til at slaas nu, og det 
forvirrede dem. I Spidsen for deres Flaade sejlede en ham- 
burgsk Borgmester. Han raabte over til Hovedanføreren, 
den lybske Raadmand Tideman Sten og spurgte, hvad han 
skulde gøre. — »Løs paa dem i Guds Navn I« var Svaret. 

Saa begyndte Kampen. Hamburgeren, der var i Spidsen, 
var den første, der blev entret og taget. Tideman Sten vilde 
ikke vente, til det gik ham selv ligesaadan; han flygtede 
for fulde Sejl Syd paa, og hele Flaaden fulgte ham. Kun 

to af hans Skibe bed fra sig dg erobrede endog et Par af 
vore, — der hænger endnu en erobret Fane i Mariekirken 
i Lybæk. Men det var jo kun en ringe Trøst, for nu kom 
det bedste. 

Faa Timer efter sejlede den store Handelsflaade ned 
gennem Øresund og faldt lige i Hænderne paa de Danske. 
400,000 Mark var den værd, og Tideman Sten blev ikke 
naadig modtaget, da han kom hjem. Han havde nær mistet 
Hovedet for den Bedrift, og mange Tider efter blev Ly- 
bækkerne drillede med deres Søtogt mod København. 

Naturligvis vilde de have Hævn, og Aaret efter sendte 
de 260 Skibe med 12000 Mand mod København. Den dan- 
ske Flaade var ikke klar til at tage imod dem, men man 
hjalp sig medTømmerflaader, der blev lagte ud foran Havnen. 
Paa en af dem stod en Ko. Det skulde være en Haan mod 
Lybækkeme. Det hed sig nemlig, at deres Skibe var lastede 
med Salt og tomme Tønder, for at de kunde føre alt det 
danske Kvæg med sig, — saa nu kunde de jo først prøve 
])aa at faæ fat paa den ene Ko. 

Men det fik de ikke engang. Det blev en vældig Kamp, 
en øredøvende Kanontorden, — 200 Kanoner dundrede fra 
Slottet, Skibene og Tømmerflaaderne, men i Land kunde 
Fjenden ikke komme', til Trods for at han ogsaa satte 
Tømmerflaader i Vandet, for at Skytset kunde række læn- 
gere ind. Og da saa de Danske til sidst gjorde et pludse- 
ligt og voldsomt Angreb, trak Lybækkerne sig tilbage. 

Det var Dronning Philippa, der havde bragt Forsvaret 
i Orden og sat Mod i Borgerne. Medens de sloges ude 
paa Reden, laa hun og hendes Jomfruer paa Knæ i Kir- 
kerne og bad Gud om Sejr. Kong Erik var derimod ikke 
med i Kampen. Han var i Sorø, hed det sig, og havde 
saa travlt med Andagtsøvelser, at han ikke kunde kdmme. 
Det kunde Københavns Borgere aldrig tilgive ham. 

— Under Kong Eriks Regering gik København rask frem 

og var snart den første By i Riget. Den næste Konge, Kri- 
stoffer af Bajern, blev ganske vist kronet i Ribe, men det 
er ogsaa sidste Gang, en af de andre Byer faar Lov at gaa 
forud. Da Kong Kristoffer giftede sig med Dronning Doro- 
thea, stod Brylluppet paa Københavns Slot, og fra nu af 
boede Kongerne i København, naar de ikke var paa Rejser 
rundt i Riget. 

I 1443 fik Byen en ny Stadsret i Stedet for den gamle 
fra 1254, og nu var hvert Minde om Bispens HeiTedømme 
forsvundet. Det næste. Borgerne kunde ønske sig, var at 
slippe ud af det Tyranni, som Tyskerne øvede over Handelen. 
Men ogsaa paa det Punkt gik det godt frem. De tyskfødte 
Konger hentede ganske vist Skarer af Adelsmænd ind fra 
deres Hjemland, men de forstod saa meget, at Handelen 
maatte de Danske selv have Lov at besørge, dersom Landet 
skulde gaa frem. Kristian den Første ophævede derfor ogsaa 
de tyske Købmænds Forening »det tyske Kompagni« og for- 
bød dem at blive i København om Vinteren, naar de ikke 
vilde nedsætte sig som Borgere i Byen. 

Under den samme Konge fik København sit Universitet. 
Kong Christian besøgte Paven i Rom og fik Tilladelse til 
at oprette det. Maaske har Paven syntes, at de Danske 
kunde trænge til lidt mere Dannelse; i det mindste spottede 
han over, at Kongen ikke kunde Latin og sagde: »Han er 
en køn Fugl, naar han bare kunde tale«. Den 1ste Juni 
1479 blev Universitetet indviet og fik Læsestuer paa Raad- 
huset over for Frue Kirke. Man var nødt til at begynde 
ganske smaat, kun med nogle faa Lærere, — og mange 
Folk sendte alligevel deres Sønner udenlands, naar de 
skulde studere. 

Kong Hans gik videre med at trykke de tyske Købmænd 
ned. Han gav baade Englændere, Franskmænd og Hollæn- 
dere samme Rettigheder som Tyskerne, og det hjalp godt. 
Naar de skulde dele med saa mange, fik de ikke ret meget 

at sige. Heller ikke med Magt kunde de haabe at komme 
nogen Vej. Kongen lod bygge Orlogsskibe, større og bedre 
end deres, og for første Gang sejlede store og vel udrustede 
Krigsflaader ud fra Københavns Red. 

Kong Hans var godt lidt i København. Tre danske 
Konger var bleven hentede fra Tyskland, Hans var den 
første i lange Tider, der var født i Danmark. Man saa, 
hvor tappert han sloges mod Landets Fjender, og hvor 
trofast han støttede Borgerne mod de tyske Handelsfolk. 
Desuden var han jævn og ligefrem i sit daglige Liv. Baade 
han og hans Dronning, Christine, kom undertiden ned og 
besøgte Borgerne i Handelsforeningen »det danske Kom- 
pagni«. Den var bleven en stor og vigtig Forening, da 
det tyske Kompagni blev ophævet. I Ladbrostræde laa 
Kompagniets Hus, derfor blev det ene Stykke af Gaden 
kaldt »Kompagnistræde«. Det andet mistede ogsaa sit Navn. 
Da »Ladbro« ikke længere blev brugt som Havneplads, for- 
stod man ikke, hvad Ladbrostræde betød og fordrejede Navnet 
til »Læderstræde«. 

Den Opdragelse, som Kongen gav sin Søn, den lille Prins 
Christian, forbavsede Folk. Han boede ikke engang hjemme 
paa Slottet, men hos en anset Borgermand, Hans Bogbinder, 
nede paa Hjørnet af Højbro Plad^ og Amager Torv. Prinsen 
legede med Byens Drenge, især med Hans Bogbinders Sønner, 
Hans og Ambrosius. De morede sig med at klavre paa Taget 
oppe paa Slottet eller tumlede med hinanden nede i Slottets 
store »Vingaard«, — der hvor nu Vingaardsstræde ligger. 
Prinsens Lærer, en Kannik ved Frue Kirke, kunde aldeles 
ikke holde Styr paa ham. Derfor tog han ham med i 
Kirken og lod ham staa og synge i Kor med de fattige 
Peblinger. Men det syntes Kongen dog ikke om, og Prinsen 
fik en anden Lærer. 

Da han voksede fra Barnestregerne, fandt han paa anden 
Morskab. Der kom Klage til Kongen over, at Prinsen og 



30 

hans Venner gjorde Optøjer paa Gaderne om Natten, gav 
sig i Slagsmaal med Folk og brød ind i Borgernes Huse. 
Prinsen havde sørget for at kunne slippe ind paa Slottet 
igen; Vagten havde faaet Penge for at holde Porten aaben. 
Kong Hans blev alvorlig vred, og Prinsen fik en For- 
maning, saa at han baade kunde høre og føle den. Man 
voksede ikke saa tidlig fra Pryglene dengang som nu. 

Men Prinsen fik dog ogsaa noget godt ud af al den far- 
lige Frihed, han havde haft. Han lærte Borgerne at kende 
og kom til at holde af dem, og de af ham. Maaske har 
ingen anden Konge villet gøre saa meget for Københavnerne 
som han, — og saa kom netop han til at føre de fiygte- 
ligste Ulykker over dem. 

To Gange havde han Planer om at hjælpe Københavns 
Handel frem. Først havde han tænkt paa, at Byen skulde 
være »Stabelstad«, — det vil- sige, at alle Varer skulde føres 
fra og til hele Riget gennem København. Den anden Plan 
var endnu større. Da han havde erobret Sverige, besluttede 
han, at nu skulde København, Stockholni og endnu et Par 
Byer danne et stort Handelsforbund , saadan som Hanse- 
stæderne havde det. Ål Handel paa Østersøen skulde drives 
af de nordiske Folk- 
Ingen af Planerne blev til noget, for Kongen blev jo 
jaget væk, men de viste hans gode Villie. — Og Lybæk- 
kerne glemte ham det ikke. 

1514 blev Christian kronet, og 1515 blev han gift med 
Elisabeth af Østerrig. Mange Gange havde der været Tale 
om, at han skulde giftes, men der blev stadig ingenting af 
det. Sagen var jo den, at han kun brød sig om Dyveke, 
som • han havde truffet i Norge og taget med ned til Køben- 
havn. Hun og hendes kloge Moder, »Mutter Sigbrit«, boede 
om Sommeren ude ved »Hvidøre« paa Strandvejen; senere 
kom de til at bo i en Gaard, som Kongen købte til dem, 



31 

paa Hjørnet af Amagertorv og Lille Helliggeiststræde (Niels- 
Hemmingsensgade). 

Men nu blev det altsaa til Alvor med Giftermaalet. Adels- 
manden Mogens Gjø blev paa Kongens Vegne viet til Bruden 
nede i Bryssel under mægtig Pomp og Pragt. Samme Dag 
blev Kong Kristian kronet i København. 

Kongen havde ved sit Hof en Spaamand og Stjernetyder. 
— Han var ikke altid lige heldig med sine Spaadomme. 
Engang havde han spaaet, at en Handelsflaade skulde komme 
lykkelig hjem. Det gjorde den ogsaa, der manglede blot eet 
Skib — og det var ladet med Stjernetyderens Varer. — Der 
var sket en Del skrækkelige Ting lige før Brylluppet, og 
Spaamanden skulde forklare, om de varslede noget ondt. 
Først havde der nemlig været Jordskælv i København og 
kort efter en saa frygtelig Orkan, at Knappen paa Frue 
Kirkes nye Spir blæste ned. Stjernetyderen var betænkelig 
og mente, at det lovede ikke godt. 

Han fik Ret, — Ulykke fik Kongen og Dronningen nok 
af i deres Liv. Og store og smaa Ærgrelser manglede det 
ikke paa ved selve Brylluppet. Det skulde staa den 1ste Juli, 
og Kongen havde sendt en prægtig Flaade til Nederlandene 
for at hente Prinsessen; men hun blev forsinket mere end 
en hel Maaned. 

Imedens gik man og ventede spændt i København. Alt 
var færdigt til Festen. Først og fremmest var der købt 
Masser af kostbare Vine og al Slags udenlandsk 01. Hof- 
folk og Krigsfolk straalede i nye Dragter af Silke og Fløjel,. 
Brocade og Gyldenstykke. Slottet var pudset op, og Kongen, 
havde laant ni Trompetere og en Trommeslager hos Her- 
tugen af Sachsen. 

Men stadig ingen Brud, og — hvad der var næsten værre 
for Kongen — heller ingen Penge fra Nederlandene. Kej- 
seren skulde udbetale en Trediedel af Medgiften , 83,000 
Gylden, ved St. Hansd^g. Men han bad undskylde, — haa 

kunde ikke. Det var de Penge, Kong Christian skulde have 
betalt alle Herlighederne med. 

Bryllupsgæsterne var komne. Alle Landets Adelsmænd 
naturligvis, en Mængde fremmede Fyrster, endogsaa en Legat 
fra Paven med Syndsforladelse til dem alle sammen. Men 
de blev ked af at vente. Kongen maatte døje den Ærgrelse, 
at de fleste fyrstelige Gæster rejste deres Vej igen før Bryl- 
luppet. 

Desuden havde han Bryderier med Brudens kejserlige 
Slægt. De var hverken tilfredse med hans Udseende eller 
med hans Opførsel. De vilde have, at han skulde tage 
sit Skæg af, fordi det ikke mere var moderne at gaa med 
langt Skæg, og de vilde ikke finde sig i, at han stadig be- 
holdt Dyveke. Der var nok til at tage Glæden af Festen 
for ham. 

Endelig kom hun da, den stakkels lille Prinsesse. Hun 
var søsyg hele Vejen herop og havde Feber, fra hun kom 
i Land ved Helsingør og i al den Tid, Bryllupsfesten varede. 
Indtoget i København blev ødelagt af et øsende Regnvejr, 
der spolerede de fine Dragter til stor Sorg baade for dem, 
der bar dem, og for dem, der skulde se paa Stadsen. Bruden 
var saa syg, at Vielsen maatte holdes i en Sal paa Slottet, 
og selv Bryllupsmaden var nok ikke videre vellykket. Kort 
sagt. Stjernetyderen kunde fristes til at tro paa sine egne 
Spaadomme. 

Men een Ting kunde han ikke se i Forvejen, og den 
vejede op mod meget ondt. Det var, at Dronning Elisabeth 
blev sin Konge en udmærket og trofast Hustru, der ikke 
svigtede ham, selv da Kronen faldt af hans Hoved, og han 
blev en fattig og hjemløs Mand. 

Hvordan det gik Dyveke, ved vi alle. Kongens Hævn 
ramte Torben Oxe. Han blev henrettet ude paa St. Gjer- 
truds Kirkegaard, der, hvor nu Kultorvet ligger; i det Hjørne 
af Byen var der endnu kun faa Huse. Torben Oxe var ilde 

lidt af Folk, og der var næppe mange der beklagede ham, 
selv om man ikke troede, at han var- skyldig. Dyveke, 
Kongens »lille Due« havde saa mange Fjender. Et Gesandt- 
skab fra Kejseren havde Ordre til at prøve at faa hende 
l^emet med det gode, men kunde de ikke det, saa skulde 
de »spille hende en grov Streg«. Sigbrit troede da heller 
ikke paa Torben Oxes Skyld, men mente, at der var mægr 
tigere Folk, man kunde have Mistanke til. 

Sigbrit var almindelig forhadt. Adelsmændene behand- 
lede hun med den største Haan. Det var ikke de fineste 
Ord, de brugte om hende, naar de maatte staa og trippe 
i Sneen uden for hendes Bolig paa Amagertorv, fordi hendes 
gode Venner blandt Borgerne kom først ind. En Heks var 
hun, og det ugudeligste Skarn under Solen. Det mente ogsaa 
alle de Borgere, hun saa paa Fingrene med deres Regn- 
skaber; de skælvede for hendes skarpe Øjne og hvasse 
Tunge. Men dygtig var hun, det er sikkert og vist. 

Hun havde set i sit Fædreland, Holland, at en By tri- 
vedes bedst uden alt det Roderi, som firbenede og tobenede 
Svin var enige om at frembringe. Saa prøvede hun at sætte 
Skik paa de danske Købstæder efter hollandsk Vis. Kvæget 
maatte ikke komme ind i Byen; hver Fredag skulde Gader, 
Stræder og Torve renses, og hver Mand skulde holde sit 
Hus rent og lade Gulve og Bænke skure. Mange kunde 
godt se, at hun havde Ret i de Ting. »Havde Kongen blot 
alene brugt hende som Gadefejerske og ikke videre, saa 
kunde hun være bleven Landet en nyttig Kvinde«, skriver 
en Mand paa den Tid. 

Men Kongen brugte hende ganske vist til mere; hun 

var hans eneste og almægtige Minister. Selv pralede hun 

med sin Magt. Kongen skulde ikke gøre andet, end hvad 

hun vilde, saa længe hun var ham paa ti Mile nær. — 

Selv en saa nyttig Ting, som at hun hentede »Amagerne« 

her til Landet, satte ondt Blod. Naturligvis smagte det godt, 

3 

al den dejlige Kaal og alle Urterne, som Hollænderne for- 
stod at faa til at gro paa Amager, men man var vred over, 
at de danske Bønder maatte flytte fra Øen for de frem- 
medes Skyld. 

Hadet mod Sigbrit bragte hende ligefrem i Livsfare. 
Kongen havde engang en Lejr ude ved Solbjerg, og da han 
en Dag holdt Mønstring derude, vilde Sigbrit ud at se paa 
det. Hun gik med en Pige ude mellem Peblingesøen og 
St. Jørgens Sø, da et Par drukne Soldater kom gaaende bag 
hende. »Skam faa hun, det er hende, der regerer Kongen«, 
sagde den ene, og saa kastede de hende uden videre i 
Vandet. Pigen skreg og løb sin Vej, og Sigbrit skreg ogsaa, 
til der kom Folk og trak hende op. Mærkeligt nok kom 
Kongen ogsaa til Stede. Han fik hende op i en Vogn, men 
hun var nær ikke sluppen levende hjem endda, for Vagtpo- 
sterne ved Nørreport skød flere Gange efter Vognen, da hun 
kørte ind i Byen. Kongen red efter de to Soldater og slog 
dem til Jorden med egen Haand. Et Par Dage efter kom 
de i Galgen. 

Københavnerne havde i det hele taget rig Lejlighed til 
at se Krigsfolk i de Dage. Tre Gange maatte Kongen tage 
Tag med Sverige, før han flk Magt med det, og Hærene 
med de hvervede Soldater samledes ved København. De 
raa og gudsforgaaende Landsknægte var en Skræk for Bor- 
gerne ved deres Optøjer og Slagsmaal. 

I 1519 var det særlig galt. Der laa baade Skotter og 
Tyskere i Byen. Ingenting havde de at bestille andet end 
at svire og spille Terninger, saa det skulde jo nok give 
Spektakler. En Dag havde en Skotte saaret en Tysker, og 
dennes Landsmænd vilde have Hævn. Skotterne holdt til 
i et Hus paa Frue Plads oppe ved Nørregade. Der drog 
Tyskerne hen og raabte til dem om at komme ud og slaas; 
men Skotterne, der var de færreste, spærrede blot Dørene. 
Saa stak Tyskerne Ild paa Huset, og efterhaanden som 

deres Modstandere maatte flygte fra Røgen og Ilden, blev 
de huggede ned. Desuden gjorde de hele Byen over Jagt 
paa Skotterne^ forfulgte dem langs ad Gaderne og ind i 
Husene og myrdede for Fode. Hele Byen kom i Oprør. 
Først red den kongelige Herold, senere Kongen selv ned 
fra Slottet for at paabyde Fred, men Tyskerne var aldeles 
rasende og havde ikke engang Respekt for ham. Kongen 
maatte se paa, at en Skotte, der havde gemt sig under hans 
Hest, blev stukket ned af en tysk Landsknægt. Først da 
alle Skotter, der viste sig, var dræble, begyndte Raseriet at 
gaa over, og andre Tropper, som Kongen lod rykke ind i 
Byen, skaffede endelig Ro til Veje. 

Det var Begyndelsen til Kong Christians sidste Krigstog 
mod Sverige, det, der skulde ende med det stockholmske 
Blodbad. Den danske Adel gjorde Oprør, og Kongen maatte 
forlade Landet. Stor Sorg var der i København, da han 
og Dronningen med deres tre smaa Børn sejlede bort fra 
Byen. Nede ved Havnen stimlede alle Borgerne sammen 
for med Taarer i Øjnene at give Kongen deres Hilsen og 
Farvel. Mod dem havde han aldrig været grusom eller 
rænkefuld; alt, hvad de ikke kunde lide, af hans Paabud, 
det skyldte de blot Sigbrit for. Det hed sig, at hun blev 
baaren om Bord i en Trækasse, saa angest var hun for at 
vise sig for deto. 

Kong Christians Farbroder, Frederik den Første, som 
Adelen tog til Konge, vilde straks have fat paa København. 
Først lovede han Guld og grønne Skove. Han vilde være 
Borgerne en naadig Herre; de skulde beholde alle deres 
giamle Rettigheder og Friheder, og al ny Told og Tynge 
skulde de slippe for. 

Det hjalp ikke. København havde lovet Kong Christian 
at forsvare sig i fire Maaneder, og det holdt den. Den 
forsvarede sig endda i hele syv. 

Saa længe maatte Kong Frederik ligge for Staden. Hans 

Lejr laa paa Landsbyen Serridslevs Marker. Hæren, han 
havde, var kun lille, og Penge havde han ingen af. Derfor 
var der stadige Uroligheder mellem Soldaterne, som ingen 
Sold fik. De plyndrede hos Bønderne, og Bønderne rottede 
sig sammen og slog Soldaterne ihjel. Lybækkerne skulde 
spærre København inde fra Søsiden med deres Flaade, men 
det besørgede de meget daarligt; til sidst flygtede de over 
Hals og Hoved, blot fordi fire af Kong Christians Skibe 
nærmede sig. 

Inde i Byen var der Mad og Drikke i Overflod. Fjen- 
dens Kugler gjorde ingen Skade, og Soldaterne ønskede 
bare, at Belejringshæren vilde storme, for at de kunde 
komme til at prøve Kræfter med den. Men Komman- 
danten, Henrik Gøye, var en besindig Mand. Han vidste, 
det kunde ikke gaa i Længden. Hele det øvrige Land var 
i den nye Konges Magt; i Tyskland flakkede Kong Chri- 
stian om og søgte forgæves at faa samlet en ordentlig Hær. 
Det hele var haabløst. 

Saa sluttede han Vaabenhvile. Hvis den landflygtige 
Konge ikke kom tilbage med Hjælp inden Nytaar, vilde 
Byen overgive sig. Men inden Nytaar var der kun kommen 
et Bud fra Kongen, der skulde sige, at nu kom han til 
Paaske. Saa overgav man sig. 

— Kongen og Borgerne blev for Resten snart gode 
Venner. De gjorde hinanden forskellige Tjenester. Kongen 
laante en stor Sum Penge af Byen, og Borgerne fik de 
Marker, der havde hørt til Landsbyen Serridslev. Den var 
bleven fuldstændig lagt øde under Belejringen. Senere gav 
han dem Ret til at vælge deres Borgmestre selv, — noget, 
de satte megen Pris paa. Lybækkerne, der havde været 
hans Hjælpere, kunde han naturligvis ikke hundse, som 
Kong Christian havde gjort, men de fik dog ikke videre at 
sige i selve Byen. 

Dernæst var han en venlig og behagelig Mand at have 

med at gøre. Borgerne lyttede derfor heller ikke til de 
Folk, der fristede dem til at gøre Oprør. Naturligvis var 
der urolige Hoveder i Staden, og Christian den Anden havde 
mange hemmelige Tilhængere, men Kong Frederik fandt, 
at han kom længst med at vise Mildhed. 

Dog levede han i en stadig Ængstelse for, at den for- 
drevne Konge skulde komme tilbage, og først i sit aller 
sidste Leveaar blev han befriet fra denne Frygt. Thi vel 
kom Kong Christian tilbage, men kun som Fange. Under 
falske Løfter blev han lokket ned fra Norge, og under 
falske Løfter blev han ført videre til sit tunge Fængsel paa 
Sønderborg Slot. Han fik ikke engang Lov til komme i 
Land, og Københavnerne fik ikke mere deres gamle Konge 
at se. Udsendinge fra alle hans Fjender mødtes i Helligaands- 
kirken til Raadslagning, og der bestemte de hans Skæbne. 

— Frederik den Første var ivrig for at faa København 
ordentlig befæstet. I Tidens Løb var der kommen Mure 
og Taarne om den største Del af Byen, men Befæstningen 
var mangelfuld. Nu blev den forstærket. Der blev kastet 
Jordvolde op inden for Murene, seksten Alen brede, og ude 
mod Nordvest blev Jermerstaarnet bygget. 

København var nu en By paa omkring 10.000 Indbyg- 
gere, men der var dog endnu god Plads at røre sig paa 
inden for Muren. Store Strækninger havde ligget ubebyg- 
gede som Haver og Pladser, og der voksede efterhaanden 
Gader og Smøger op, hvor Vejene og Fodstierne havde 
været. Desuden vandt man stadig Land, ved at der blev fyldt 
op i Stranden. De smaa Øer uden for Sildehavnen groede 
sammen med Landjorden; det sidste, der blev fyldt op, var 
naturligvis »Dybet«, hvor nu Dybensgade ligger. Paa Gam- 
meltorv var Handelsboderne forsvundne; der kom Gader 
med faste Huse, hvor de havde ligget, men derved blev 
Torvet mindre paa alle Sider. Et nyt Raadhus var bleven 
bygget mellem Gammel- og Nytorv. 

Den Renlighed, Sigbrit havde kæmpet for, gik i Land- 
flygtighed sammen med hende. Snavset paa Gaderne skulde 
ganske vist føres bort paa Vogne, — saaledes sagde Lo- 
ven, — men man havde Ret til at lade det blive liggende i 
otte Dage, og den Ret blev sikkert nok benyttet fuldt ud. 

Hver Mand skulde brolægge ud for sit Hus til Midten 
af Gaden; men en lavede det højt, en anden lavt, saa at 
Vognene endog somme Tider gik itu ved at køre paa Bro- 
lægningen. Midt ad Gaden gik en Række Sten, »Rygste- 
nene« eller »Borgmesterstenenec, og fra dem skraanede 
Gaden ned til begge Sider mod Rendestenen. Udbygninger, 
Skur og Kældernedgange ragede langt ud i Gaden, saa at 
to Vogne næppe kunde komme forbi hinanden. 

Men Husene var kønnere end før. Der var mange pyn- 
telige Stenhuse paa to Etager, men mest byggede man dog 
Bindingsværk af Træ og Sten. Øverste Stokværk hang frem 
over Stueetagen, og Bjælken, der bar det, havde ofte smukke 
Udskæringer. 

Synderlig nette og bekvemme efter vore Fordringer var 
Stuerne ikke, selv hos velhavende Folk. Et eller andet 
Pragtstykke kunde man have, et fint udskaaret Skab eller 
en smukt beslaaet Kiste, — men ellers bestod Bohavet kun 
af Bænke med Hynder paa, store eller smaa Træborde eller 
»Skiver« og Dragkister. Der var altid Omhæng om de store 
Senge, som var fyldte med Dyner, — ellers kunde man 
ikke nære sig for Træk fra utætte Døre og Vinduer, og 
Vinterkulden holdt man borte med Ovne, der var beklædte 
med »Kakler«, brændte Sten i forskellige Former, — derfra 
Ordet »Kakkelovn« — eller ved »Ildgryder«. 

Fine Klæder og straalende Smykker satte man mange 
Penge i. Farverne skulde være stærke, saa at de rigtig stak 
i Øjnene, Sølv- og Guldbjælder maatte der være paa Kjor- 
telen ved festlige Lejligheder; Guldringe med indfattede 

Stene og Livbælte med gyldent Spænde var ikke for fint 
for den velstaaende Borger. 

Det hjalp ikke, at der blev givet Love mod at klæde 
sig for kostbart eller at være for flot med Mad og Drikke 
ved Selskaberne. Intet Bryllupsgilde maatte vare mere end 
tre Dage, og der maatte ikke gives mere end tolv Retter 
Mad ved hvert Maaltid. Men det blev ikke overholdt, — 
man vilde have Lov til at klæde sig fint og leve overdaadigt. 

Saadan gik det altid i gamle Dage. Love manglede der 
ikke; helst vilde Regeringen have givet Regler for alting. 
Det, der manglede, var Lovlydighed hos Borgerne, For- 
staaelse af, at man maa bøje sig ind under faste Regler^ 
for at der kan blive lige Ret for alle. 

At holde sammen forstod man egentlig nok. Familierne 
holdt meget mere sammen end nu, men tilr Gengæld laa 
de ofte i bittert Fjendskab med andre Familier. Haand- 
værkerne holdt ogsaa sammen, men kun hver Slags for sig. 
Skomagerne i deres Lav, Skrædderne i deres. Store Sammen- 
slutninger mellem alle Slags Arbejdere som nutildags kunde 
man ikke tænke sig. 

Kun naar en stor Fare, en Belejring eller en Ildebrand 
truede Byen, kunde man glemme Familie eller Lav for en 
Stund og finde hinanden i Enighed. 



Den største og skønneste Kirke i Byen var »Frue Kirke« 
eller »Maria Kirke«. Spiret ragede 218 Fod i Vejret, rundt 
om Kirken laa talrige Kapeller med Helgenaltre, 46 Altre 
var der i alt. Alle Vegne i Kirkerummet var der kostbart 
smykkede Helgenbilleder og Malerier; fra Loftet hang F'aner, 
erobrede i Krigen; foran Altrene brændte Vokslysene og 
blandede deres Straaler med det dunkle Skær fra de malede 
Ruder. Dag og Nat lød Messesangen, og Folk strømmede 
ind og ud for at holde Andagt. 

Det var en rig Kirke, rig piaa Helgenlevninger, men 
ogsaa paa jordisk Gods. Den ejede »et Stykke af den hel- 
lige Krybbe« og af »det Sted, der vædedes af Kristi Blods- 
•draaber«, et Stykke af Knud Lavards Kappe og af den Sten, 
hvorpaa Hellig Olaf blev ihjelslagen, foruden mange andre 
herlige Relikvier. — Og saa ejede den 62 Grunde rundt i 
Byen. De fleste havde den faaet, for at der skulde læses 
Sjælemesser for Giveren. 

I Sammenligning med den var de andre tre Sognekirker, 
»St. Peder«, »St. Nikolai« og »St. Clemens« kun fattige. 

Tre Klostre havde København. »Graabrødrerie« havde 
været i Byen fra gammel Tid, men først nylig var »Kanne- 
literne« komne hertil. De havde deres Kloster (Hvidekloster) 
i St. Pedersstræde (det senere Valkendorfs Kollegium). Ude 
i Møntergadekvarteret boede St. Claras Nonner, »Clarisserne«. 
Strædet, der førte derud, var Klareboderne. 

— »Denne Stad har hidtil før«, skriver Poul Eliesen, 
»standhaTlig ^elsket og holdt fast ved Fromhed og Guds- 
frygtighed«, og da Legaten Arcimboldus i Aaret 1517 be- 
søgte København for at sælge Aflad, gjorde han glimrende 
Forretninger. 

Men paa denne Tid begyndte man at høre om den dri- 
stige Munk nede i Tyskland, Dr. Martinus Luther, der 
havde sat sig op mod Kejser og Pave. Man fik endogsaa 
en af hans Tilhængere at se, en Prædikant, Martin Rein- 
hardt, som Christian den Anden havde hentet herop. Men 
ham kunde man ikke tage alvorlig. Han kunde kun tale 
Tysk, hvad de fleste ikke forstod, og desuden havde han 
saa mange løjerlige Fagter. De katolske Præster fik en ung 
Knægt til at gaa rundt i Gaderne og efterabe Reinhardt. 
Han slog ud med Arme og Ben og plaprede en Mængde 
Yrøvl op, og det første Forsøg paa Reformation druknede 
i Latter. 

Men det blev snart Alvor. Man hørte fra Viborg og 

Malmø om Prædikanter, der tordnede mod Paven og Mun- 
kene. Og Mand og Mand imellem begyndte man at snakke. 
Kong Frederik var nok ingen god Katolik, han spiste Kød 
om Fredagen, hed det sig. Og nu Munkene, — hvad skulde 
man egentlig med dem? — Hvem tænkte vel paa, hvordan 
Graabrødréne havde vakt et religiøst Liv, da de som de 
fattige, ydmyge »smaa Brødre« drog paa deres Fod rundt 
i Landene. Nu saa man kun en Flok fede, forslugne Tig- 
gere, der levede højt af andre Folks Arbejde. 

Saa kom Hans Tausen til København i 1529, Kongen 
selv havde ladet ham hente fra Viborg. I Nikolai Kirke 
flokkedes Folk om hans Prædiken, og der lød de danske 
Salmer for første Gang i København. Nu blev der for Alvor 
Røre i Byen. De første, det gik ud over, var Munkene. 
Graabrødréne turde slet ikke mere vise sig paa Gaden ; ude 
i Si. Claras Kloster sad Nonnerne og sultede, og Karmeli- 
terne forsvandt i al Stilhed. Graabrødréne opgav ogsaa 
Ævret og overgav Klostret til Byen. Otte af Munkene 
»kunde Embede« — det kaldte man- Haandværk dengang. 
De giftede sig og bosatte sig som Haandværkere. 

Flere og flere sluttede sig til Hans Tausen. Paa Herre- 
dagen i København 1530 overrakte en stor Skare evange- 
liske Prædikanter Kongen »43 Arlikler«, i hvilke den lu- 
therske Lære var fremstillet, og for rigtig at faa Folk med 
blev der prædiket fire Gange hver Søndag og tolv Gange 
hver Hverdag over disse Artikler. 

I de tre Sognekirker var der nemlig nu lutherske Præ- 
ster, men Frue Kirke havde hidlil været Katolikkernes faste 
Borg. Men heller ikke der kunde de holde Stillingen. Lu- 
theranerne fik Lov til at have et Alter midt i Kirken, me- 
dens Katolikkerne beholdt Højaltret. Saa holdt begge Par- 
tier samtidig deres Gudstjeneste i Kirken. Det har vist 
været hyggeligt! 

Og naturligvis kunde det ikke gaa i Længden, Folk blev 



44 

bare mere og mere ophidsede. Lutheranerne holdt Møder 
og forlangte af Magistraten, at den katolske Gudstjeneste 
skulde rent og bart afskaffes. Magistraten skød sig ind 
under Kongen og meldte ham, at nu kunde de ikke holde 
Styr paa Borgerne længere. Men Kongen turde ikke tage 
aabent Parti, han var bange for Bisperne i Rigsraadet. 

Saa tog Borgerne sig selv til Rette. Tredie Juledag 1530 
stormede en vild Hob ind i Frue Kirke. Christian den 
Andens Ungdomsven, Ambrosius Bogbinder, der var Bojg- 
mester, tre Raadmænd og en Oldermand førte an. Kor- 
stolene blev væltede. Tavlerne revne ned af Væggene, Messe- 
bøgerne flaaede i Stumper og Stykker; de rasende Menne- 
sker huggede Helgenbillederne ned med Økser og spyttede 
paa dem, og Kannikerne blev haanede og truede. I sidste 
Øjeblik kom Byfogeden og Hans Tausen til og fik standset 
Tumulten, inden selve Højaltret var gaaet i Løbet. 

Men efter disse Voldshandlinger faldt der ligesom en 
Træthed over Sindene. Frue Kirke stod lukket et Aar, og 
da den med stor Højtidelighed indviedes paany, var det til 
Brug for Katolikkerne alene. Et Par Aar gik i nogenlunde Ro. 

I 1533 døde Frederik den Første, Hans Tausens Be- 
skytter, og nu mente Katolikkerne, at de kunde gaa over 
til Angreb. Hans Tausen blev sat under Anklage paa en 
Herredag, og Anklagen lød bl. a. paa Kætteri, for hvilket 
Straffen var Døden. 

Retten blev holdt paa Københavns Raadhus, og Dom- 
mere var Rigsraadet og Magistraten. Hans Tausen vilde 
naturligvis ikke tilbagekalde sine Meninger, og saa lød 
Dommen paa Straf for Kætteri. 

Men ude paa Torvet samledes en tæt Flok, der ogsaa 
nok vilde snakke et Ord med. Det var Københavns Bor- 
gere, der truende og larmende stimlede sammen. Soldater 
og Matroser fra en lybsk Flaade, der laa ude paa Reden, 
sluttede sig til Hoben og raabte med. — Hans Tausen skal 

sættes paa fri Fod, — saadan lød Raabene, — ellers sprænger 
vi Raadhusets Dør, og ingen kommer levende derfra. Saa 
kom de strenge Dommere i Tanker om, at det vist var 
bedst, om Hans Tausens Straf blev nedsat til Forvisning fra 
Sjællands Stift og Forbud mod at prædike. 

Derpaa skulde man hjem fra Raadhuset, men det blev 
ingen behagelig Gang for Dommerne. Magistraten fik Lov 
at gaa i Fred, man vidste, at den havde kæmpet for en 
mild Dom. Men Rigsraadet og især Bisperne I En hujende 
og haanende Mængde forfulgte dem, og Roskildebispen, 
Joakim Rønnow, slap kun for Mishandling, ved at Hans 
Tausen selv fulgte ham til Bispegaarden og beskyttede ham. 
Saaledes endte denne underlige Retshandling. 

Og saa blev Dommen endda ikke bragt til Udførelse. 
Adelsmænd og Borgere gik til Bispen med Bøn om, at Hans 
Tausen alligevel maatte faa Lov at prædike i København, 
— og en Maaned efter stod han igen paa sin gamle Præ- 
dikestol. 

— Det trak op til onde Tider for København. Den 
Herredag, der dømte Hans Tausen, skulde ogsaa have valgt 
en ny Konge, men kunde ikke blive enig. Landet var uden 
Konge et Aar. I København var der et Parti, der vilde 
have den fangne Christian den Anden til Konge. Det var 
næppe stort, men der var dristige og hensynsløse Mænd i 
Spidsen som Ambrosius Bogbinder og Jørgen Kok. Den 
nærmeste Vej til dette Maal var et Forbund med Lybæk, 
og da den lybske Borgmester, Jørgen Wullenwewer, havde 
været i København med sin Flaade, blev Forbundet sluttet. 
Christian skulde indsættes som Konge, København optages 
mellem Hansestæderne, Rigsraadet afsættes og Evangeliet 
føres til Sejr. Grev Christoffer af Oldenborg, en Slægtning 
af den fangne Konge, blev Forbundets Hærfører. 

Hvis Førerne i København havde vidst, hvilke Rædsler 
disse Planer skulde føre over Byen, saa havde de vel be- 



46 

tænkt sig. Ligesaa, hvis de havde anet, at det var en 
hemmelig Aftale mellem Lybækkerne og Grev Christoffer, 
at Fangen paa Sønderborg slet ikke skulde sættes paa fri 
Fod, men overgives til Lybæk, hans gamle DødsQende. 
Men de stolede blindt paa de svigefulde Løfter og lyttede 
ikke til de Advarsler, der lød fra alle Sider. 

Efter langvarig Strid havde Adelen endelig faaet valgt 
en ny Konge, Christian den Tredie. Han sendte fra Hol- 
sten Bud til København om at slutte sig til ham. Men da 
havde Byen allerede aabnet sine Porte for Lybækkerne. 
Rundt om i Landet havde Christian den Andens Parti 
Fremgang, Bønderne rejste sig til Oprør, og Adelens Gaarde 
gik op i Luer. »Grevens Fejde« var begyndt. 

Det viste sig snart, at Grev Christoffer ikke var nogen 
energisk Anfører. Saa fik Lybækkerne en ny Mand frem. 
Hertug Albrecht af Meklenborg. Han fik Løfte om Dan- 
marks Krone, naar Christian den Anden var død. Men han 
duede heller ikke. Længe lod han vente paa sig, og da han 
endelig kom, var det ikke i Spidsen for en mægtig Krigs- 
styrke, som man havde haabet, men kun med en Haand- 
fuld Folk. Ellers var han vel udstyret, han havde baade 
sin Hustru, sit Hof og sine 100 Jagthunde med sig. 

Saa sad de to Anførere og saa galt til hinanden, Chri- 
sloffer oppe paa Slottet, Albrecht i Bispegaarden. Imedens 
sluttede Kampens Ring sig tættere og tættere om Køben- 
havn. Johan Rantzau slog Bøndernes Modstand ned, ved 
Øksnebjerg blev Lybækkernes Hær knust, og fra det erob- 
rede Skaane truede Gustav Vasa. Den 24. Juli 1535 lagde 
6000 Mand af Christian den Tredies Tropper sig om Kø- 
benhavn. 

En saa urimelig og haabløs Kamp har der aldrig været 
ført. Borgerne mente, at de kæmpede for Evangeliets Sag, 
og saa stod de mod Christian den Tredie, der netop havde 
Magt og Villie til at føre den igennem. De troede at kæmpe 

for den fangne Konge, og saa udgød de deres Blod for 
Greven og Hertugen, som netop slet ikke vilde hjælpe ham. 

Kong Christian slog Lejr i Serridslev. Der var endnu 
Levninger af Voldene og Gravene fra Belejringen for tolv 
Aar siden, og dem brugte man igen. Ude paa Reden 
krydsede en dansk og en prøjsisk Flaade. De skulde 
hindre, at der blev ført Levnedsmidler til København, men 
i Begyndelsen slap dog mange Skibe igennem. En stor 
lybsk Flaade viste sig ogsaa i Østersøen, men lod sig jage 
hjem igen uden at have undsat København. Lybækkeme 
var nu kede af Krigen, de satte Borgermester Wullenwewer 
ud af Raadet og begj'^ndte at underhandle om Fred. 

Nu skulde man have troet, at København vilde opgive 
den haabløse Kamp. Men Greven og Hertugen havde ikke 
noget at tabe ved at holde Kampen gaaende. Hertug Al- 
brecht morede sig med at gaa paa Jagt paa Amager med 
sine 100 Hunde, og Greven holdt lystige Svirelag paa Slottet 
eller studerede til Afveksling gamle græske Bøger. 

Saadan gik Vinteren hen. Endnu var der ingen Nød 
i Byen. Da Lybækkerne havde sluttet Fred, var Christian 
den Tredie ikke sen til at sende Bud om det ind til Byen. 
Han skrev det ene Brev efter det andet ind til Borger« 
skabet om at underhandle, men — Borgerne fik aldeles 
ikke disse Breve at se. Det skulde de høje Herrer nok 
sørge for. 

De havde faaet et nyt og stort Haab. Det hed sig, at 
Kejser Carl den Femte nu tænkte paa for Alvor at hjælpe 
sin Svoger, den fangne Konge. Det var sandt nok, men 
der var rigtignok lange Udsigter til, at den Hjælp kunde 
komme. 

Imedens blev Byen indesluttet skrappere end før. Amager 
blev erobret i Juni, og fra den Tid var Mad næsten ikke 
til at opdrive for Penge. Det lidt, der var, kostede tyve 

tredive Gange saa meget som ellers. Allerede da sultede 
de fattige, men det blev endda meget meget værre. 

Borgerne havde aldeles tabt Modet og vilde overgive 
sig. De prøvede en Dag at sætte sig op mod Ambrosius 
Bogbinder og Tyskerne, men blev slaaede ned for Fode 
af Landsknægtene eller slæbte i Fængsel. Ikke alene Raad- 
huskælderen, men ogsaa de store Skarnkister paa Gaderne 
blev fyldte med Fanger. 

Fortvivlelsen i Byen steg. »I har endnu ikke spist 
Eders egne Børn, som de gjorde i Jerusalems Belejring,« 
var den eneste Trøst, Ambrosius Bogbinder kunde give — 
det var ikke langt fra, at det kom saa vidt. 

Katte og Hunde, magre og udpinte af Sult, var Herre- 
retter. Fangede Landsknægtene en Hund, holdt de den 
indespærret i Kælderen for at ingen skulde faa fat paa 
den. Og Landsknægtene klarede sig endda bedst, for de 
brød ind i Folks Huse og truede dem til at udlevere, hvad 
de havde. Først bagte man Brød af Klid og Mask; da 
det slap op, prøvede man paa at lave det af Andemad. 
Alt, hvad der kunde tygges og synkes, blev spist, om det 
saa var aldrig saa snavset og modbydeligt. 

Børn gik omkring paa Marken ved Volden og spiste 
Græs og blev fundne døde med Munden stoppet fuld af 
Græs og Fjer. Udmattede, elendige Skikkelser krøb paa 
Hænder og Fødder hen til Kirkegaarden for ikke at dø 
hjemme og blive liggende uden at komme i Jorden. Langs 
ad Gaderne og op ad Husene laa Mennesker døde af Sult, 
og mange andre var saa afkræftede, at de ikke kunde staa 
paa Benene. En ubeskrivelig Elendighed, — og alt det 
for to forløbne tyske Fyrsters Skyld. 

Endelig kom Udfrielsen. I Slutningen af Juli blev Byen 
overgivet. Straks sendte den milde Kong Christian Levneds- 
midler ind i Byen, — »der var kun Løvet paa Træerne 
tilbage«, siger en, der selv var til Stede. Paa Nørrefælled 

maatte Hertugen, Greven og Borgmestrene knæle med hvide 
Stave i Hænderne og bede Kongen om Naade. Han gav 
dem haarde Ord, men behandlede dem ellers med Skaansel. 
Tyskerne blev sendte hjem, men faa Dage efter Kongens 
Indtog i den forskudte og ødelagte By dræbte Ambrosius 
Bogbinder sig selv ved Gift. 

— Københavnerne skulde snart faa at se, hvor taabeligt 
det var, at de havde kæmpet mod Kong Christian for 
Evangeliets Skyld. Han endte nemlig Striden med Kato- 
likkerne. Først blev Bisperne fængslede, — de var Skyld i 
al den Ufred, der havde været, saadan lød Kongens An- 
klage. Joakim Rønnow blev funden paa Loftet i Bispe- 
gaarden, skjult over Hanebjælken. Derpaa blev der holdt 
»Bursprog« paa Gammel Torv. Folk fra hele Landet var 
mødt, og da de blev spurgte, om de vilde have »disse 
Bisper eller andre udi deres Sted,« raabte de alle som med 
een Mund, »at de vilde blive ved det hellige Evangelium og 
ikke have saadanne Bisper mere.« 

Dermed var Kirkeforbedringen gennemført. 



Der kom rolige Tider for København under de to Konger, 
Christian den Tredie og Frederik den Anden, — i hvert 
Fald rolige i Forhold til den stormfulde Reformationstid. 

Det gik op og ned med »gode« og »daarlige Tider« 
dengang som nu. Ligefrem »Dyrtid« kunde indtræffe, naar 
en streng Frost spærrede Byen for Tilførsler udefra, og 
det skete f. Eks. i Vinteren 1545 — 46. Bryggerne og Bagerne 
kunde ikke faa noget Korn at købe, og Nøden blev stor. 
Kongen hjalp efter Evne ved at uddele, hvad han havde i 
Behold. — Dernæst havde man evig og altid Pestsygdomme 
at slaas med. Der var Pest under den omtalte Dyrtid, og 
den kom igen i en endnu værre Grad i 1553. Man kunde 
ikke faa Plads til de mange døde under Kirkens Gulv eller i 

4 

»Urtegaardene« ved Kirkerne, derfor maatte en ny Begravel- 
sesplads indrettes uden for Nørreport. Baade Mennesker 
og Kvæg døde i massevis. Fornuftige Lægemidler kendte 
man ikke; Sygdommen standsede først, naar den havde 
taget dem, den vilde. 

Tidt og ofte var der mindre Epidemier. Da man op- 
dagede, at Smitten især udbredtes gennem de offentlige 
Badstuer, blev de lukkede, og jævne Folk, der ikke havde 
Badstue selv, holdt helt op med at bade. Man tabte altsaa 
paa een Side, hvad man vandt paa en anden. 

København blev ved at være en snavset og usund By. 
Men paa Afstand har den nok taget sig ganske pæn ud. 
Bag Byens Mure og Taarne ragede Frue Kirkes Spir op 
mod Skyerne, højt over Husenes takkede Gavle og Træernes 
Kroner. Men det, der aller mest trak Øjet til sig, var dog 
Slottet. 

Den gamle Borg fra Absalons Tid var stadig bleven 
udvidet og ombygget. Hver Konge byggede sit Stykke til, 
som det nu passede ham, større og mindre Bygninger ved 
Siden af hinanden, og derfor fik Slottet en uregelmæssig, 
femkantet Omkreds. Men kønt og malerisk var det. 

Det største af Slottets Taarne var »Blaataarn« (Navnet 
betyder maaske »det store Taarn«). Der sad Fangerne. 
I Bygningens Hjørner var der flere lavere Taarne. 

Christian den Tredie ombyggede næsten Slottet helt. 
Blaataarn fik et højere og kønnere Spir, og en hel ny 
Bygning »Kongefløjen« blev ført op. Fem Stokværk havde 
den, et vældigt, svajet Tag og Smaataarne for begge Ender. 
Langt ud i Sundet kunde man se den, og naar Skibene 
fik Øje paa den, strøg de deres øverste Sejl for at vise 
Kongen Ærbødighed. 

Her boede Kongefamilien. Værelserne var naturligvis 
mange, men blev ikke brugte alle uden ved festlige Lej- 
ligheder. Der var »Brevkammeret« med alle vigtige Skri- 

velser gemte i store Kister, Kongens »Drejerkammer« med 
alle mulige kunstige og mærkelige Sager, som han havde 
samlet sammen for sin Fornøjelse. I et Rum gemtes Kon- 
gens Krone, Sceptrene, Rigsæblet og det gyldne Kronings- 
sværd, i et andet stod hans Bibliotek opstillet. Paa Slottet 
skulde der desuden være Plads til at besørge alle Regerings- 
forretninger, og Kongens Drabanter, der værnede om hans 
Person, havde ogsaa Bolig der. 

Mod Slotsgaarden var Bygningen kønnest udstyret. Der 
var en smuk Trappe, og paa hver Side af den stod der en 
høj Sten med udhugne Billeder af Kong Hans og Dronning 
Christine. 

Uden om Slottet var der en bred Grav med en Bro 
over til Indgangsporten ved Siden af Blaataarn. Forøvrig 
var der fri Adgang til Slottet. Der var altid fuldt af Folk, 
fortælles der, — handlende gik ind og ud med Varer, Piger 
fra Byen hentede Vand og sladrede med Portvagten, og 
især ved Maaltiderne drev alle Slags Folk om derinde for 
at luske sig til at faa en Bid med. Frederik den Anden 
satte dog til sidst en Stopper for den altfor livlige Trafik. 

Blaataarn havde Ur, — i nogle Aar endda et meget 
»kunstigt Sejerværk«. Det blev taget ned og sendt som 
Foræring til »Ivan den Skrækkelige« af Rusland. Men den 
skrækkelige Czar turde ikke beholde Gaven, »fordi der var 
noget levende indeni, som han ikke forstod at regere med.« 

Over til Slotsholmen førte desuden to Broer, Højbro og 
Nybro (nu Holmens Bro), begge af Træ og til at hejse op 
paa Midten. Paa Slotspladsen ned mod Stranden laa en 
mindre Bygning, der først var Toldbod og senere Rente- 
kammerbygning. 

Ude i Byen begyndte Adelen at rejse sig kostbare Sten- 
bygninger. Borgerne havde deres »Lavshuse«, naar de 
skulde have større Plads at røre sig paa end hjemme. 
Ingen Borger kunde give sig af med et Haandværk uden 

at være optaget i et Lav, ellers blev han straffet og hans 
Varer tagne fra ham. Og det var en vanskelig og kostbar 
Historie at blive Medlem af Lavet. Drengen maatte staa 
lang Tid i Lære, og var han bleven Svend eller havde 
gjort Mesterstykke, maatte han tre Gange give Mesteren et 
Traktemente efter en større Maalestok. 

Men slap han ind, saa sad han ogsaa godt. For Lavet 
passede paa, at der ikke var flere Haandværksmestre i 
Byen end der var Kunder til. Og saa havde man det saa 
rart og hyggeligt med hinanden ved Gilderne i Lavshuset 
— hyggeligt efter de Tiders Maalestok. Vi vilde næppe 
synes om et Selskab, hvor man kunde vente at blive over- 
hældt med 01, slaaet paa Tænderne eller Kindbenet, trukket 
i Haaret og skældt ud for Tyv, Skalk eller Forræder. Og 
det er gaaet tidt paa, siden det atter og atter forbydes i 
Lovene for Lavsgilderne. 

Der var store Gilder ved Højtiderne, men for Resten 
Sammenkomst hver Lørdag Aften. Naar man var kommen 
i Humør, flk man sig en Dans til en gammel Folkevise, 
saa Gulvet rystede. — Hvis man da var sikker nok paa 
Benene til det. 

For Øllet var naturligvis det vigtigste. Sjællands første 
protestantiske Biskop, Peder Palladius, skriver selv : »Djævelen 
skikker os saa mange onde Stunder dertil, vi maa vel stjæle 
os en glad Stund til at drikke en Skaal 01 med hverandre, 
endogsaa over vor Tørst.« — Men naar man først var 
kommen over Tørsten, saa var det ikke let at holde Tal 
paa Skaalene. 

Nu kom oven i Købet Brændevinen til. Åqua vitæ 
(Livets Vand) blev først solgt paa Apotekerne efter Apoteker- 
vægt (»en Drakme«, deraf har vi Ordet: en »Dram«), men 
det kom hurtig ud mellem Folk som daglig Drik. Og saa 
blev det helt galt. 

Retsmøderne paa Raadhuset maatte sættes til Kl 7 om 

Morgenen, for at der dog kunde være nogen Udsigt til, at 
Folk mødte ædru for Retten. Christian den Tredie satte 
Vagt ved Byens Vinkælder, til Gudstjenesten var forbi, for 
at Folk ikke skulde komme drukne i Kirken. Og det var 
helt oppe fra Toppen, det var galt. 

To Gange dumpede Frederik den Anden i Vandet i 
omtaaget Tilstand, og Anders Sørensen Vedel sagde i sin 
Ligprædiken med tydelige Ord, hvad der var Skyld i Kon- 
gens Død, nemlig »den skadelige Drik, som nu over al 
Verden gængs er«. 

»Al Verden« var maaske for meget sagt. I det mindste 
var Folk fra andre Lande ganske forbløflfede over, hvor 
meget de Danske kunde tage til sig. 

Vildskab, Slagsmaal og Drab var naturligvis dagligdags 
Ting, hvor hver Mand gik med Kniv og Sværd og ikke 
havde Magt over sine Sanser. Bøddelen havde altid fuldt 
op at gøre. 

Men Peder Palladius skriver ogsaa: »Vi maa vel give 
Københavns Indvaanere det Lov, at de gerne høre Guds 
Ord og søge saa samdrægtelig til Prædiken som i nogen 
By udi Danmark.« Og over al Tidens Raahed i Ord og 
Skikke maa tnan ikke glemme, at der var megen oprigtig 
Gudsfrygt og megen Iver for at gøre godt mod fattige 
og syge. 

Helligaandshuset fik mange Gaver, og efter Reforma- 
tionen fik det alt det Gods, der havde tilhørt Frue Kirke. 
Rundt om i Byen blev der bygget Rækker af Smaahuse, 
»Sjæleboder«, hvor fattige og svage Mennesker kunde være 
til Huse, og i Kirkerne formanedes Folk til at give de 
fattige det, »de tilforn af en god, men dog vildfarende 
Mening plejede at give til Messer og Munke.« Christian 
den Tredie gav for første Gang det hele Fattigvæsen en 
fast Ordning. 

— Det kneb lidt i Begyndelsen for Christian den Tredie 

at komme paa god Fod med Byens Borgere. København 
var jo en erobret By, og man regnede Kongen og hans 
betroede Mænd mere for Holstenere end for Danske. Men 
Tiden og Kongens venlige og milde Sind fik eflerhaanden 
helt Bugt med Uvenskabet. 

Den unge, raske Frederik den Anden havde derimod 
let ved at vinde Hjerterne. Der var Jubel over hans Be- 
tvingelse af Ditmarsken, og de store Fester ved hans Kro- 
ning 1559, hans Bryllup 1572 og Christian den Fjerdes 
Daab 1577 gav Københavnerne noget at se paa. Tusinder 
af fornemme fremmede og deres Tjenere i Byen, glimrende 
Optog gennem blomstersmykkede Gader, Kanonsalut, der 
sprængte Ruderne og fik Tagstenene til at rasle ned, og 
Ridderspil og Turneringer paa Torvene, hvor Kongen og 
hans bedste Mænd brød Lanser med hinanden under 
Trompeters Lyd og Folkets Jubel. — Man følte under alt 
det, at Danmark var et anset Land og København en By, 
der kunde lade sig se. 

Det var mange Smaatvistigheder, der gav Anledning til 
den blodige Syvaarskrig med Sverige, og en af dem op- 
stod i selve København. Et Gesandtskab, som Kong Erik 
den Fjortende vilde sende til Udlandet, rejste igennem Byen. 
Nu passede det bedst i Kong Frederiks Kram, at Gesandterne 
blev opholdte lidt, og derfor vilde man under forskel- 
lige Paaskud ikke give dem noget Pas til at forlade 
København. Svenskerne vilde imidlertid af Sted, og da de 
kom til Vesterport og ikke kunde slippe ud, skældte og 
tordnede de og gik løs paa Vagten. Vægterne lod sig dog 
ikke forbløffe. En af dem slog Gesandtens Hest over Næsen 
med sit Spyd, og de andre fik Porten slaaet i. Men Ge- 
sandten sagde: »1 danske Forrædere, I skulle faa syv 
Tusinde Djævle; der skal blive blodige Pander for det 
Stykke, 1 nu har gjort!« 

Den lange Krig var slem nok for Kjøbenhavn. Borgerne 

maatte give Husly til Krigsfolkene og betale dyre Skatter 
til Krigens Førelse. En uhyggelig Pest, der rasede paa 
Flaaden, bredte sig ogsaa til Byen ; i Løbet af een Nat døde 
der 60 Mennesker. 

Under Krigen blev man klar over, at Københavns Fæst- 
ningsværker var ganske ubrugelige. Landsknægtene, der 
laa i Lejr uden for Byen, gjorde engang Mytteri og spad- 
serede om Natten uden videre over Mure og Grave ind i 
Staden. Det viste, hvor godt man var beskyttet. Efter 
Krigen blev de grundig forbedrede; det var Københavns 
Statholder, Christoffer Valkendorf, der især tog sig af den 
Sag. Han gjorde i det hele meget for Byen; paa hans 
Foranstaltning fik Nikolai- og Helligaandskirken deres Spir, 
og det var ham, der stiftede Studenterboligen: Valkendorfs 
Kollegium i den Bygning, Karmeliterne havde haft. 

Valkendorf var ogsaa en af de fire Formyndere for den 
unge Kong Christian den Fjerde. Denne var i sin Barn- 
dom ikke meget i København, men mest paa de forskellige 
kongelige Slotte rundt i Riget. Dog var han naturligvis 
med ved de store Fester, der blev holdt i København 1589, 
da hans Søster Anna var bleven gift med Jakob den Sjette 
af Skotland. 

Selve Brylluppet havde staaet i Norge. Den danske 
Flaade, der skulde føre Prinsessen til Skotland, havde 
nemlig været saa slet udrustet, at den for Storm maatte 
søge ind til Norge, hvor saa Kong Jakob indfandt sig. 

Det var jo et flovt og kedeligt Uheld for en Sømagt 
som Danmark, men værre var dog den Maade, man reddede 
sig ud af det paa. Heksene fik Skylden, og efter Festerne 
tog man fat paa at lede efter dem. Der blev fundet tre 
Hekse paa Fejø og seks i København, den ene var en 
fornem Boi^mesterfrue. De tilstod paa Pinebænken, at de 
havde fremkaldt Stormen ved at sætte Lerpotter paa et 
Bord, og at de derpaa havde udsendt tre Djævle, »Lang- 

vinusc, »PitHesteskoc og iSmuk«, som havde klamret sig 
til Kølen af Skibene og hindret dem i at sejle. Alle Ktoi- 
d^ne kom paa Baalet. 

Saadanne frygtelige Hekseprocesser var der mange af i 
København. Alle troede paa Hekseri, endogsaa »H^senec 
selv, som blev pinte og forhørte saa længe, at de halvt gik 
fra Forstanden og tilstod de utrohgste og urimeligste Ting. 

Heksetroen passede godt sammen med al den anden 
Overtra, der fandtes. Skete et eller andet mærkeligt eller 
skrækkeligt, havde man altid haft »Varsler« om det i For- 
vejen. Madvarer blev »forvandlede til Blod«, eller der viste 
sig i Skyerne uhyggelige Lysskær eller Billeder af kæm- 
pende Krigshære. Fremtiden læste man i Stjernerne. Tycho 
Brahe maatte stille Christian den Fjerdes »Horoskop«, — 
regne ud efter Stjernernes Stilling, hvordan hans Skæbne 
vilde blive. 

Det første astronomiske Observatorium var forøvrigt i 
København. Tycho Brahe foretog en Tid lang Stjerne- 
undersøgelser fiti et af Fæstningstaamene. Senere flyttede 
han jo til Hveen. 

— I 1596 overtog Christian den Fjerde selv Regeringen. 
Hans Tid blev af uhyre Vigtighed for København, og ingen 
anden Konge har i den Grad forandret, forskønnet og ud- 
videt Byen. Han havde Lyst til at bygge, han kunde selv 
lede Bygningernes Opførelse, og han havde Sans for at 
bygge smukt. Og saa har det mærkelige Held fulgt hans 
Bygninger, at de næsten alle har overstaaet de frygtelige 
Ildebrande, København har haft, saa vi har dem at glæde 
os over den Dag i Dag. 

Det gamle Slot rørte han ikke meget ved, dog blev 
Blaataarn gjort seks Alen højere og fik et kønnere Spir. 
Taamet var før saa lavt, at det ligesom trykkede Bygningen. 

Det var i Anledning af hans Kroning 1596, at dette Ar- 
bejde blev udført. Slottet maatte tage sig ud, for man 

ventede mange fremmede ved den Lejlighed. Boligerne 
skulde skaffe Staldrum til 3000 Heste, og der blev bestilt 
25,000 Drikkeglas, — saa hav4e man noget at slaa i Stykker 
af, naar Humøret rigtig kom op. 

Det blev ogsaa en smuk og storartet Kroningsfest. 
Kongen red i højtideligt Optog fra Kirken gennem Byen. 
Paa Amagertorv var der rejst en mægtig Æresport; idet 
Kongen red gennem den, sænkedes en Engel ned, der satte 
en Krone paa hans Hoved. Herolder gik foran Toget og 
kastede Penge i Grams; et Sted stegtes en Okse, af hvilken 
man kunde faa saa meget, som man havde Kræfter til at 
erobre, et andet Sted sprang en Brønd med Vin. To Dage 
i Træk var der Ringrending paa Amagertorv, den ene Dag 
var Kongen forklædt som Pave, den anden som Dronning. 
Begge Dage stak Kongen Ringen ned de fleste Gange til 
alle Tilskueres og Undersaatters umaadelige Glæde og 
Stolthed. 

— Og saa begyndte Christian den Fjerdes lange Ar- 
bejdsdag. 

Sømandskonge var han al sin Tid, og først og fremmest 
tænkte han paa, hvad der kunde gavne hans Flaade. Ude 
paa Slotsholmen, der efterhaanden voksede sig større, ved 
at der blev kastet Affald fra Byen i Vandet, byggede han 
Tøjhuset og Proviantgaarden. Begge staar endnu. Mellem 
dem var der et stort og dybt Bassin, hvor Krigsskibene 
kunde lægge ind og tage Proviant og Kanoner om Bord. 
Anlæget blev meget beundret af alle, der saa det. 

Søofficererne fik Boliger i »Skipperboderne« nede paa 
den opfyldte Grund, hvor »Dybet« havde været. Gade- 
navnene skulde have noget med Vandet at gøre, derfor 
blev der baade »Laksegade« og »Hummergade«, — men 
ingen »D.elfingade«, som han vilde have, for Dybensgade 
holdt fast ved sit Navn. 

»Baadsmændene«, Flaadens faste Søfolk, lagde han uden 



58 

for Byen, oven i Købet godt langt ud. »Kongens de nye 
Boder« eller »Nyboder«, som vi siger, dannede en hel lille 
By for sig med mange Gader. Husene var lave, et vokseiit 
Menneske naaede op over Tagskægget. Hver Familie havde 
kun en lille Stue og et Kammer. Gadenavnene var en hel 
Lærebog i Naturhistorie og Botanik; der var Tulipan- og 
Nellike- og Krusemyntestræde, der var Løve- og Katte- og 
Kaninstræde, ja endog et »Eenhjømingsstræde«. Det var 
vanskelige Folk at holde Styr paa, de Gutter ude i Ny- 
boder; der var altid Spektakler. Fatter brugte Kniven og 
Mutler Tungen med lige Dygtighed. 

To Bygninger har vi, som altid minder os om Christian den 
Fjerde. Det er Rosenborg og Børsen. Rosenborg laa ligesom 
Nyboder uden for Byen. Kongen havde købt 40 Haver og 
indrettet sig en smuk Lysthave med mange sjældne Træer. 
I 1610 tog han saa fat paa at bygge sig et Slot i Haven, 
og det dejlige Rosenborg blev til. Uden om det var der 
Fæstningsgrav. Kongen holdt af al Slags Mekanik, og her 
ude havde han en Bro, der kunde hejses op og ned inde 
fra Slottet, en kunstig Stol, der kunde gaa op og ned gennem 
alle Etager, Talerør fra den ene Ende af Bygningen til 
den anden og mange andre snilde Paafund. 

Paa »Børsen« begyndte han at bygge i 1619, men helt 
færdig blev den først mange Aar efter. En Franskmand, 
der var her for nogle Aar siden, sagde, at den burde gemmes 
under en Glasklokke, saa fin og let og yndefuld er den. 
Den blev bygget til »Varebørs« o: der blev indrettet Bu- 
tikker for de handlende. 1 Stuen var de grove Varer, 
oven paa var der Boder for finere Sager, Pynt, Galanteri- 
varer og Bøger. Lange Gange gik gennem Bygningen, og 
i dem var der altid fuldt af Folk, der kom for at købe 
eller blot for at se paa Varerne og paa hinanden. 

Holmens Kirke blev bygget for Beboerne af Skipper- 
boderne, Trinitatis Kirke med det morsomme »Runde Taarn« 

for Studenterne. Den mærkelige Indskrift paa Taamet 
med Sværdet, Kronen og Hjertet er en Rebus, der skal 
udtydes saaledes: Herre, giv Visdom og Retfærdighed i 
den kronede Christian den Fjerdes Hjerte. 

Ogsaa Studenterne havde Kongen nemlig faaet samlet i 
Boder, og »Studenterboderne« hed »Regensen«. Der var 
Plads til 150 Studenter. Den ligger endnu paa sit gamle 
Sted, men er flere Gange ombygget. 

Uden for Voldene begyndte der at blive smaa For- 
stæder, og en lille Kirke blev bygget uden for Nørre Port. 
En anden, meget større, som Kongen begyndte at bygge 
paa ude ved Nyboder, blev aldrig færdig. Den var sikkert 
bleven mærkelig, for Grundplanen skulde være ligesom et 
Kompas, og Kirkestolene skulde staa i Rækker som Stre- 
gerne i Kompasset. Tolv Gavle og tolv Indgangsdøre skulde 
den runde Bygning have. Den hed »St. Anna Rotunda«. 

Det gamle Raadhus, der laa paa Gammel Torv mellem 
Frederiksberggade og Nygade, blev pudset op og fik nye 
Gavle. Midt paa Torvet blev det store Kobberbækken med 
Springvandsfiguren sat op, — det, der kan springe med 
Guldæbler. »Nytorv« blev anlagt; alle de Smaahuse, der 
havde fyldt Pladsen, blev brudte ned. 

Paa Helligaandshusets Grund anlagde Kongen et »Tugt- 
hus«, hvor Løsgængere blev sat til Tvangsarbejde, og et 
»Børnehus«, en Opdragelsesanstalt for forsømte Børn. Dette 
Børnehus var Kongens Øjesten, men han havde stadig 
Bryderi med det. Der var altid Sygdom, og Børnene 
døde i Hundredevis. Kongen var vred paa Lægerne for 
det, — om en skriver han, at »han kurerer Børnene der- 
inde, at de efterhaanden kommer henad Kirkegaarden.« 
De, der overlevede Opdragelsen, havde det ellers godt, fik 
god Mad, rene Lagener og Skjorter hver Uge, og blev op- 
lærte i forskellige Haandværk. Og fremfor alt, befaler 
Kongen, skal der sørges for, at de faar 01 nok, for at de 

ikke skal fristes til at drikke Vand. Derfor var der Laas 
for Brøndene, — man vidste nok, at Københavns Vand 
var usundt, baade »Brøndvandetc og »Pumpevandet«, der 
siden 1580 førtes ind til København fra Lundehussøen 
gennem Vandledninger af udhulede Træstammer. — Men 
Sygdommene mellem Børnene kunde man ikke faa Bugt 
med, og desuden blev der stadig, sat Penge til paa An- 
stalten. Da Kongen var død, standsede det hele. 

Ude paa Amager blev der opført Fæstningsværker for 
at dække Havnen og Slottet. Paa Pladsen inden for de 
nye Værker blev der bygget en hel By, i Christianshavn«, 
og over til den nye By blev Knippelsbro anlagt. Paa Køre- 
banen laa der runde Træstokke, »Knipler«. Havnen blev 
udvidet helt ud til Toldboden, og den gamle Havn bag 
Slottet blev kun brugt til Smaaskibe. 

Det var ogsaa højst nødvendigt, at der blev bedre Plads 
til Skibene, for Handelen og Skibsfarten gik frem, og der 
blev dannet store Handelskompagnier, det islandske, grøn- 
landske, ostindiske og flere andre, der dog ikke trivedes 
lige godt alle sammen. Saa smaat begyndte man paa at 
anlægge Fabrikker; vigtigst var de Silkevæverier, hvis 
»Silkeboder« gav Navn til Silkegade. 

Ude i Europa havde man fundet paa en ny Maade at 
befæste paa. Voldene skulde ikke mere gaa i lige Linie, 
men med visse Mellemrum anlagde man fremspringende 
Bastioner, fra hvilke Fjenden kunde beskydes fra Siden. 
Københavns Befæstning maatte derfor helt laves om. Alle- 
rede i 1606 begyndte Kongen paa Arbejdet. De gamle 
Taarne blev brudte ned, og Volden kastet op over Resterne. 

Senere tænkte Kongen paa at bruge de tre Søer uden 
for Byen til Voldgrave. Det viste sig dog at være for 
dristig en Tanke. Større Plads skulde og maatte Byen 
imidlertid have, og Kongen vilde desuden gerne have 
Rosenborg inden for Voldene. Derfor anlagde man en ny 

Vold fra Nørreport og ud til Kastellet. Byens Omfang 
blev derved dobbelt saa stort som før, og det viste sig 
ogsaa, at der nu var Plads nok til at bygge paa i et Par 
Hundrede Aar. 

Uheldigt var det, at Befæstningsarbejderne gik saa lang- 
somt; Volden var hverken helt eller halvt færdig, da Sven- 
skerne kom i 1658. Det var Penge, der manglede. Kal- 
markrigen og Trediveaarskrigen havde tømt Kassen, og 

« 

den gammeldags Ordning, at Adelen ikke betalte Skat, 
gjorde Landets Indtægter smaa. Desuden kostede Kongens 
Byggeri mange Penge, — og nægtes kan det heller ikke, 
at han kunde være urimelig flot paa Tider. 

Hans sidste og værste Flothed var den »udvalgte Prins« 
Christians Bryllup i 1634. Aldrig havde man set Mage til 
Fest, — »og aldrig, haabede man, skulde man faa den at 
se igen,« blev der sagt. Udgifterne var, i vore Penge, om- 
trent et Par Millioner Kroner. Men Kongen vilde vise, at 
Danmark endnu var mægtigt og rigt, hvor meget saa end 
Tilly og Wallenstein havde plukket os, — derfor maatte 
der ikke spares. 

Som sædvanlig blev alle ved Hoffet fra Adelsmændene 
til Stalddrengene klædte i nyt Tøj. Tre Mile Snore af 
Guld, Sølv og Silke gik der bl. a. med til det, og Drag- 
terne var besatte med et »mægtigt Antal« Knapper. Dra- 
banterne straalede i helt gule Uniformer med røde Snore, 
Søfolkene i røde og gule, og Jægerne i grønne. Paa de 
kongelige Ladegaarde samledes Hærskarer af Okser, Svin, 
Lam og Høns, og Gravene omkring Rosenborg vrimlede 
med Fisk, der blev gemte til Festen. 

En Mængde fremmede Fyrster mødte, mange Lande 
sendte store Gesandtskaber. Alle skulde de bo flot og 
have talrige Adelsmænd til Opvartning. Hver Gang der 
ankom en Fyrste eller Gesandt til Byen, tordnede Kanonerne, 
og Borgervæbningen stod opstillet i Gaderne. Bruden, 

Magdalene Sibylle af Sachsen, holdt sit Indtog i Byen i 
en Triumfvogn med gyldne Figurer og trukken af seks Heste. 

Under Bryllupsfesten var der en Række kedelige Stri- 
digheder mellem de fremmede Gesandter, om hvem der 
skulde have de fineste Pladser. Den spanske Gesandt 
rejste sin Vej i Vrede, og Kongen maatte lade være at 
spise med ved Bryllupsbordet, fordi man ikke kunde enes 
om, hvem der skulde have den Ære at sidde ved Siden 
af ham. 

Alligevel blev det hele vellykket, syntes man. Vinen 
flød i Strømme, Franskmænd og Spaniere havde deres 
Nød, naar de. skulde drikke om Kap med Sachserne og 
de Danske under Anførsel af deres Konge. . En Aften syntes 
Kongen, at der ikke blev drukket livligt nok. Saa lod han 
et stort gyldent Kar slæbe ind af to stærke Mænd. Det 
var fyldt med Vin, og Kongen øste ud i Guldbægere. En 
anden Gang tog han sig for at drikke Skaaler for »alle 
Konger og Dronninger udi Europien« — det blev 35 i alt, 
— og saa blev han baaren bort i sin Stol. 

Der var Ringrending og Ridderspil tre Dage i Træk paa 
Amagertorv og Gammeltorv, og et Fyrværkeriskuespil paa 
Slotspladsen. Det forestillede en Kamp mellem Himmel 
og Helvede. Gloende Drager suste gennem Luften, et 
kæmpemæssigt Uhyre spyede Ild og Luer ud af sit væl- 
dige Gab, og Tusinder af Bomber, Raketter og Lyskugler 
gjorde den mørke Aften til lys Dag. — Det var en ufor- 
glemmelig Fest. 

— Især for Kongens Pengepung. Fjorten Dage efter 
begyndte han at sælge af Kostbarhederne i Sølvkammeret, 
og fra nu af førte han en haabløs Kamp med Pengenøden. 
Det Mærke, han satte paa sine Bygninger, og som betød 
hans Valgsprog: R. F. P. (Regna firmat pietas. Fromhed 
styrker Rigerne) læste Folk som: Riget fattes Penge. 

Folkets Kdprlighed og Beundring bevarede han dog til 

det sidste. Den gamle Konge, der aldrig skaanede sig selv 
hverken i Krig eller Fred, og som var saa jævn og lige- 
frem mod enhver, ham maatte alle holde af. En jublende 
Modtagelse fik han, da han steg i Land paa Toldboden 
efter Slaget paa Kolberger Red, hvor hans Blod havde 
flydt, og Folket sørgede med ham i hans sidste store Sorg, 
da den udvalgte Prins døde i 1647. 

Aaret efter fulgte den gamle Konge ham. Ude paa 
Rosenborg ser man det lille Soveværelse, hvor han døde. 



Det føltes af alle, hvor dunkel og usikker Danmarks 
Fremtid nu var. Den udvalgte Prinses Broder, Frederik 
den Tredie, besteg Tronen, men næsten kun som en Skygge- 
konge med Hænderne bundne af den mægtige Adel. 

Mægtigst blandt Adelen var Christian den Fjerdes Sviger- 
sønner, Adelsmændene, der var gifte med hans og Kirstine- 
Munks Døtre, og først og fremmest Korfitz Ulfeldt. Det 
maatte komme til en Kamp mellem dem og Kongen. Og 
den kom, før man tænkte det. 

En falsk og løgnagtig Kvinde, Dina Vinhowers, be- 
skyldte Ulfeldt og hans Hustru, Eleonora Christine, for at 
ville dræbe Kongen og Dronningen med Gift. Samtidig 
bildte hun Ulfeldt ind, at der var en Sammensværgelse i 
Gang om at myrde ham og hans Hustru. 

Kongefamilien og Ulfeldts blev lige forfærdede. Begge 
søgte at værge sig efter bedste Evne. Vagterne blev for- 
doblede paa Slottet og Kanoner kørte op paa Slotspladsen ; 
Ulfeldt og sans Tjenere vaagede om Nætterne med ladte 
Geværer i hans store Ejendom paa Graabrødretorv. — 
Dina løj saa haardnakket og indviklet, at Sagen blev ganske 
overordentlig vanskelig at finde ud af. De vildeste Rygter 
svirrede i Luften om Oprør og Forandring af Regerings- 
formen. Hele Byen var som ude af sig selv. 

Begge Hovedpersonerne forsvandt omsider fra Skue- 
pladsen. Dina blev anklaget og lagt paa Pinebænken; hun 
tilstod og tog sine Tilstaaelser tilbage, lige til det Øjeblik, 
da hendes Hoved faldt for Øksen paa Slotspladsen. Ulfeldt 
var vel bleven frikendt for Beskyldningen angaaende Gift- 
mordet, men hele Sagen havde rystet ham dybt. Han 
mente sig stadig omgivet af hemmelige Fjender og følte, 
at hans Magt var i Dalen. Desuden var han bange for en 
ny Anklage, og den laa der mere til Grund for. Han 
havde ikke været ærlig i sin Embedsførelse. Saa forlod 
han og Eleonora Christine i al Hemmelighed København 
og sejlede til Holland. 

Adelspartiet var i Tilbagegang. Mere og mere harmedes 
Borgerne over, at der skulde være en Slags Folk i Landet, 
der kun havde Rettigheder og ingen Pligter. Man begyndte 
at spørge: Hvad Nytte gør disse Mennesker? Saadan havde 
man spurgt før, — da gjaldt det Munke og Kanniker, — 
og saa kom Reformationen og fejede dem væk. Nu stod 
en ny og stor Forandring for Døren. Ogsaa den begyndte 
med en Krig og en Belejring, langvarig og besværlig nok, 
men ogsaa med store og rige Minder om Mandsmod og 
Enighed, — ikke trist og haabløs som Belejringen i 1536. 

Kongen begyndte ubesindig Krig med Sverige. Intet 
var i Orden, da Krigserklæringen udstedtes, og det hæv- 
nede sig. Carl Gustav gik over de frosne Sunde og Belter 
og nærmede sig København. Men der blev ingen Belej- 
ring af dengang. Man fandt det haabløst at forsvare sig, 
man maatte have Fred, hvad den saa skulde koste. Freden 
fik vi saa, og den kostede Skaane, Halland og Blekinge. 

Carl Gustav havde sejret for let, han fik Lyst til at 
faa mere. Men han maatte have lidt Tid til nye Rust- 
ninger. Fem Maaneder efter Fredsslutningen gik hen; 
hans Gesandter klagede over det ene og andet, som de 

Danske ikke havde udført rigtig efter Fredsvilkaarene. 
Saa havde man et Paaskud til Krig. 

I August 1658 var alt i Orden, Carl Gustav sejlede med 
sin Hær fra Kiel. Ingen herhjemme anede, at Maalet var 
Danmarks Erobring. Det hed sig, at han havde rustet for 
at angribe Brandenborg. 

Lørdag den 7de gik han i Land i Korsør. Om Søn- 
dagen, midt under Gudstjenesten, fik man det at vide i 
København. 

Svenskerne spildte ingen Tid, Marschen gik lige mod 
Hovedstaden. Alvorlig Modstand ventede man ikke. De 
danske Gesandter, der mødte den svenske Hær og spurgte 
om Grunden til den nye Krig, fik blot til Svar: »Aarsagerne 
til Krigen er vigtige, og naar den er endt, skal I faa dem 
at vide.c Desuden trøstede man dem med, at det var Gud, 
der havde besluttet Danmarks Undergang, og at det jo 
kunde være de Danske ligegyldigt, om deres Konge hed 
Frederik eller Carl. 

Svenskerne anede ikke, at det København, de nu gik 
imod, var et ganske andet end det, der havde nejet sig 
for dem forrige Vinter. De fik det at mærke. 

Et Sagn fortæller, at Svenskekongens Vogn væltede, da 
han nærmede sig Valby. Det var et grimt Varsel, mente 
hans Soldater. København laa hyllet i Røgskyer, For- 
stæderne uden for Voldene stod i Brand. Carl Gustav 
vidste, hvad det betød. »Nu sværger jeg dyre, at. Køben- 
havn vil værge sig I« udbrød han. 

Det forbavsede ham i høj Grad, for han kendte saa ud- 
mærket, hvor slet det stod til inde bag Voldene, han havde 
haft sine Spioner derinde til Stadighed. Han vidste, at 
den nye Vold fra Nørregade til Kastellet paa mange Steder 
slet ikke kunde kaldes en Vold, saa lav og ubrugelig var 
den, og at der paa hele Voldlinien kun fandtes seks Ka- 
noner, — at der intet Vand var i Gravene, kun nogle 

faa Hundrede Soldater i Byen og kun Levnedsmidler for 
ganske kort Tid. 

Men der var i de sidste Dage foregaaet Ting, som han 
ikke kendte. Da den første Forskrækkelse havde sat sig, 
voksede der en umaadelig Harme op over Svenskens Tro- 
løshed. Og Harmen gav Mod. 

Medens Fjenden var paa Marschen, havde man med 
feberagtig Hast beredt sig paa at tage imod ham. Det 
største Hul i Volden, ude ved Kastellet, blev spærret med 
nogle Hundrede Arbejdsvogne og tre Rækkei" Pæle. Ka- 
noner fra Tøjhuset blev slæbt op paa Volden, der blev 
anbragt Bjælker og Kampesten til at vælte ned over Fjenden, 
dersom han vilde storme, og Gaderne blev spærrede med 
Barrikader af Brosten og Vogne eller med Jernkæder. Det 
var de første og nødvendigste Forberedelser. 

Borgerne tegnede sig for Penge til at hverve Soldater 
for, Studenter og Haandværkssvende bevæbnedes og dan- 
nede Afdelinger, Borgerkompagnierne traadte under Vaaben. 
Alt, hvad der kunde opdrives af Kvæg og Korn, blev ført 
inden for Voldene. 

Dagen, før Svenskerne kom, var der et stort Møde paa 
Slottet. »Jeg vil dø i min Rede, c havde Kong Frederik 
sagt, — nu kom det an paa, om han kunde stole paa 
Borgerskabet. Det blev en mærkelig Forhandling; Dørene 
stod aabne, enhver kunde komme til at give sit Ord med. 
Kongen og Rigsraadet formanede Borgerne til at holde 
deres Ed som ærlige Mænd, og i djærve Ord lovede de at 
»vove Liv og Blod for kongelig Majestæt.« Til Tak havde 
Kongen ogsaa et Løfte at give. Naar København var be- 
friet, skulde den blive en fri Rigens Stad med Stemme paa 
Rigsdagen, og Borgerne skulde faa lige Ret med Adelen til 
at købe Jordegods og faa Embeder. 

Nu havde man endnu mere Grund til at slaa tappert 
fra sig. 

Først havde Carl Gustav besluttet at tage Københava i 
et pludseligt Stormløb, og han var kendt for aldrig at op- 
give en Plan. Men her viste han en mærkelig Forsigtig- 
hed. De fleste af hans Generaler vilde storme, — en af 
dem tilbød at køre med Heste og Vogn over Volde og 
Grave i Spidsen for Stormkolonnen. Forgæves. — Kongen 
bestemte sig til at belejre, og heldigt var det for Køben- 
havn, thi den var uden Tvivl bleven taget i første Stormløb, 
og de svenske Soldater havde faaet Løfte om at maatte 
plyndre i tre Dage. Saa lejrede Fjenden sig om Byen, 
Carl Gustav selv boede i Utterslev. 

Paa den Maade blev der Tid til at faa noget ordentligt 
gjort ved Voldene. Alle tog fat. Fine Folk og simple Folk 
trillede med Hjulbøre og brugte Spaden. Kvinder arbejdede 
med. Hver Afdeling sørgede for det Stykke af Volden, 
hvor den selv skulde staa, og hver Mand kappedes med 
sin Nabo om at gøre sin Part saa sikker som muligt med 
Brystværn og Stormpæle. 

Fjendens Kugler susede dem over Hovedet, medens de 
arbejdede. Kanonerne paa Volden kunde ikke holde ham 
paa Afstand. Saa gjorde man et rask Udfald. Ulrik Chri- 
stian Gyldenløve førte an. Svenskerne blev drevne tilbage, 
deres Løbegrave ødelagte, og de Danske slap ind i Byen 
igen uden store Tab. 

Saadanne Udfald gjorde man tidt, og de hjalp til at 
holde Modet oppe hos de belejrede. For det meste lykkedes 
de godt. Engang gik henimod 3000 Mand, Soldater og 
Studenter, Matroser og Haandværkssvende løs paa Fjen- 
dens Løbegrave og var uden for Volden i hele to Timer. 

Svenskerne skød stadig paa Byen, først kun med smaa 
Feltkanoner, men efter Kronborgs Erobring med svært 
Skyts, som de havde taget der. Kuglerne faldt tæt, — en 
Mand samlede 84 Stykker op paa sin Brændeplads. Paa 
Voldene og i Gaderne blev mange dræbte af de springende 

Granater, men det lykkedes ikke at faa Byen i Brand. 
Brandmændene passede udmærket paa og havde lavet sig 
store Tænger til at gribe fat om de gloende Kugler med 
for at kunne kaste dem af Vejen. 

Dag og Nat maatte Forsvarerne staa paa Post. Kvin- 
derne bragte Maden ud til dem. Nogle gravede sig Huler 
ind i Volden til Hvilepladser, andre byggede hele Smaahuse 
med Værelser og Ovne. Vagttjenesten var streng, men der 
blev passet godt paa; en Gang imellem maatte der dog et 
alvorligt Ord til en eller anden, der havde taget sig en 
lille ulovlig Tur ned i Byen. 

Kongen selv havde sit Kvarter ude ved Christian den 
Fjerdes ufuldendte Kirke. Tidt red han og Dronningen 
langs Volden og opmuntrede Forsvarerne. 

Havnen var spærret med Pramme og Smaaskibe; der 
havde jo ikke været Tid til at udruste Flaaden. Niels Juel 
førte Kommandoen her. 

Man havde hidtil klaret sig nogenlunde, hvad Maden 
angik. Nu og da slap der Skibe ind til København, og 
Amager var et godt Spisekammer. Men den 8de Oktober 
erobrede Carl Gustav Øen, dækket af en tæt Taage. 

Næste Dag prøvede de Danske at tage den tilbage, og 
under Kampen skete en Begivenhed, der let kunde have 
forandret hele Krigens Gang. Svenskerne blev kastede paa 
Flugt af de danske Dragoner, og Svenskekongen selv blev 
indhentet af Forfølgerne. Den danske Generaladjutant, 
Mikkel Skov, var ham saa nær, at han greb fat i ham, 
men en svensk Officer reddede Kongen. 

Svenskerne havde imidlertid naaet deres Hensigt, Amager 
var ødelagt, og nu begyndte det at se broget ud med Pro- 
vianten. Dog vidste man, at det kun gjaldt at holde ud 
en Tid, — den hollandske Flaade var i Vente. Hollæn- 
derne havde Forsvarstraktat med Danmark, og de opfyldte 
den trofast. 41 Orlogsskibe var undervejs samt en stor 

Førselsflaade med Levnedsmidler og Soldater. Den blev 
sinket af Modvind, og først den 29de Oktober hørte Køben- 
havnerne Kanontordenen fra den hollandske Flaade, der 
brød sig Vej gennem den svenske oppe ved Kronborg. 
Om Aftenen var Hjælpen i København. 

Af Frygt for de større Udfald, der nu kunde ventes, 
trak Carl Gustav sin Hær længere tilbage fra Byen og tog 
selv Kvarter i Brønshøj. Her byggede han en hel lille By. 
Cårlstad; Kirkerne i Om^nen brød han ned for at faa 
Bygningssten. 

Desuden forberedte han med største Omhu alt til et af- 
gørende Slag mod Byen. Nu gjaldt det nemlig om at 
skynde sig; en stor Hjælpehær fra Danmarks Forbunds- 
fæller var trængt ind i Jylland og havde kastet Svenskerne 
over paa Øerne. 

Gang paa Gang lod Fjenden, som om han vilde storme. 
Meningen var, at Besætningen skulde trættes og skufiTes, 
saa at den ikke passede paa, naar det afgørende Øjeblik 
kom. Det lykkedes dog ikke. Kong Frederik kendte 
Planen for Stormen saa temmelig nøje. De kongelige Ride- 
fogeder i Nordsjælland, Lorenz Tuxen og Hans Rostgaard, 
havde gode Forbindelser i Svenskernes Lejr og sendte 
Underretning til København. Ved et mærkeligt Held fandt 
man lige Dagen før Stormen en Stormbro, som Svenskerne 
havde efterladt paa Isen. Den var lavet til at lægge over 
de Render, der var i^ede i Voldgraven. Nu blev Renderne 
i Hast gjort bredere. 

Natten mellem den 10de og Ilte Februar gik det løs. 
Paa Volden stod Forsvarerne i spændt Forventning og 
stirrede ud i Mørket. Klokken slog eet, og i samme Øje- 
blik blussede en Ild op ude ved Valby Bakke. Det var 
Fjendens Bavner, store Tjæretønder, der blev antændte 
som Signal for Angrebet. 

Over Isen paa Kalvebodstrand stormede Fjenden løs 



73 

paa »Løngangen«, en lang muret Bro, der førte fra Slottet 
hen til Volden. Her stod Adelens Soldater, Hoffolkene og 
Studenterne. Svenskerne kastede deres Broer over Ren- 
derne i Isen, men Broerne var jo nu for korte. Fremryk- 
ningen standsede, Kuglerne gjorde lyst mellem Angriberne, 
Rækkerne begyndte at vakle. Storm kolonnerne maatte 
svinge tilvenstre og gik saa løs paa den yderste Bastion af 
Volden, »Gyldenløves Bastion«, ud mod Kalvebodstrand og 
begyndte at klatre op ad Voldskrænten. Men her blev de 
modtagne med en Regn af Musketkugler og Haandgranater, 
medens brændende Tjære, Bjælker og kogende Vand, som 
Kvinderne havde slæbt op paa Volden, styrtede ned over 
dem. Samtidig kom den danske Reserve i Løb fra Gammel 
Torv for at hjælpe paa^ det udsatte Punkt. Men kun et 
Øjeblik blev der Nærkamp. Kun fire Svenskere fik Fod- 
fæste oppe paa Volden, og de blev straks dræbte. Til sidst 
maatte Fjenden i Uorden og Forvirring vige for den vold- 
somme Beskydning. 

Paa samme Tid blev Christianshavns Vold angrebet, 
men der gik det Svenskerne endnu værre. Isen brast under 
Soldaterne og de store Stormbroer, de slæbte med sig, og 
de naaede slet ikke ind til Volden. »Svenskerne havde 
selv medbragt deres Ligskjorter,« skrev den danske An- 
fører til Kongen. De første Rækker i Stormkolonnen havde 
nemlig haft hvide Hættekapper paa for ikke at ses mod 
Sneen. 

Klokken fire om Morgenen prøvede Svenskerne det 
sidste Stormløb, ude ved Østervold. Her stod det hollandske 
Artilleri. De lod Fjenden komme paa ganske nært Hold 
for saa pludselig at overdænge ham med en saa voldsom 
Ild, at han i Huj og Hast maatte gaa tilbage. — Stormen 
paa København var afslaaet. 

Men idet Dagen gryede, lød der et tusindstemmigt Kor 
fra Voldene. Det var Forsvarerne, der istemte en Takke- 






tiHliiK:. Oic FumiidQ2^£c iu^r oer iiQi± Gnds^cBCslcr. og 
tid uf idrtr P'jrHaK- fCT^ønrm&Qf- TiJk. iar Jl sr paa Val- 
p biénrns der 'rar c^r^^rvaaef mttc ihionf Fjeoder. Vaabcn og 
Siunnrediakiiiier. HtsoriDiiC 3'KK' Munc xar ST«B&kcnics Tab 
<kaD XadL Paa Vuidene iLi± af Hanlig«' cnutrent en Saes 
Maxid. Fun^tukm THiEr- iiv'Tkf^ lim* Vo^natvkke Sven- 
^k'enK' hmde indjiax si^ paa. 

H'i^ DUjBO) i Bt€c iuixdr ^m^ ai sa ^ar al Xod forbi, 
i^ier bas i^-cfkL Fj^^ttz I ianisn MaasKder laa Svenskerne 
<fm KBåM&ibMTn.. Og dft bjer «zi TaiiJaKididxdiipivie, sæilig 
Fofaaref 1^^. Maiuins Gitn£: ^cid Sciten hgebrm Sar Døren, 
og mam havde kun Lil al fvre i Ovseaie med 13 Vaern mod 
<k3i bidende FfcmI. Paa SjiÆiff i^ev Koogens og Prinsens 
Mad kojst vtd samme I^d ior al s^uiir BnmdseL og de Eat- 
tise Siadecler hk ved deies Besqicsnir^i knn >en balv Retc 
Mad i Siedtt for de to MaaltSder. de pifjede at Eaa. 

Der kimde ingen Fnde blive ptaa Kii^jen. De Danskes 
ForbundsEafUer bjalp kan halvt: de \i]de knn sørge for, at 
DunmaiTk og Sverige blev hste stærke ^: lige afinaegtige, — 
ikke hjælpe os til Sefr. 

I København maatte man stadig frvgte for et nyt Stormløb. 
Juleaften 1659 tilbragte Borsterne paa Volden, fordi Sven- 
skerne tmede med Anfald. Men endelig gik det mod Fred. 
Garl Gustav dode i Februar, og Freden blev sluttet i Maj 
Uj^VK i de sidste Maaneder var der saa godt som ingen 
Fjendtligheder, ja de svenske Soldater købslog endog med 
de l>e!ejrede om Brædder og Planker fra Hasene i Carlstad. 

— Da Fjenden var vel ude af Landet, samledes en 
Rigsdag i København i September for at raadslaa om Midler 
til at bringe Riget paa Fode. Thi store Egne af Landet 
saa ud som Københavns Omegn : en Ørken med afbrændte 
Byer og fældede Skove. 

Københavns Boi^ere havde ikke glemt Kongens store 
I^øfter. Flere Gange under Belejringen mindede de ham 

salme. Om Formiddagen blev der holdt Gudstjenester, og 
ud af alle Portene strømmede F'olk for at se paa Val- 
pladsen, der var oversaaet med faldne Fjender, Vaaben og 
Stormredskaber. Henimod 3000 Mand var Svenskernes Tab 
den Nat. Paa Voldene faldt af Danske omtrent en Snes 
Mand. Forskellen viser, hvilket uhyre Vovestykke Sven- 
skerne havde indladt sig paa. 

Hvis nogen i Byen havde traet, at nu var al Nød forbi, 
blev han skuffet. Endnu i femten Maaneder laa Svenskerne 
om København. Og det blev en Taalmodighedsprøve, særlig 
Foraaret 1659. Mangen Gang stod Sulten ligefrem for Døren, 
og man havde kun lidt at fyre i Ovnene med til Værn mod 
den bidende Frost. Paa Slottet blev Kongens og Prinsens 
Mad kogt ved samme Ild for at spare Brændsel, og de fat- 
tige Studenter fik ved deres Bespisning kun »en halv Ret« 
Mad i Stedet for de to Maaltider, de plejede at faa. 

Der kunde ingen Ende blive paa Krigen. De Danskes 
Forbundsfæller hjalp kun halvt; de vilde kun sørge for, at 
Danmark og Sverige blev lige stærke o: lige afmægtige, — 
ikke hjælpe os til Sejr. 

I København maatte man stadig frygte for et nyt Stormløb. 
Juleaften 1659 tilbragte Borgerne paa Volden, fordi Sven- 
skerne truede med Anfald. Men endelig gik det mod Fred. 
Garl Gustav døde i Februar, og Freden blev sluttet i Maj 
1660. I de sidste Maaneder var der saa godt som ingen 
Fjendtligheder, ja de svenske Soldater købslog endog med 
de belejrede om Brædder og Planker fra Husene i Carl stad. 

— Da Fjenden var vel ude af Landet, samledes en 
Rigsdag i København i September for at raadslaa om Midler 
til at bringe Riget paa Fode. Thi store Egne af Landet 
saa ud som Københavns Omegn: en Ørken med afbrændte 
Byer og fældede Skove. 

Københavns Borgere havde ikke glemt Kongens store 
Løfter. Flere Gange under Belejringen mindede de ham 

om dem. Det blev da bestemt, at Borgerne skulde vælge 
32 Mænd, og disse igen to, som skulde have fri Adgang til 
Kongen for at raadslaa med ham og Byens Raad. Valgene 
blev ogsaa straks afholdte. 

Men af større Betydning blev det, at Borgerne under 
Belejringen var bleven vante til at staa under Vaaben og 
stole paa egne Kræfter. Dem søgte Kongen Støtte hos, og 
han havde store Planer for just nu. Tiden var moden til 
at sætte Adelen ud af Spillet. 

Den hjalp selv til ved at bære sig uklogt ad. Paa Rigs- 
dagen vilde den i Begyndelsen ikke opgive en Stump af 
sine Rettigheder. Det blev en urolig Tid. Hver Aften sloges 
Adelsmændene og deres Tjenere paa Gaderne med Borgerne 
og Studenterne. Seks Mennesker blev dræbte i de første 
fjorten Dage. Kongen skjulte ikke, hvem han holdt med. 
Det blev forbudt Adelens Svende at bære Kaarde paa Gaden, 
men Studenterne fik udtrykkelig Lov til at beholde deres. 
Borgerkompagnierne fik i al Stilhed Ordre til at holde sig 
rede, naar Stormklokken lød. 

Stænderne forhandlede videre. Adelen, der nu begyndte 
at forstaa, at der stod meget paa Spil, blev villig til at gøre 
Indrømmelser.. Men nu var det for sent. Nu var det 
Kongemagtens Arvelighed der var bleven Tale om. Kongen 
selv stod bagved og støbte Kuglerne, men Borgmester 
Nansen og Biskop Svane skød dem ud. De fik Præster 
og Borgere til at tilbyde Kongen arvelig Magt. Adel og 
Rigsraad blev opfordret til at udtale, hvad de mente om 
den Sag, men der gik flere Dage, inden Svaret kom. Alle 
gik i en vældig Spænding. 

Hans Nansen og Otto Krag, Adelens Fører, mødte hin- 
anden paa Slotsbroen. Krag pegede hovmodig paa Blaa 
Taarn og spurgte Nansen: . »Kender I det?« Men Borg- 
mesteren pegede op paa Stormklokken i Frue Taarn og 
svarede: »Ved I, hvad det er, der hænger der?« — Et 

eneste Raab fra Klokkens Tunge, saa vilde væbnede Bor- 
gere strømme ud af hver Dør. 

Endelig fandt Kongen, at nu maatte der komme en Af- 
gørelse. Han lod Adelen vide, at han vilde lade sig udraabe 
til Arvekonge af de borgerlige Stænder og saa »handle med 
de øvrige om Resten«. 

Adelens Svar var at prøve paa at sprænge Rigsdagen ved 
at rejse bort. Men det blev forhindret i Tide. Portene blev 
lukkede, Skibene halede ud fra Bolværket, og Borgerkom- 
pagnierne samledes. 

Saa gav Adelen efter, nødtvungent og med en rasende 
Forbitrelse. Men sætte Magt mod Magt turde den ikke. 
Der var Uenighed mellem de adelige indbyrdes, og ingen 
turde tage Ansvaret for at gaa i Spidsen. 

Oven i Købet maatte de kønt spille med i det Fest- 
skuespil, der blev opført paa Slotspladsen fem Dage efter, 
da den højtidelige Arvehylding fandt Sted. Uden for Børsen 
var der rejst en stor Tribune, og mellem den og Slotsporten 
var der en Vej af rødt Klæde. Kongen og Dronningen med 
alle deres Børn kom i højtideligt Optog fra Slottet. Seksten 
Adelsmænd bar en mægtig Tronhimmel af Silke og med 
Sølvfrynser. Rigsraadet gik bagefter, derpaa Præster og 
Borgere og til sidst en Flok Amagerbønder. 

Først blev Kongens Tak oplæst og hans Løfte om en 
kristelig og mild Regering. Derpaa aflagde alle Troskabsed 
og fik Lov at kysse Kongens og Dronningens Haand. Af 
Bønderne dog kun een, Svend Gynge fra Dragør, han, som 
havde udført saa glimrende Bedrifter under Krigen. 

Han var dristig nok til at sige til Kongen: »Gid den nu 
faa Skam, som ikke holder sit Ord, Frederik!« Han sagde 
kun, hvad mange tænkte, og Kongen vidste, hvad det var. 
Nu havde Folket gjort sin Skyldighed, nu ventede det en 
Regeringsform, hvor det havde Lov at have en Stemme med. 

Men Kongen var tavs og forsigtig; han lod dem glæde 

sig, som vilde. Og medens Mængden uden for Slottet efter 
gammel Skik flaaede det røde Klæde i Stykker og løb med 
det til alle Sider, — medens Kongen i Riddersalen under 
Skytsets Torden drak sine tro Mænd til, saa at de maatte 
bæres hjem, vidste de færreste, at en ny Tid var begyndt 
for København som for hele Landet, — at det var Mor- 
genen til Enevældens lange Dag, der var brudt frem. 



Stænderne havde givet Kongen Ret til selv at bestemme 
Regeringsformen. Saa tog han det meste, han kunde faa^ 
— han tog Enevoldsmagten. 

— De københavnske Borgere i den følgende Tid kom 
ikke til at ligne Mænd som Hans Nansen og Svend Gynge^ 
Mænd med et dristigt Ord paa Tungen. Den nye Regering 
havde kun Brug for Tjenere og Undersaatter, der vilde 
»holde og agte Danmarks og Norges Enevolds Arve-Konge 
for det ypperste og højeste Hoved her paa Jorden over alle 
menneskelige Love«. Saadan nævnede Kongen sig selv i 
Kongeloven. 

Og hvad blev der af alle de smukke Løfter, som Køben- 
havnerne havde faaet? De skulde have samme Ret som 
Adelen til at deltage i Rigets Styrelse. Men nu havde Adelen 
jo ingen Ret mere, saa det Løfte slap Kongen let fra. De 
skulde have lige Adgang med Adelen til Embeder og Hæ- 
dershverv. Men det fik alle Landets Borgere, det var ikke 
noget særligt for København. Endelig fik de 32 Mænd, der 
skulde styre Byen jsammen med Magistraten, aldrig noget 
videre at sige. 

Derfor var »Københavns Privilegier«, der blev stadfæ- 
stede d. 24. Juni 1661, nærmest en Række kønne Ord. En 
virkelig Gave fik Byen derimod, da Kongen forærede den 
Roskilde Len. 

Naturligvis var der Misfornøjelse i København, og dea 

blev ikke mindre, fordi der var Dyrtid og blev paalagt 
nye højere Skatter. Endda skulde man finde sig i, at den 
nye Enevoldsregering behandlede Borgerne, som om de var 
Oprørere. 

Kongen lod nemlig anlægge et nyt og meget større Kastel 
i Stedet for det gamle. Det kunde jo kun betyde, at han 
frygtede for Oprør og vilde have et Sted, hvor han kunde 
være i Sikkerhed. Tilmed blev Gaderne i det nye Øster- 
kvarter, som Christian den Fjerde havde lagt til Byen, an- 
lagte i ganske lige Linier. Det var, mente man, for at 
Kanonerne fra Volden og Kastellet kunde skyde langs ned 
ad dem. 

Fornemme Borgere gik til Kongen og bad ham saa min- 
delig lade være at anlægge del nye Kastel, og mindre for- 
nemme, men mere. ligefremme Folk rykkede Pælene op, 
der viste, hvor de nye Gader skulde gaa, og truede den 
hollandske Ingeniør, der ledede Arbejdet, med at slaa ham 
ihjel. Der var endogsaa dem, der var saa misfornøjede med 
det hele, at de tænkte paa at forlade Byen og flytte til Malmø. 

Lidt efter lidt faldt Sindene dog til Ro. Navnlig hjalp 
det ypperligt, at Christian den Femte indførte »Rangsystemet 
i 16 Klasser«. Nu fik Borgerne andet at tænke paa end at 
knurre mod Regeringen. Der blev en ivrig Kappestrid om 
at faa en Rang, saa at man havde Mulighed for at komme 
til Hoffet og være Kongen paa nært Hold. Thi Kongen 
blev jo under Enevælden den eneste, fra hvem al Belønning 
og Naade og Forfremmelse udgik. »De Danske elsker Træl- 
dommen«, sagde en Englænder om os allerede paa den Tid. 
Saa hurtig blev Tankerne om Borgerfrihed glemte. 

Men Lydighed er jo ogsaa en god Ting, og Enevælden 
lærte efterhaanden Folk en Lydighed mod Øvrigheden, som 
de før slet ikke havde kendt til at vise. 

Der kom i 1680 en Forordning om Renligheden i Ga- 
derne og om Brolægningen, og den. blev bedre overholdt 



81 

end de tidligere. Det offentlige overtog Brolægningen, saa 
at den blev ens over det hele. Tidlig om Morgenen lød 
Gadefogedens Skralde. Det var Signal til, at enhver skulde 
feje Gaden foran sit Hus; det sammenfejede blev kørt ud 
af Byen af Vognmændene. 40 Mark og en Tur i Gabe- 
stokken kostede det at bære »Uhumskheder« ud paa Gaden. 

Samtidig blev Gadelygter indførte. De første »Tran- 
lamper« blev tændte paa Købmagergade og langs Kanalen 
ned til Holmens Bro. De betød et svært Fremskridt, thi 
Gaderne var ikke hyggelige at komme igennem ved Af- 
tenstid. Man var udsat for Overfald af Landstrygere og 
drukne Mennesker, hvad enten det nu var simple Folk eller 
Adelsmænd, der efter et Gilde tog den Fornøjelse med at 
gøre Optøjer. — En anden Behagelighed var, at Tagren- 
derne efter Ordre blev ført ned langs Husene; før havde 
de haft langt udstaaende Tude, der hældte Vandet ud over 
dem, der spadserede midt ad Gaden langs Rygstenene. 

Med Gadelygterne kom ogsaa »Vægterne«. De havde 
nemlig den Bestilling at tænde og slukke Lygterne, men var 
tillige Politi. Deres Vaaben var en »Morgenstjerne«, og med 
Signalpiben kunde de kalde deres Kammerater til Hjælp. 

Den Mand, der stod i Spidsen for disse Forbedringer, 
var Ole Rømer. Han var en berømt Videnskabsmand, (det 
var ham, der beregnede Lysets Hastighed) men ogsaa en 
udmærket dygtig og praktisk Mand, som Byen havde megen 
Nytte af 

.Een Ting kunde man ikke gøre noget videre ved, det 
var, at Gaderne var smalle og krumme, og at det ene Hus 
stak frem foran det andet. De store Ildebrande maatte til, 
før det blev forandret. Enkelte af Hovedgaderne blev dog 
udvidede og gjort mere farbare. Den gamle Skik, at man holdt 
Værksted og Butik uden for sit Hus, blev ogsaa ved, især i 
Sidegaderne. Haandværkeren arbejdede uden for sin Dør, 
og Kunden handlede med Købmanden ind gennem Vinduet. 

6 

— Københavns Borgere havde altsaa paa mange Maader 
Grund til at holde af den ny Regering. Og de, der ikke 
holdt af den, lærte i hvert Fald snart at passe paa deres 
Mund. Den enevældige Konge var ikke til at spøge med, 
hvis nogen havde noget at udsætte paa »det ypperste og 
højeste Hoved her paa Jordene. Det gik ganske vist værre 
til i andre Lande, men ogsaa her kunde Kongen være 
unødvendig haard og ubarmhjertig mod dem, han frygtede. 

Det gamle Blaa Taarn kunde fortælle en hel Del herom. 
Først og fremmest Leonora Christines sørgelige Historie. 

Ved et skammeligt Forræderi blev hun fanget i England 
og ført til København. Da Baaden, som bragte hende i 
Land, lagde til ved Slotsholmen ud for Rentekammerbyg- 
ningen, saa det ud, som om man skulde tage mod en 
fjendtlig Hær. Regimenter til Hest og Fods var opstillede 
paa Slotspladsen, og gennem en Række Musketerer blev 
hun ført til Blaa Taarn. 

Først maatte hun være otte Dage i et Fangehul, der 
kaldtes »den mørke Kirke«. Der var ingen Vinduer, og 
hun var ved at kvæles af Stank derinde. Syg og elendig 
som hun var, blev hun pint og plaget med en Række 
Forhør. Ulfeldt havde i Udlandet lagt Planer op mod 
Kongen, det vidste man bestemt; nu vilde man vide, hvad 
Del hun havde haft i det. Forgæves forsikrede hun, at 
hun intet vidste om det. Ingen troede hende. 

Kort Tid efter blev hun flyttet til et Kammer, højere 
oppe i Taarnet. Snavs var der paa Gulvet i en saadan 
Mængde, at det fyldte et helt Bondelæs, da det endelig blev 
Qernet, og Lys fik Værelset kun gennem et Vindue, en Alen 
i Firkant, anbragt helt oppe under Loftet. I Begyndelsen 
maatte hun intetsomhelst Arbejde have at fordrive Tiden 
med, det var det værste for hende. Dronning Sofie Amalie 
nød rigtig den Glæde at plage Leonora Christine som Hævn 

for den Tid, da hun, som den fejrede Kongedatter, ved 
Ulfeldts Side turde kappes med selve Dronningen. 

Men hendes Mod kunde hun ikke knække. Leonora 
Christine blev holdt oppe af sin stærke Gudsfrygt og Be- 
vidstheden om sin Uskyldighed og sled de lange Aar med 
et forbavsende Taalmod. Hun fandt paa talrige Smaating 
at beskæftige sig med; — et Stykke Kridt til at skrive med 
paa Bordet, en Knappenaal til at ridse med, en Væv, som 
hun selv havde sat sammen af Træstumper og et Kødben, 
var sande Kostbarheder for hende. Den udleverede Vin lod 
hun Kældersvenden beholde, til Gengæld skaffede han hende 
Lysestumper og en eller anden lille Ting, hun kunde have 
Brug for. Til Opvartning havde hun Kvinder fra Byen, altid 
tarvelige og tidt ondsindede — et trist Selskab for den fint 
dannede Kongedatter. De havde Ordre til at passe godt paa 
hende, — hun kunde hekse, havde Dronningen fortalt. »Du 
har Lov at slaa hende, til Blodet flyder«, havde hun sagt 
til en af dem. For det meste kom Fangen dog ganske godt 
ud af det med dem. 

Efter nogle Aars Forløb blev der givet hende Lettelser. 
Hun fik Penge til at købe Bøger og Haa udarbejder, — til 
sidst havde hun endog et lille Klaver i Fængslet. Men ud 
maatte hun ikke komme, saa længe Sofie Amalie levede. 
Denne fik endda sin Søn, Christian den Femte, til at bryde 
sit kongelige Ord. Han havde lovet den fangne Frihed, 
dersom der blev født en Kronprins. Men da det kom til 
Stykket, turde han ikke opfylde Løftet af Frygt for sin Moder. 

Dagen, efter at Enkedronningen var død, aabnedes Fæng- 
selsporten for Leonora Christine. Hendes Fangenskab havde 
varet næsten 22 Aar. I »Jammersmindet« har hun selv givet 
en gribende og mesterlig Skildring af det. 

— En anden, der ogsaa fik Enevældens tunge Haand 
at føle, var Griffenfeldt. Uden Skyld var han langtfra, og 
han legede uforsigtig med Kongens Taalmodighed ved at 

6* 

handle ganske, som han selv havde Lyst, og tidt skyde 
Kongen helt til Side. 

Den Ilte Marts 1676 blev Grifferifeldt fængslet paa Kø- 
benhavns Slot, netop som han vilde gaa ind til Kongen. 
Han blev ført over i Biblioteksbygningen , — den smukke 
Bygning ved Siden af Slottet, som Frederik den Tredie 
havde opført, og hvor det kgl. Bibliotek har boet lige til 
1906. Derfra blev han om Aftenen i en Baad bragt gennem 
Havnen ud til Kastellet. 

En Kommission blev nedsat for at fælde Dom. Griffen- 
feldt havde solgt Embeder, — det kunde ikke nægtes, og 
han havde oven i Købet ladet sig betale godt for dem. Det 
var ogsaa sandt, at han havde røbet Kongens Hemmelig- 
heder, men Beskyldningen for Landsforræderi var ganske 
uretfærdig, — og det var den vigtigste. 

Grififenfeldt forsvarede sig glimrende. Kun paa eet Punkt 
henflyede han uden Forsvar til Kongens Naade. Han havde 
begaaet den uhørte Forbrydelse at notere følgende Ord i 
sin hemmelige Skrivekalender: »Kongen svarede Gesandten 
som et Barn«. — Dommen lød paa Fortabelse af Ære, Liv 
og Gods. 

Den 6te Juli om Morgenen blev Grififenfeldt ført ud paa 
Kastellets Paradeplads. Frygtløs og fattet gik han Døden 
i Møde. Han holdt en kort Tale til de omstaaende og 
forsikrede, at han i sin Embedstid aldrig havde tænkt paa 
at handle mod Kongens eller Landets Fordel. Han vilde 
tage mod Døden som en Straf, fordi han mere havde frygtet 
Jordens end Himlens Herre. 

Derpaa blev hans grevelige Vaabenskjold sønderbrudt af 
Bøddelen, og han selv knælede ned for at modtage Døds- 
hugget. Bøddelen hævede Sværdet, men i samme Øjeblik 
traadte Generaladj utant Schack til og raabte: »Pardon! I 
Kongens Navn I« 

»Af idel kongelig Naade og medfødt høje Mildhed« havde 
Kongen forandret Straffen til evigt Fængsel. 

Men GriflFenfeldt sukkede: »En Naade, som er haardere 
end Dommen!« Naturligvis lyttede man ikke til hans Bøn 
om at maatte tjene Kongen selv i den ringeste Korporalspost 
Fire Aar sad han i Kastellet, atten Aar paa Munkholmen 
ved Trondhjem. Først da han var Døden nær, slap han løs. 

GriflFenfeldt blev fængslet midt under den skaanske Fejde. 
Det var en Krig, som Københavnerne havde paa nært Hold. 
I København samledes de store Troppemasser, der skulde 
sendes til Skaane i 1676, og Borgerne maatte ordentlig punge 
ud til at huse og bespise dem. Men det gjorde alle med 
Glæde, — nu skulde man jo endelig have Hævn over den 
overmodige Fjende, og hvem var nærmere til at sige ham 
Tak for sidst end København. 

Det saa lyst nok ud i Begyndelsen, da hele Skaane blev 
erobret. I København holdtes Takkegudstjenester i Kirkerne 
og lystige Sejrsfester i Vinhusene. Snart fik man dog andet 
at se, — det var de sørgelige Rester af den danske Hær, 
der kom tilbage fra det tabte Slag ved Lund. Der kom 
kun faa gode Nyheder fra Skaane under hele Krigen. 

Men den 1ste Juli 1677 blev en Glædesdag. Man kunde 
i København høre den voldsomme Kanontorden fra Køge- 
bugt, hvor Niels Juel prøvede Kræfter med den langt større 
svenske Flaade. Om Aftenen vidste man, at Niels Juel havde 
vundet Sejr, og det en Sejr, som kunde forslaa noget. Tretten 
erobrede Skibe og 3000 Fanger blev ført til det jublende 
København, og da Sejrherren steg i Land paa Toldboden, 
fik han en glimrende Modtagelse. 

Krigen endte uden Resultat, vi fik intet for Sejrene nede 
i Pommern og paa Søen. De øvrige krigsførende Lande 
trak sig ud af Kampen, og tvungen af Frankrig maatte vi 
give Sverige vore Erobringer tilbage. Det var en stor Skuf- 
felse for alle. — Sognepræsten ved Helligaandskirken, Esaias 

Fleischer, skulde holde Takkefest for Freden. Men hans 
Tak var noget mærkelig, for han kaldte Freden »en skiden 
og skammelig Fred«, og det havde han nær mistet sit Em- 
bede for. 

En Gang under Krigen, da Sundet var tillagt, var man 
et Øjeblik bange for, at Fjenden skulde gaa over Isen og 
angribe København. Det vilde nu ikke have været saa 
farligt som under Begyndelsen af Belejringen 1658. Byens 
Befæstning var meget solidere end dengang. Allerede i 
Frederik den Tredies Tid havde man taget fat paa at for- 
stærke den. 

Det slemme Hul ude mellem Østervold og Kastellet blev 
først gjort i Stand. Derpaa tog man fat nede ved Slottet. 
Under den store Belejring havde det vist sig, hvor farligt 
det var, at Voldene ikke gik helt rundt om Byen. »Løn- 
gangen«, den murede Bro, der førte fra Slottet hen til den 
yderste Bastion af Volden, havde været aller mest udsat for 
Angreb. Nu blev derfor Volden ført om bag Slottet. Tre fire 
Tusinde Soldater var i lang Tid beskæftigede med Arbejdet. 

Derved fik København en hel ny Bydel, dannet ved 
Opfyldning i Kalvebodstrand, nemlig det Stykke Land, der 
kom til at ligge mellem den nye Vold og Slottet, — »bag 
Slottet« kaldte man den. Det er der, hvor vi har Løn- 
gangsstræde, Stormgade og Ny Vestergade. Det blev dog 
ikke stærkt bebygget straks. For at faa Vand rundt om 
Slotsholmen, der nu var bleven landfast med Byen, blev 
Frederiksholms Kanal gravet. 

Under Christian den Femte voksede Husene rask op ude 
i »Ny København«, det nye Kvarter fra Gothersgade ud til 
Kastellet, og man lærte nu bedre at skønne paa de lige og 
brede Gader end dengang, da man rykkede Pælene op. Det 
nye Kongetorv o : Kongens Nytorv blev bebygget med smukke 
Adelshuse som f. Eks. Charlottenborg (opkaldt efter Dron- 
ningen Charlotte Amalie) med en stor Have bagved, og det 

Thottske Palæ paa Hjørnet af Bredgade, bygget af Niels 
Juel. Nyhavn blev gravet, saa at Skibene kunde komme 
helt op til Torvet, og midt paa Pladsen blev der 1688 op- 
stillet en Statue af Christian den Femte til Hest, — den, 
som vi kort og godt kalder »Hesten«. En fransk Kunstner 
blev indkaldt for at lave den. Synderlig smuk har Statuen 
vist aldrig været, og da den er af Bly og synker mere og 
mere sammen, er den ikke bleven kønnere med Aarene. 
Manden, som Hesten tramper paa, er ikke den svenske 
Konge, som man sagde i gamle Dage. Det er »Misundel- 
sen«, som trædes under Fødder. »Visdommen«, »Tapper- 
heden«, »Ædelmodigheden« og »Hæderen« holder Vagt ved 
de lire Hjørner. — Paa Kongens Nytorv blev der desuden 
opført en Hovedvagt, der laa, hvor nu »Ny Adelgade« og 
»Hovedvagtsgade« munder ud. 

Et andet nyt Torv fik København, da Korfitz Ulfeldts 
store Gaard, der laa paa det gamle Graabrødreklosters 
Grund, efter kongelig Befaling blev revet ned. Derved op- 
stod »Graabrødretorv« eller »Ulfeldts Plads«, som den ogsaa 
kaldtes. I et Hjørne af Torvet blev der opstillet en Skam- 
støtte med Indskrift: Til evig Spot, Skam og Skændsel for 
Forræderen Korfitz Ulfeldt. 

Christian den Fjerdes By, Christianshavn, var fra Be- 
gyndelsen en By for sig selv med egen Styrelse. Men i 
Aarenes Løb viste det sig uheldigt saaledes at have to Byer 
liggende ved Siden af hinanden; der kom Vanskeligheder 
og Stridigheder af alle Slags. Derfor blev Christianshavn i 
1674 forenet med København til een By. 

Enkedronningen, Sofie Amalie, havde haft en stor Have 
uden for Voldene, hvor Tivoli nu ligger, »Dronningens Eng- 
have«. Da Volden blev ført bag om Slottet, kom Haven 
til at høre til Fæstningens Forværk. Dronningen fik saa 
en anden Have i det nye Kvarter af Byen, og der byggede 
hun et smukt HUe Slot: Sofie Amalienborg. 

Det brændte i 1689, den 19. April, og det blev en Dato, 
der huskedes i København. I Anledning af Kongens Fød- 
selsdag blev der spillet en Opera paa et lille Teater af 
Træ, der var bygget op til Slottet. Salen var pyntet med 
Enebærris.. En Lampe eksploderede, der gik Ild i Planterne, 
derpaa i Træbygningen og i Slottet, og over 200 Mennesker 
omkom i Flammerne, medens de, der slap med Livet, var 
skrækkelig forbrændte. Næsten alle velstaaende Familier 
i København havde nogle at sørge over. 

Etatsraad Jørgen Elers mistede begge sine Børn ved 
Branden. Saa skænkede han sin store Formue til gudeligt 
Brug, blandt andet oprettede han en Studenterbolig (i Kan- 
nikestræde): Elers Kollegium. 

— Mod Slutningen af det syttende Aarhundrede havde 
København omtrent 60.000 Indbyggere. Det var efter de 
Tiders Forhold en stor By, men den var ikke vokset paa 
nogen sund Maade. Det var ikke Handelen eller Industrien, 
der var gaaet stærkt frem, saa at de kunde skaffe vel- 
staaende Borgere til Byen; det var fattige Landboere og 
Tyskere, der strømmede til Hovedstaden, og fattige var der 
nok af i Forvejen. Trods al den Pragt og Overdaadighed, 
som Borgerne holdt af at bære til Skue, var København 
egentlig en fattig By, ligesom Danmark i de Dage var et 
fattigt Land. Krige og Rustninger tog Pengene, og der blev 
intet til at hjælpe Næringsvejene frem med. 

Allerede paa den Tid begyndte man at tale om, at 
Hovedstaden var for stor til Landet, »Danmark var lutter 
Hoved uden Krop«. København var som en ødsel Søn, 
der brugte flere Penge, end hele Familien kunde fortjene. 
Alle de store Summer til Hoffet, Hæren og Flaaden blev 
givne ud fra København, og den store By ligesom fristede 
Kongen og de ledende Mænd til at tro, at de raadede over 
et meget større og mægtigere Land, end de i Virkeligheden 
gjorde. 



89 

Da Åarhundredet løb ud, sad en ny Mand paa Dan- 
marks Trone. Frederik den Fjerde var bleven Konge i 
1699, og hans Regering begyndte med Krig, — mod den 
gottorpske Hertug, der altid truede Syd fra, og hans Ven 
og Svoger, Karl den Tolvte af Sverige. Men uheldigvis 
havde vi ikke Kræfter til at slaas til to Sider paa een Gang. 
Medens Kongen med Hæren passede paa Gottorperen ovre 
i Holsten, blev den danske Flaade lukket inde i København 
af de forenede svenske, hollandske og engelske Flaader. 

To Gange med faa Dages Mellemrum bombarderede 
Fjenden, første Gang Flaaden, der laa inde i Havnen, 
anden Gang Christianshavn. Begge Gangie med paafal- 
dende ringe Virkning, men Meningen var nok heller ikke at 
gøre Byen alvorlig Skade, — blot at vise Tænder for at 
true os til at give efter. Det vidste Københavnerne imid- 
lertid ikke; derfor jublede de og digtede Spottevers over 
Fjenderne, der var komne saa langvejs fra for at bombar- 
dere Himmelen og Havet og lade Jorden være i Fred. 

Derpaa gjorde Carl den Tolvte Landgang paa Sjælland. 
Nu saa det ud til, at København virkelig skulde blive be- 
lejret igen. 

I Byen var der samme frejdige Lyst til at tage mod 
Fjenden som i 1658. Borgere og Studenter traadte under 
Vaaben. En Mand sendte alt sit Sølvtøj til den kongelige 
Mønt for at skaffe Penge. »Det lidt, jeg nyder, kan jeg 
lige saa godt bringe til Munden med en Træske som med 
en Sølvske«, skrev han. Enkedronningen, Charlotte Amalie, 
opmuntrede til Forsvar. Kanoner blev slæbte op paa Vol- 
dene, og Skanser anlagte uden for Byen. 

Men uheldigvis var Kommandanten i København ikke 
saa ivrig som Borgerne; de maatte skændes med ham om 
alt, hvad de vilde have udført for at hjælpe paa Forsvaret. 
Og med en saadan Anfører havde man jo ikke gode Ud- 
sigter. Desuden saa Kong Frederik snart, at han var saa 

afgjort den lille over for de mange Fjender. Derfor sluttede 
han Fred, netop som Svenskerne var naaede ned fra Hum- 
lebæk til Rungsted. København fik ikke Fjenden at se fra 
Landsiden. 

Eet havde man lært af den korte Krig, — at en l^endtlig 
Flaade kunde komme for nær ind paa Byen. Derfor blev 
der anlagt to Batterier ude i Sundet, »Trekroner« og »Prøve- 
stenen«. Et Par gamle Orlogsskibe blev sænkede, og Jord 
og Stene dynget op over dem, saa at det hele dannede 
smaa Øer. 

Ni Aar efter begyndte Krigen igen. Carl den Tolvte var 
en slagen Mand og langt fra sit Rige. Sverige var udmattet. 
»Nu eller aldrig« skulde det være, at man fik de skaanske 
Landskaber tilbage. »Nu eller aldrig« stod der malet paa 
Vognene i den danske Hær, der gik i Land i Skaane. — 
Og saa kom Nederlaget ved Helsingborg 17101 Hospitalerne 
i København fyldtes med saarede; smitsomme Sygdomme 
udbrød mellem dem og bredte sig i Byen. Begyndelsen 
var ikke god. 

Og netop nu kom det, der var værre end Krigen, værre 
end den farligste Fjende uden for Voldene, — Pesten kom 
til København. Langsomt havde den vandret en Del af 
Europa igennem og var naaet til Helsingør. 

En Ring af Soldater blev lagt tværs over Nordsjælland 
med Ordre til at skyde enhver ned, der vilde liste sig 
igennem. Det lykkedes dog ikke at holde København af- 
spærret. I Juni Maaned 1711 tog Pesten fat i Byen. 

Den, der blev syg, fik først Kuldegysninger og Feber. 
Eftersom Sygdommen tog til, kom der Betændelser og 
Bylder i Huden, heftige Opkastninger fulgte paa, den syge 
laa hen i Febervildelse og med voldsomme Smerter, og i 
Løbet af tre fire Dage var det forbi. 

Flere Tusinde Mennesker forlod Byen over Hals og 
Hoved. Hæren og Flaaden blev sendte bort. Kongehuset 

rejste, og en Mængde Læger flygtede. Det gjorde egentlig 
ikke saa meget, for man kendte alligevel intet Middel mod 
Sygdommen, men det saa jo ikke godt ud. Det blev Bar- 
bererne, der maatte være Læger. 

Sygdommen tog til i en rivende Fart. Hundrede Døds- 
fald om Ugen begyndte det med, men sidst i August naaede 
man Toppunktet; da døde der i en Uge 2400 Mennesker. 
Der blev givet en Mængde Forordninger om, hvad man 
skulde gøre eller ikke gøre for at hindre Smitten i at brede 
sig; — der var Dødsstraf for at overtræde dem, men Døds- 
straf betød jo ikke saa meget, naar Døden alligevel hang 
over Hovedet paa enhver. 

Derfor gjorde Folk, hvad de havde Lyst til og var vante 
til at gøre, og viste største Ligegyldighed for Smitten. Fat- 
tigfolk gik i de afdødes Klæder og fulgte efter Ligbaarerne 
paa Gaden. Fornemme Folk holdt store, flotte Begravelser, 
hvor alt, hvad der brugtes. Ligkapper, Flor og Vogne var 
smittede af dem, der sidst havde brugt dem. 

Der var et Pesthospital ude paa Vodrofsgaard. Det blev 
hurtig overfyldt, og det gik gruelig til derude. Vaagekonerne 
stjal fra de syge, og de syge fra hinanden indbyrdes; Slags- 
maal og Raaheder fandt stadig Sted. Det var ikke saa un- 
derligt, at Folk nødig vilde derud, men gemte sig, som de 
bedst kunde, naar de blev syge. 

w 

Ligbærere havde man ingen af i den værste Tid. Der 
var vel et »Ligbærerlaug«; men det nedlagde Arbejdet. Saa 
paatog Studenterne sig at være Ligbærere, men de vilde 
kun bære »fornemme Lig« og gjorde derfor ikke megen 
Nytte. Endelig fik man Baadsmænd og Soldater til at be- 
sørge Arbejdet, men ude paa Pesthospitalet maatte man 
nøjes med Fanger og Forbrydere. En Dag blev der antaget 
36; fire Dage efter var der kun seks i Live af dem. 

Først begravede man som sædvanligt Ligene inde i 
Kirkerne eller uden for deres Mure. Der var en Stank 

derinde, saa at Gudstjenesten maatte forkortes. Senere an- 
lagde man nye Kirkegaarde paa ubebyggede Pladser i Byen 
eller lagde blot Ligene ned i lange Kuler, undertiden uden 
Kister. 

Først da Sygdommen var paa sit højeste, spærrede man 
for Alvor de Huse, hvor den havde fat. De blev mærkede 
med et hvidt Kors; kun Lægen, Barberen og Præsten maatte 
komme der. Men det blev gennemført for sent til at gøre 
Nytte; det forhøjede kun Elendigheden, da der ikke blev 
sørgel ordentlig for at skaffe Mad til de afspærrede Huse. 

Forbrydelser af alle Slags tog til. Der maatte sendes 
Rytterafdelinger ud i Gaderne om Natten for nogenlunde 
at holde Orden. Gadernes Rensning hørte næsten helt op, 
saa at Byen var overstrøet med Snavs og Pjalter, Halm og 
Sengeklæder. Naturligvis maatte der blive Dyrtid paa alt, 
og desuden blev alle Husdyr angrebne af en Sygdom, der 
hgnede Pesten. Selv Fuglene faldt døde ned fra Luften og 
laa i Gaderne. 

23.000 Mennesker var døde, da Sygdommen endelig 
standsede. Det var en Trediedel af Københavns Indbygger- 
antal. 500 Huse stod tomme. Det var mest de fattige, dier 
var bleven ramte; dog var der ogsaa adskillige velstaaende 
Folk blandt de døde. Enkelte Læger, en Mængde Barberere 
og tyve »Pestpræster« havde sat Livet til under Kampen 
med Sygdommen. 

Naturligvis strømmede der en Mængde Mennesker til 
København, efter Pestens Ophør. Nu var der jo bleven 
god Plads for Folk af alle mulige Bestillinger. Tyve Aar 
efter havde Byen ikke alene sit tidligere Indbyggerantal, 
men endda nogle Tusinder til. 

— Den lange Krig mod Sverige mærkede man mest paa 
de høje Skatter og de dyre Tider. Selve Kampene førtes 
jo i Tyskland og paa Norges Grænse. Men et mærkeligt 
Besøg førte Krigen med sig; det var Czar Peters i 1716. 

I to Maaneder boede han og hans Gemalinde, Catharina, 
i København. Samtidig laa en russisk Hær paa over 
20.000 Mand i Lejr omkring Byen; sammen med en stor 
dansk Hær skulde den gøre Angreb paa Skaane. Czaren 
var en Mand, der holdt af at se og lære, og han var paa 
Færde alle Vegne. Han studerede de danske Skibes Byg- 
ning nede paa Holmen og saa paa, hvordan Geværerne 
blev lavede. Han red op ad Sneglegangen i Rundetaarn 
og kiggede i de astronomiske Kikkerter, der fandtes i 
Observatoriet oppe paa Toppen, — ja han var med til en 
Præsteindvielse i Frue Kirke, og da Præsterne lagde Hæn- 
derne paa Hovedet af den, der blev indviet, kom han 
ogsaa hen og lagde sin Haand paa. — Hans næsten lur- 
vede Klædedragt vakte almindelig Opsigt. Den mægtige 
Selvhersker gik om i en gammel fedtet rød Frakke, grove 
Uldstrømper, brune Bukser og med en mægtig Huggert ved 
Siden i Stedet for Kaarde. — Og ved Kongens TaflFel kunde 
han pludselig finde paa at forlange et Glas Brændevin. 

Besøget endte i halvt Uvenskab. Ingen af Parterne 
stolede paa den andens Ærlighed, Landgangen i Skaane 
blev der ingenting af; Czaren opdagede pludselig, at det 
var for sent paa Aaret. 

— Tordenskjolds Bedrifter under Krigen kunde Køben- 
havnerne ikke blive trætte af at høre om. Hver Gang der 
kom Bud om en ny rask Daad, blev der digtet en Mængde 
Viser om ham, og de lød paa Gader og Stræder. Saa ofte 
der kom Skibe, som Tordenskjold havde erobret, ind paa 
Reden, var der en hel Valfart ud til Toldboden for at se 
dem, og hvor morede man sig kostelig over det lille Vi- 
kingetog, han foretog over til Skaane, da han hentede en 
Præst, en Officer og en Bonde lige fra et Bryllup, fordi 
Kongen havde sagt, at han gerne vilde vide, hvad Skaa- 
ningerne mente om at komme til Danmark igen. Præsten 



94 

og Officeren maatte vandre fra Selskab til Selskab, og man 
kappedes om at være elskværdige mod dem. 

Den vigtigste Efterretning under hele Krigen blev bragt 
til København af Tordenskjold. Det var, da han en De- 
cembernat bragte Kongen den Nyhed, at Sveriges Helte- 
konge var bleven dræbt i Løbegravene foran Frederikssten. 
Kongen blev kaldt op af Sengen for at modtage Efterret- 
ningen, — han vilde næppe tro den. >Er den nu ogsaa 
paalidelig?« spurgte han. »Gud give. Deres Majestæt lige 
saa sikkert vilde gøre mig til Schoutbynacht,« svarede 
Tordenskjold. — To Dage efter kom hans Udnævnelse. 

— Et andet Navn lyder til os fra den Tid, — vi smiler, 
saa snart vi blot hører det. Det var den Tid, da Fader 
Holberg vandrede rundt i vor Bys Gader og Huse og saa 
paa Menneskene med sine klare og kloge Øjne. Og alle 
den Tids Mennesker med deres gode og daarlige Egen- 
skaber kom til at gaa — og gaar den Dag i Dag — i hans 
danske Komedier og fortæller os, hvordan København og 
Københavnere livagtig saa ud paa den Tid. 

— Det var en Tid, hvor København var ved at drukne 
under alt det ny, der strømmede ind over os fra alle Lande, 
nye Tanker, nye Moder, nye Skikke, godt og daarligt, for- 
nuftigt og latterligt mellem hinanden. ' 

Tankerne kom sidst, og Moderne kom først; de var 
lettest at efterligne. Frankrig var under Ludvig den Fjor- 
tende bleven Mønsteret i Kunst og Digtning, i Klædedragt 
og Manerer. Og kunde man ikke efterligne den franske 
Aand, saa kunde Jean de France i hvert Fald binde sin 
Halsklud paa fransk og bande et Dusin franske Eder. 

— Fra Hæren og Kongehuset strømmede det tyske Sprog 
ud over Folket, paa samme Tid som Handelen gik over 
Kiel og Hamburg, og alle Haandværkere maatte følge tyske 
Regler og Skikke, hvis de vilde regnes for noget. — Dansk 
var ved at synke ned til kun at blive et Bondesprog. 

Sæder og Skikke omformedes lidt efter lidt. Selv om 
Præsterne prædikede mod de franske Moder, og gamle 
Folk mente, at nu maatte da Verden snart forgaa, saa 
kom dog ethvert pænt Menneske til sidst i langskødet Vest, 
broderet Frakke, Silkestrømper og med Kniplingstørklæde 
om Halsen. 

Mad og Drijike skulde ogsaa være paa sin fransk eller 
engelsk. Retterne blev finere tillavede, og man regnede 
det for mindre fint at æde saa voldsomt som i gamle Dage. 
Chokolade, Kaffe og Te blev mere almindelig brugte, og 
det gjorde, at i det mindste Damerne ikke fyldte sig saa 
voldsomt med Vin som før. Nu kunde de dog — siger 
Holberg — gaa paa Besøg en halv Snes Steder om For- 
middagen uden at komme berusede hjem. 

Husene kunde man ikke saadan faa lavet om; der lod 
man Ildebrandene bestemme, naar de nye Moder skulde 
indføres. Men Møblerne maatte rette sig efter Moden. 
Der var ingen Stads ved længere at have tunge, solide 
Borde, Kister og Skabe, der ikke forgik før med Huset. 
»Rokoko« hed den nye Facon, som Franskmændene havde 
fundet paa, og som vi lærte her paa Holbergs Tid. Alting 
skulde gaa i Snirkler og Krumninger, — Stolenes Ben og 
Spejlenes Rammer, Sandstensprydelserne paa Bygningerne og 
Altertavlerne i Kirkerne. Der kom noget fint og elegant 
over det alt sammen, men ogsaa noget pyntet. 

Det er dette København, vi faar at se i Holbergs Ko- 
medier, saaledes som han selv saa det. 

— Der staar han oppe paa Nytorv og ser med et Smil 
paa »Torvemesteren«, der skal holde Orden mellem de 
handlende. Han hedder Nagel og »har udi mange Aar 
udi Irland og Braband tjent under Hans kongelige Maje- 
stæts Garde til Fods og bekommet mangfoldige Saar.« Han 
er en raa Person med en mægtig Røst og en solid Stok i 
Haanden. Og hans Pralehistorier fra »Brabands Belejring« 

bliver ikke glemte, for dem giver Holberg sin »Jacob v. 
Thyboe« at fortælle paa Skuepladsen. De pralende og 
vigtige tyske Officerer kan nok kende sig selv igen i denne 
V. Thyboe, og de hævner sig ved at være uforskammede. 
»Jeg gaar ikke af Vejen for en Nat*,« siger en af dem, da 
han møder Holberg. — »Men det gør jeg,« svarer denne 
blot og gaar til Side. « 

Her møder han »Erasmus Montanus«, der kommer ned 
ad Gaden med sin lange sorte Kappe. Han skal ned til 
Middagsmaden og Disputereøvelserne i »Klosteret«, — der 
hvor han lærer saa nyttige Ting som at kunne bevise, at 
»Kød er Straa« eller at »et Bord er en Lysestage.« Og 
bagefter skal han ud til sin gamle Fader og Moder paa 
Landet og gøre sig vigtig af sin Lærdom , saa at Degn og 
Ridefoged er ved at gaa ud af deres gode Skind. 

Eller Holberg er kommen i Dameselskab og sidder og 
lytter til de gode Madammers Passiar. Uden for Huset er 
der fuldt af Bærestole og Karosser, — en Dame kan ikke 
vise sig til Fods paa Københavns Gader, det er de altfor 
snavsede til. Snakken gaar om de dyre Tidef, hvor et 
Pund Oksekød koster fem Skilling, — om Syner og Varsler 
som f. Eks. det Skib, man nylig ganske tydelig saa i 
Maanen, eller om, hvor i København man faar den bedste 
Snustobak. Smaa Skænderier bliver der let ud af det, og 
er der en af Damerne, hvis Mand har en Rang, saa knejser 
hun med Nakken og ser næppe til de andre. — Hvis 
Damerne vidste, at deres Skikkelser og Passiar vilde gaa 
igen i »Barselstuen« de Hundreder af Gange, saa var de 
vist med eet bleven ganske tavse. 

Eller tænk, om alle de Dumrianer, der snakkede op 
om Politik og Forandringer i Byens Styrelse, havde vidst, 
at Holberg lyttede til dem, og at de under Navn af »poli- 
tiske Kandestøbere« vilde blive til Latter for deres Efter- 
kommere! — Det vrimlede med den Slags »Projektmagere« 

i København netop paa den Tid, da saa mange Ting 
skulde begyndes fra nyt efter Pesten. Regeringen maatte 
til sidst sætte Straf for at foreslaa noget, som man ikke 
paa egen Bekostning vilde sætte i Værk. 

— Alle disse Skikkelser og med dem mange andre stod 
lyslevende for Holbergs Øjne, da man kom til ham og 
bad ham om at skrive Komedier til den ny oprettede 
»Danske Skueplads c. — Skuespil havde man nok før haft 
i København, men det havde været paa fremmede Sprog. 
Nu havde i 1722 en Franskmand, Montaigue, faaet Kongens 
Bevilling til at »indrette og forestille Komedier i det danske 
Sprog.« Teatret laa i Lille Grønnegade (nuværende Ny 
Adelgade), og de fleste af Skuespillerne var Studenter. Den 
23de Sept. blev »Den danske Skueplads« aabnet. Det 
første, der blev spillet, var en Oversættelse af den franske 
Forfatter Moliéres Komedie »Gnieren«. Kort efter havde 
man Holbergs Stykker rede, og det var dem, der trak 
Folk til Huse. 

Der var smaat og tarveligt i Teatret. Tilskuerne sad 
ikke alene paa Tilskuerpladsen, men ogsaa oppe paa 
Scenen. Der blev spillet to Gange om Ugen, og Priserne 
var fra en Mark til en Daler. I Begyndelsen gik det glim- 
rende. Enkelte højt fornemme Folk besøgte Teatret. Skue- 
spillerne fik Lov at spille for Kongen paa Slottet, — saa 
vidste man, det var fint at more sig, og strømmede til 
Komedierne. 

Men saadan blev det ikke ved. De fornemme fik andre 
Fornøjelser, og saa gik det af Mode at gaa i Teatret. Des- 
uden var mange vrede over Komedierne, alle v. Thyeboer, 
Erasmuser og de politiske Kandestøbere. Nogle faa Aar 
sloges Direktør og Skuespillere med Mangel paa Penge, og 
til sidst maatte de lukke. I tyve Aar var der ingen Ko- 
medier i København. 

Dog laa Holbergs Komedier ikke døde hen. De kom 

i Trykken og blev læste og atter laeste. Læsning blev 
netop paa den Tid mere almindelig end før. Man havde 
alle Slags gudelige Skrifter, men desuden Oversættelser af 
sødladne franske Romaner og mange Visesamlinger. En 
god dansk Bog, som blev læst meget, var »Arild Huitfeldts 
Danske Krønike«. — Og saa var der jo Aviserne. Allerede 
i 1666 havde man i København en dansk Avis: Anders 
Bordings »Danske Mercuriusc. I den kunde man — oven 
i Købet paa Vers — læse lidt om, hvad der skete ved 
HoflFet, i Byen og i Udlandet. Senere kom flere Aviser til 
med større og udførligere Efterretninger og i Tilgift en 
utrolig Mængde Røverhistorier om Spøgelser, Varsler, Uhyrer 
og Havfruer. Paa Holbergs Tid havde man baade danske^ 
tyske og franske Aviser, og man var allerede bleven saa 
klog, at man ikke troede alt, hvad der stod i dem, »fordi 
det er en Hoben Løgn og uvisse Tidender, som Aviserne 
tidt er opfyldte med.« 

Men det var jo ikke nok med, at der var Bøger og 
Aviser, — der skulde jo ogsaa vokse Folk op, som 
kunde læse dem. Netop paa denne Tid opstaar de første 
københavnske Almueskoler. De fleste var Sogneskoler, der 
hørte til en bestemt Kirke; foruden Religion og Læsning 
lærtes der lidt Regning og Skrivning. Fornemme Folks 
Børn fik Undervisning hjemme. For de forældreløse Børn 
sørgedes der i » Waisenhuset« , som Frederik den Fjerde 
lod bygge paa Nytorv. 

— Det gamle »Københavns Slot« sank endelig i Grus 
under denne Konges Regering. Først havde det ikke været 
Kong Frederiks Mening at rive det helt ned, — »han vilde 
bevare noget af den gamle Rede, hvori han og hans For- 
fædre var opklækkede.« Det skulde kun ombygges. Men 
det blev rigtignok en Ombygning fra Grunden af. Kun 
»Blaataarn« fik Lov at staa, ellers blev der en hel ny 
Bygning ud af det. Et kedeligt, kasemeagtigt Slot, der 

ikke var nær saa kønt som det gamle, men naturligets 
mere bekvemt at bo i. Det var fiærdigt i 1727. Omtrent 
samtidig blev den store røde Kancellibygning opført ved 
Siden af Slottet. 

Frederiksberg Slot havde Kongen bygget i 1703. Det 
var jo langt uden for Byen dengang, laa friskt og dejligt 
oppe paa Toppen af Bakken og var et Sted, hvor Kongen 
holdt af at være. Det var omgivet af en stor Have, anlagt 
i »fransk Stil« med snirklede Blomsterpartier, klippede 
Træer, kunstige Grotter og Vandfald. Den lille Frederiks- 
berg By, der ejede de Jorder, som Landsbyen Solbjerg før 
havde haft, var bleven anlagt under Frederik den Tredie. 
Han havde flyttet nogle Familier fra Amager derud, og 
derfor hed den i Begyndelsen »Ny-Hollænderby«. I Falko- 
neralleen laa Falkoneriet, hvor Kongens Falke blev op- 
øvede til Jagten. — Derfor er der tre Falke i Frederiks- 
bergs Byvaaben. 

Ude i det nye Kvarter mod Øst, hvor der endnu kun 
var faa Bygninger, lod Kongen i 1726 bygge et Operahus, 
hvor der blev spillet italienske Operaer. Senere blev det 
brugt til Kadetakademi og er nu Rigsdagsbygning. En ny 
Kirke fik København i 1703: Den Herre Zebaoths Kirke, — 
Garnisonskirken kaldte Folk den, for den var alene be- 
regnet paa Soldaterne. I den ældre Del af Byen blev hist 
og her et gammelt Bindingsværkshus erstattet af et flottere 
Stenhus, eller en Etage blev bygget til. — »Salen« kaldte 
man den, fordi den ofte var eet stort Værelse. (Derfra har 
vi faaet Udtrykket: første Sal osv.). — Men store Foran- 
dringer havde man ikke foretaget inde i de snævre og 
krumme Gader. Det var det gamle København fra Middel- 
alderen, der stod, saaledes som det langsomt var vokset 
op. Men nu stod det for Fald. 

Den 20de Oktober 1728 om Aftenen gik der Ild i et 
Hus ude paa Hjørnet af Lille St. Clemensstræde og Volden. 

Det laa omtrent ved Hjørnet af nuværende Frederiksberg- 
gade og Vester Voldgade. Et Barn var gaaet op paa Loftet 
med et tændt Lys for at lede efter et Stykke Legetøj og 
havde tabt Lyset. Andre paastod, at Forældrene selv bar 
Skylden. De havde støbt Lys og baaret sig uforsigtig ad. 
Nok er det, Huset gik op i Luer. 

Ved en Ildebrand kom hele Byen i Bevægelse. Vægterne 
peb i Gaderne, raabte »Brand I < og dundrede paa Porte 
og Døre for at vække Folk. Klokkerne klemtede i alle 
Byens Kirketaarne. Gaderne fyldtes med »Sluffer« — 
Slæder med en Vand tønde paa — og Brandsprøjter, der 
jog mod Brandstedet fra alle Kanter af Byen. Alle Øvrig- 
hedspersoner skulde møde ved Branden, medens Soldater 
og Borgervæbning samledes paa deres Alarmplads. Der 
var i hvert Fald Mennesker nok paa Færde. De gik snarest 
hinanden i Vejen. 

Mange Uheld stødte sammen den Oktoberaften. Brand- 
mandskabet havde haft Sprøjteprøve om Dagen, og saa var 
Folkene altid fulde om Aftenen; Vandledningerne var under 
Reparation; mange af de kommanderende var uduelige 
Folk, der blev ganske fortumlede, da Faren voksede. Og 
saa blæste der en Storm, der drev Ilden ind over Byen. 

Tre Timer efter Ildens Udbrud brændte det i hele 
Kvarteret mellem Vestervold og Gammel Torv. Gnisterne 
fløj over Byen saa tæt som et Snefog. De snævre Gader 
var fyldte med Mennesker, der slæbte af Sted med deres Ejen- 
dele. Mandskabet til de Sprøjter, der endelig kom til Stede, 
kunde ikke faa Plads at røre sig paa, og Vand var næsten 
ikke til at faa. Man prøvede at bruge Rendestensvand, 
men Snavset i det stoppede Slangerne til. 

Et nyt Rædselsbudskab bredte sig. Der var gaaet Ild 
i en Biyggergaard paa Nørregade. En eller anden havde 
i Forvirringen glemt et Lys, der brændte ned og tændte. 
Ogsaa denne Ildebrand bredte sig med rivende Hast; den 

Styrke, som man havde til at bekæmpe Ilden med, maatte 
deles og udrettede derfor endnu mindre end før. De fleste 
Steder holdt al Slukning op. Kongen, som havde holdt 
paa Volden og set paa Ildebranden, red til Slottet, de for- 
skellige Embedsmænd tog efterhaanden bort, og Brand- 
folkene løb hjem for at passe deres egne Sager. I Nattens 
Løb gik de to Brande videre og videre uden at møde 
synderlig Modstand. 

Hver tænkte nu kun paa at redde sit. Folk flyttede 
deres Ejendele op paa Volden, hen i Kirkerne eller hos 
Venner og Bekendte. Men Ilden fulgte efter og greb sit 
Bytte, hvor man saa gemte det. Torsdag Morgen brændte 
Petri Kirke. Frue Kirke og Raadhuset mellem Nytorv og 
Gammeltorv var truede. De Bygninger kunde man dog 
ikke lade brænde uden at gøre et Forsøg paa at redde 
dem. Ganske haabløst var det at slukke; derfor prøvede 
man at skyde en hel Husrække ned med Kanoner for at 
lave et Hul, som Ilden ikke kunde springe over. Otte 
Kanoner fyrede løs, men det gik alligevel for langsomt paa 
den Maade. Hjørnehuset mod Nørregade — »Blasen« 
kaldtes det — blev saa sprængt i Luften med Krudt. 
Flere Mennesker omkom ved Sprængningen, deriblandt et 
Par Matroser, der havde søgt ned i den berømte Vinkælder 
i Ejendommen. De to Damer, der ejede Huset, blev reddede 
ved et rent Tilfælde, — ingen havde fortalt dem, at Huset 
skulde sprænges. Saa forvirret gik alt til. 

Endda naaede man ikke, hvad man vilde. Frue Kirke 
blev maaske netop tændt i Brand ved Sprængningen; i 
hvert Fald begyndte straks efter Gnisterne at flyve fra 
Spiret. »Tre Gange slog Røgen ud gennem Taarnvinduerne 
og sugedes ind igen, som naar en Mand drager Åande,« 
, fortælles der. Snart var det vældige Spir i Brand og styr- 
tede ned over Nørregade; den gamle prægtige Kirke 
brændte ned til Grunden. Selv Kisterne i Gravkapellerne 

under Gulvet fortæredes af Ilden. Samtidig gik Raadhuset 
op i Luer. 

I Løbet af Torsdagen gik Ilden videre til alle Sider. 
Regensen brændte og Trinitatis Kirke, paa hvis Loft Uni- 
versitetets sjældne og kostbare Bogsamling var opstillet. 
Paa to Steder naaede Ilden ned til Gothersgade, der blus- 
sede op fra Regnegade til Nørrevold. Fra Gammel Torv 
gik Branden ad Vimmelskaftet og over Ulfeldts Plads til 
Købmagergade. Helligaandskirken brændte, Nikolai Kirke 
var truet af Gnister; det saa ud, som om hele Byen skulde 
udslettes af Jorden. 

Den frygteligste Forvirring herskede alle Vegne. Hvem 
der kunde, reddede deres Gods over til Christianshavn, saa 
at der paa Knippelsbro og Langebro ikke var til at komme 
frem for Flyttelæs og skrigende og jamrende Mennesker. 
I deres vilde Rædsel løb Folk tit sanseløse af Sted med en 
eller anden værdiløs Ting i Hænderne. Tyve var natur- 
ligvis paa Færde alle Vegne og gjorde rigt Bytte. Saadan 
gik Torsdag Nat hen. 

Først om Fredagen fik man samlet sig igen til at gøre 
Modstand mod Ilden. Udkommanderede Soldater og Ma- 
troser nedbrød 36 Huse forskellige Steder i Byen, andre 
Bygninger blev overdækkede med Lagner, der idelig over- 
hældtes med Vand. Navnlig Matroserne viste et sandt Løve- 
mod, og da Stormen endelig lagde sig, vandt man Sejr. 
Men da var det Lørdag Aften, og Byen havde brændt i 
3 Dage og 2 Nætter. 

Næsten hele den gamle By var brændt. Uskadt stod 
kun Kvarteret »bag Slottet« og Strækningen fra Læder- 
stræde til Regnegade. 1670 Huse var ødelagte og halv- 
Qerde Tusinde Familier uden Tag over Hovedet. Brand- 
assurance kendte man saa godt som slet ikke, og mange 
hovedrige Folk ejede efter Branden ikke en Skilling. 

Den første Tid efter Ulykken var forfærdelig svær at 

komme over. Kong Frederik lod uddele baade Mad og 
Penge, men det var umuligt at hjælpe alle. Man maatte 
sende de nødlidende bort, til Landsbyerne uden for Køben- 
havn, til Provinserne, ja til Norge. De, der blev tilbage, 
fik Lov at søge Ly i Ruinerne; der byggede de sig Skure 
og Hytter og bjergede sig saaledes Vinteren over. Men 
hvad har de ikke maattet døje af Savn og Kuldel 

— Nu da København skulde til at rejse sig af Asken 
som en helt ny By, havde Regeringen store Planer for. 
Alle Huse skulde være grundmurede, alle Gader skulde 
gøres bredere og gaa i lige Linier, saa at man kunde se 
fra den ene Ende af Byen til den anden. 

Men det havde Regeringen let ved at befale; det var 
Borgerne, det kom til at gaa ud over. De fik deres Bygge- 
grunde delte i Stumper og Stykker ved de lige Gader, og 
de kunde ikke skaffe Penge til grundmurede Huse. Bønner 
og Klager strømmede ind til Regeringen. Men den blev 
ved sit. Saa lod Borgerne være med at bygge; klistrede 
bare lidt Boliger sammen op til Ruinerne og holdt ud, til 
Regeringen var ked af at vente. 

Da Christian den Sjette i 1730 afløste sin Fader paa 
Tronen, gav han Køb. Enhver maatte bygge Grundmur 
eller Bindingsværk, som han havde Lejlighed til, og mange 
af Gaderne fik Lov at gaa i de gamle Bugter. Adskillige 
Steder fik man dog skaffet større Luft og Bredde. Frede- 
riksberggade blev anlagt, Kultorvet opstod, og Pladserne 
om Petri-, Trinitatis- og Helligaandskirken blev udvidede. 
Den By, der rejste sig, kom til at bestaa af Huse, der alle 
lignede hinanden, — med store bare Facader uden Ud- 
smykning og en eller flere Kvistgavle ud mod Gaden. Det 
er de Huse i den indre By, som vi i vore Dage ser for- 
svinde for de store, flotte Forretningsbygninger. 

Nu gik Opbygningen rask for sig, især efter at der var 
stiftet en ny Brandforsikringskasse i 1731. Folk kunde nu 

faa Penge til Laans til at bygge for; brændte Huset, havde 
man jo Forsikringssummen til at betale Laanet tilbage 
med. Haandværkere strømmede til alle Vegne fra, og om- 
trent fem Aar efter Branden stod Byen rejst igen. 

De offentlige Bygninger blev genopførte for en særlig 
Brandskat, der var paalagt hele Landet. Frue Kirke skulde 
rejses i en pragtfuld Skikkelse, saa lig den gamle Bygning 
som muligt. Men først 1738 blev Kirken indviet, og 
Taarnet stod endda først færdigt i 1744. Det var styrtet 
sammen to Gange under Opførelsen, men da man endelig 
fik det til at staa, var det ogsaa imponerende med sit 384 
Fod høje Spir, der endte med tre Kongekroner og et Kors 
i straalende Forgyldning. Seks Mil inde i Landet kunde 
man se Spiret. Det eneste, man kunde indvende, A'ar, at 
det vældige Taam næsten var for højt til Kirken. 

— København var ikke bleven den prægtige By, man 
havde tænkt sig, men Christian den Sjette trøstede sig med 
at bj^ggé sig et prægtigt Slot. Frederik den Fjerdes om- 
byggede Slot var unægtelig skrækkeligt, og baadé Kong 
Christian og Dronning Sofie Magdalene elskede Pragt, og 
især for Dronningen var intet stort og kostbart nOk, naar 
det kunde kaste Glans over den enevældige Kongemagt. 
»Christiansborgs« Opførelse blev besluttet. 

Kun fire Aar havde Frederik den Fjerdes Slot staaet, 
da det maatte ned igen. Den gamle Slotsgrav blev pumpet 
tør, 9000 Pæle blev rammede ned for at gøre Grunden fast, 
og 1733 lagde Christian den Sjette Grundstenen. Han 
brugte en forgyldt Murske og Murhammer, og i et Hul i 
Hjørnestenen blev der lagt to Medaljer. Paa den ene stod, 
at Kongen »opbyggede dette Slot paa sin egen Bekostning 
uden at tage en Hvid dertil af sine Undersaatters Kasser,« 
— hvad der lød kønt, men ikke betød meget, da Pengene 
i Kongens Kasse jo ogsaa var Landets. 

Det var et vældigt Bygningsarbejde. Fra Norge kom 

Skibsladninger af Bjælker og Brædder; fra alle Teglvær- 
kerne i Landet blev der leveret Millioner af Mursten. 
Sandsten til Slottets Yderftade flaadedes ad Elben og Oder 
fra det indre af Tyskland. Haandværkere kunde man 
næppe faa nok af, — netop paa den Tid var der jo god 
Brug for dem i Byen; Tyske. Svende blev derfor hentede 
ind i Mængde, men man havde ondt ved at holde Styr 
paa dem; de var hovne og opsætsige, fordi de følte, at de 
daarlig kunde undværes. Soldater gjorde Haandlangerar- 
bejde; Tusinder af Mennesker var i Arbejde paa de mæg- 
tige Stilladser, og Ulykkestilfældene var saa mange, at der 
maatte bygges et helt lille Hospital for de tilskadekomne. 

Flere Gange gik Arbejdet i Staa, fordi Kongens Kasse 
var tom. Han maatte låane rundt i Landet; ogsaa Køben- 
havns Kasse maatte ud med et Laan, som den endda ikke 
fik helt. igen — trods Medaljen i Hjørnestenen. Da Slottets 
indvendige Udsmykning begyndte, steg Udgifterne til kost- 
bare Træsorter, Marmor, Guld og Glas langt over, hvad 
der var beregnet. Kongen selv var gnaven over, at Ar- 
bejdet aldrig fik Ende, og fortrød, at han havde lagt det 
hele saa uhyre stort an. 

Men da Hovedbygningen endelig i November 1740 var 
saa vidt færdig, at Kongefamilien kunde holde Indtog, var 
det unægtelig et Slot, der kunde lade sig se. Som et Bjerg 
ragede Murene op, klædte fra Tag til Kælder med rigt 
dekoreret Sandsten og smykket med Vaser og Statuer. De 
fire Fløje omsluttede den indre Slotsgaard, og ind mod 
denne vendte Taarnet, der var halvtredie Hundrede Fod 
højt. Hovedindgangen til Slottet var over Marmorbroen, 
Slottet vendte altsaa Ryggen til Byen. Tre Millioner Daler 
havde det kostet, en 15 — 16 Millioner Kr. i vore Penge. 
Det var to Trediedele af hele Statens Indtægt i et Aar. 

Slotskirken blev indviet Dagen efter Slottet. De store 
Sidebygninger, der omslutter Ridebanen og Buegangene, 

blev først færdige de følgende Aar. De staar endnu og har 
overlevet to Slotsbrande. 

I dette store og pragtfulde Slot, der lidt efter lidt fyldtes 
med kostbare Møbler, Malerier og Luksusgenstande, levede 
Christian den Sjette og hans Dronning deres stille og til- 
bagetrukne Liv, Qernt fra Folket. Ved Porten holdt Hest- 
gardere Vagt med dragne Sabler, og Jernkæderne om 
Slotspladsen var en stille Paamindelse om ikke at forstyrre 
den ophøjede Ro ved Kongeboligen. Kongefamilien saa 
man kun et Glimt af, naar de pragtfulde Karosser dundrede 
gennem Gaden, ledsagede af Løbere, Lakejer og Rytter- 
eskorte. 

— Det var Pietismens Tid. Før havde man kun været 
optaget af at værge den rene lutherske Lære mod Katolikker, 
Reformerte og Sekterere. Blot »Læren« var rigtig, saa var 
alt i Orden. Der trængtes til en ny Reformation, og den 
var det. Pietismen vilde bringe. Gudsfrygten skulde vise 
sig i et fromt Liv, saadan mente Pietisterne, og derfor 
rejste de en heftig Kamp mod alle Tidens Skødesynder, 
Overdaadigheden, Drukkenskaben og Forlystelsessygen. Der 
var Alvor og Inderlighed nok i Bevægelsen, men den fik 
ikke Lov at virke i Fred. Den fik alt for megen Hjælp 
fra de mægtige i Landet. 

Allerede Frederik den Fjerde var i sine sidste Aar paa- 
virket af Pietismen; Christian den Sjette og hans Dronning 
var helt grebne af den. Hoffet og alle, der var afhængige 
af det, maatte følge Trop, enten de mente noget med det 
eller ej. Folket skulde tvinges til Fromhed. Københavns 
Porte blev lukkede om Søndagen, for at ingen skulde 
fristes til at løbe bort fra den tvungne Kirkegang. Alle 
offentlige Forlystelser blev forbudte paa Helligdagene, og 
man naaede at faa alt til at se pænt ud paa Overfladen. 

Men noget virkelig godt kunde jo ikke skabes ved Tvang. 
De gamle Laster blev ikke udryddede, de gemte sig blot, 

og de Fornøjelser, Folk tog sig i det skjulte, var tidt min- 
dre uskyldige end de, som de havde turdet vise frem i 
Dagens Lys. 

— Det mærkedes snart, at der blæste en anden Vind, 
da Frederik den Femte besteg Tronen i 1746. Den strenge 
Helligdagsforordning blev ganske vist ved at bestaa, men 
det spillede ikke saa stor en Rolle; den var ikke bleven 
nøjagtig overholdt i Forvejen, og der var mange Maader 
at komme uden om den paa. Nej, men man mærkede, at 
Kongen og den unge Dronning Louise var jævne og for- 
nøjelige, og at de gerne vilde se glade Ansigter om sig. 
Der blev igen givet Fester og Selskaber ved Hoffet, og alle 
de, der kun nødtvungent havde gaaet om og været høj- 
tidelige, mærkede, at de nu kunde tage Masken af og være 
sig selv igen. Nu kunde Pietismen faa Lov at virke i 
Stilhed. 

— Tilsyneladende var København en velstaaende By, 
naar man saa al den Luksus, som høje og lave kunde 
tillade sig, og den Lethed, hvormed Pengene rullede. Men 
det var kun Overfladen, der tog sig saadan ud. — »Dan- 
mark er i Forhold til andre Lande som en Pjaltekræmmer 
mod en Grosserer« — skriver en Mand paa den Tid. Og 
Danmark, det var København. Stod det smaat til her, saa 
stod det endnu daarligere til i de mindre Byer. Endda 
prøvede Københavnerne at ødelægge Smaabyerne helt ved 
at foreslaa, at al Handel skulde gaa over Hovedstaden, — 
men det vilde Regeringen dog ikke gaa ind paa. 

Skatterne var umaadelig høje i København; der var saa 
faa rige Folk, der kunde betale noget klækkeligt, saa at 
Smaafolk kunde slippe billigere. Ved alle mulige Lejlig- 
heder, blev der paalagt Ekstraskatter,. — naar Staten skulde 
betale af paa sin Gæld, naar der skulde hverves Soldater, 
eller naar en Prinsesse skulde giftes. 

Det eneste, der virkelig havde kunnet hjælpe Hoved- 

staden, var, om den havde haft et velstaaende Land at være 
Hoved for. Men der var det netop, Skoen trykkede. Dan- 
mark var et fattigt Land med et usselt drevet Agerbrug og 
med en Landbefolkning, som man ligefrem pressede læn- 
gere og længere ned i Elendighed og Ligegyldighed. Men 
Kroppen tænkte man ikke paa at kurere; man maatte 
kunne faa Hovedet sundt uden det, tænkte man. 

For at faa Handelen frem blev der stiftet nye Handels- 
kompagnier. Regeringen hjalp til af al Magt. Der var gode 
Penge at tjene ved at handle paa Middelhavet, men der 
kunde man ikke bjerge sig for Sørøvere fra Berberstaterne 
i Nordaft-ika. Frederik den Femte maatte først købe Fred 
og Venskab med dem for en vældig Tribut af Kanoner, 
Krudt og al Slags Skibsmateriale, — først saa kunde man 
begynde at handle. Og daarligt blev det endda, for Sø- 
røverne lovede nok Fred, men de holdt den ikke; Handelen 
gav blot Tab og Skuffelse. Det eneste Handelskompagni, 
der gik, var det asiatiske. Det handlede paa Ostindien og 
Kina. Teen og Porcelænet var det vigtigste. Skibene tog 
hjem; det kostede ikke ret meget i Indkøb og kunde sælges 
til høje Priser i Udlandet. 

For Resten troede man dengang at kende et Lægemiddel 
mod al Pengenød i Staten; det var Fabrikkerne. Blot man 
havde Fabrikker til at lave alt, hvad Folk skulde bruge, 
saa blev Arbejdslønnen i Landet og saa var alt godt. Dan- 
mark skulde være et Fabriksland, — Jorden kunde man 
jo ikke faa noget ud af — og København skulde være en 
Fabriksby. 

Regeringen tog fat med fuld Kraft; den havde for Resten 
allerede under Christian den Sjette begyndt paa det. Folk, 
der vilde oprette Fabrikker, fik Penge til det af Staten ; gik 
det itu for dem, fik de endnu flere til at begynde forfra 
igen; undertiden fik de aarlige Understøttelser for at blive 
ved med at drive Fabrikken. En hel Række Klædefabrikker 

blev oprettede og otte Silkefabrikker; der blev lavet Vat og 
Voksdug, Tapeter og Sejldug, Kridtpiber og Snustobak, Fa- 
jance og Porcelæn. Udenlandske Mestre t)g Svende blev 
hentede hertil for at sætte Fabrikkerne i Gang eller lære 
Kunsten fra sig, og fremmede Fabriksvarer blev belagte 
med Told eller helt afskaffede. 

Men nu kom den anden Side af Sagen ; nu skulde man 
gerne have nogen til at købe Varerne. Og det gik ikke 
saa glat. Helst vilde man, at Udlandet skulde købe dem^ 
men det var ikke til at tænke paa, for det, de københavnske 
Fabrikker kunde fremstille, var baade dyrt og daarligt i 
Forhold til det, der blev lavet udenlands. — Men vilde 
Udlandet ikke, saa skulde Landets egne Børn i det mindste 
bruge Varerne. Dem .kunde man da tvinge til det. Og det 
blev man ogsaa nødt til, for med deres gode Villie gjorde 
de det ikke. De kunde nemlig ogsaa nok se Forskel paa 
dansk og udenlandsk Fabrikat; og selv om det danske for 
en enkelt Gangs Skyld maaske kunde være godt nok, saa 
smager jo fremmed Mad altid bedst. / 

Saa begyndte der en Kamp mellem Regeringen og Under- 
saatterne. Folk blev formanet fra Prædikestolene til at 
tænke paa Landets Velfærd og købe indenlandske Varer; 
der kom den ene Forordning efter den anden med strengere 
og strengere Straffe for at gaa med udenlandsk Klæde, Silke 
eller Pynt. Skrædderne maatte ikke sy en Klædning, før 
de havde Attest for, at Klædet var fra en indenlandsk Fa- 
brik, og Folk blev sat i Arrest paa staaende Fod, naar 
man opdagede, at de havde noget ulovligt paa. 

Men det var altfor vanskeligt at gennemføre det i Læng- 
den. Forordningerne blev omgaaede og overtraadte, og de 
fremmede Varer blev smuglede ind i Landet i en saadan 
Mængde, at Handelskollegiet kunde skrive til Kongen, at 
Landet var »næsten helt opfyldt med Smuglere«. Det var 

tydeligt nok, at vilde Regeringen have Fabrikker, saa maatte 
den betale dem selv. 

Men naturligvis gav al den Virksomhed alligevel et vist 
Liv og Røre, — selv om den ikke gav Penge. Folk kom 
til at prøve deres Kræfter med nye Opfindelser og Arbejds- 
maader; de kom til at tumle med større Planer end før og 
fik Mod paa at efterligne Udlandet — ikke blot som Abe- 
katte i Klæder og Manerer og Sprog, men ogsaa i Duelighed 
og Virkelyst. 

— Byen voksede jævnt, og det begyndte at knibe med 
at faa Boliger til de mange Mennesker. Huslejen blev 
større og større, for Værterne kunde altid faa Lejere. Nu 
laa der ganske vist hist og her i Udkanterne af Byen aabne 
Pladser, som kunde bebygges, men det slog ikke til. Det 
saa næsten ud, som otn København allerede dengang vilde 
sprænge sine Volde for at faa Plads, og der var Tale om 
at optage Christian den Fjerdes Plan om at flytte Fæstnings- 
værkerne helt ud foran Søerne. Det blev dog ikke til noget. 
Man klemte sig sammen paa den Plads, der var. Siden 
kom der Tider, hvor København ikke voksede eller gik til- 
bage, og de gamle Volde holdt lige til 1872. 

Hvor Amalienborg Plads og de omliggende Gader nu 
er, var der dengang en stor Have og en Eksercerplads. I 
1749 bestemte Kongen, at hele dette Kvarter skulde skænkes 
til Byggegrunde; men det skulde være flotte og stor^ Ejen- 
domme, der skulde rejses, og han vilde først selv se Teg- 
ningerne til hvert Hus, der skulde bygges. 

Smukke Bygninger voksede nu hurtig op i Kvarteret 
som f. Eks. det nuværende Koncertpalæ og de to Palæer 
paa Hjørnet af Bredgade og Frederiksgade. En ottekantet 
Plads havde Kongen forbeholdt sig selv, og der forærede 
han Byggegrundene til fire Adelsmænd mod at de lovede 
at opføre fire aldeles ens Bygninger omkring Pladsen. Det 
gjorde de, og saadan blev den smukke Amalienborg Plads til. 

Kong Frederik ønskede at se sin egen Rytterstatue knejse 
midt paa Pladsen, men der var ikke nogen dansk Kunstner, 
der kunde paatage sig Arbejdet. En fransk Billedhugger, 
Saly, blev saa hentet til København og begyndte at model- 
lere Statuen. Først havde man tænkt sig Kongeskikkelsen 
omgiven af flere store Figurer og Springvandsanlæg, men 
det opgav man som for kostbart. Det blev kostbart nok 
endda. 

Det »asiatiske Kompagni« havde bedt om at maatte faa 
Lov at hjælpe Kongen med Udgifterne, og det fik det na- 
turligvis Lov til. Hjælpen blev til, at Kompagniet kom til 
at betale ni Gange saa meget som Kongen selv, 

I 1753 begyndte Saly at modellere, men først i 1768 — 
to Aar efter Kongens Død — blev Statuen rejst. Da havde 
den kostet over en halv Million Rigsdaler — fire Millioner 
Kr. i Nutidens Penge — og det er ikke saa mærkeligt, at 
Aktionærerne i asiatisk Kompagni mangen god Gang for- 
trød, hvad de havde lovet, og holdt et farligt Hus for at 
faa at vide, hvad alle de Penge var bleven brugte til. Sagen 
var den, at der ikke var bleven passet ordentlig paa; der 
blev ødslet med Pengene til alle Sider, Der blev købt 
Værktøj for. 12.000 Rdl., — da det samme Værktøj blev 
solgt ved Auktion, kom der 300 Rdl. ind for det; — Billed- 
hugger og Broncestøber havde brugt Vokslys og Tællelys 
for 10.000 Rdl. Saadan var det gaaet over det hele. 

Statuen blev dog i det mindste færdig; et andet stort 
Arbejde, som man tog fat paa under Frederik den Femte, 
gik i Staa før Halvvejen. Det var Marmorkirken. Det nye, 
flotte Kvarter om Amalienborg, der mest beboedes af Adels- 
mænd og rige Folk, skulde have en flot Kirke, og Grund- 
stenen blev nedlagt i 1749. Først var det Meningen, at den 
skulde være af Mursten og Sandsten; saa blev det bestemt, 
at den skulde beklædes med norsk Marmor, men til sidst 
fik Saly, der arbejdede paa Kongestatuen, den uheldige Ide 

at forestille Kongen, at Kirken burde opføres af massive 
Marniorblokke, — og Franskmandens Mening havde alle 
en umaadelig Respekt for. Desuden burde den bygges af 
en fransk Arkitekt. 

Kongen gik ind paa begge Dele, — og dermed var 
Kirken dømt til ikke at blive færdig. Den franske Byg- 
mester Jardin kom hertil og tog fat, men Udgifterne blev 
saa vældige, at Kongens Kasse slet ikke kunde magte dem. 
Der blev bygget Aar efter Aar, den ene Skibsladning Mar- 
mor kom efter den anden, Pengene strømmede ud, — og 
i mange Aar var det endda slet ikke til at se paa Kirken, 
at den voksede noget. — I 1770 blev saa Arbejdet standset, 
og i over 100 Aar laa Marmorkirken som en Ruin, der 
langsomt smuldrede hen for Vind og Vejr. 

En anden Kirke blev derimod færdig paa den Tid, den 
tyske Frederiks Kirke paa Christianshavn, — Kristians- 
kirken, som den nu hedder. Den blev indviet 1759. Vor 
Frelsers Kirke og Petri Kirke fik deres smukke Spir. I 
Amalienborgkvarteret byggedes Frederiks Hospital, og St. 
Annæ Plads blev anlagt. Der var dog ikke saa livligt med 
Skibe som nu. De store Sejlere, Kina- og Ostindiefarerne, 
lossede og ladede ved Handelskompagniemes Havnepladser 
ude paa Christianshavn, og Smaaskibene holdt til i Kana- 
lerne omkring Slotsholmen. 

De danske Skuespil var begyndte igen efter Frederik 
den Femtes Tronbestigelse, og i 1748 fik de deres eget 
Hjem. Kongen gav en Byggegrund paa Kongens Nytorv, 
og den 18de December blev Teaterbygningen indviet. Men 
da Kongen var ked af de mange Penge, han efterhaanden 
maatte hjælpe Teatret med, overdrog han det to Aar efter til 
Staden København. Magistraten vilde helst have været fri 
for den Gave, for den kostede mange Penge og Bryderier, 
— Skuespillene kunde ikke betale sig. Men først 1770 
slap de af med den; da blev Teatret »kongeligt« igen. 

— Paa et Punkt blev København ved at ligne sig selv, 
det var med Hensyn til Snavset. Vognmændene, der skulde 
køre Skarnet bort af Gaderne, kunde ikke overkomme det; 
Rendestenene havde ikke Fald nok, saa at det snavsede 
Vand flød over; adskillige Steder kunde man ikke komme 
frem uden at »gaa i over Skoene«. 

Derfor var København ogsaa en usund By. Naar Ind- 
byggerantallet voksede, var det, fordi saa mange fremmede 
flyttede til Byen; der døde nemlig i Virkeligheden flere 
Mennesker end der blev født. Store Epidemier havde man 
hvert Øjeblik. 

Drikkevandet var usundt. De gravede Brønde leverede 
daarligt og ildesmagende Vand, og det, man flk ind gennem 
Renderne fra Sortedams- og Peblingesøeu eller helt ude fra 
Emdrup Sø, var ikke bedre. Søerne blev ikke rensede og 
opmudrede tidt nok, og Trærenderne var vanskelige at holde 
i Orden. 

Man vidste ogsaa nok, at de mange oyerfyldte Kirke- 
gaarde inde i Byen ikke heller var gavnlige for Sundheden. 
Men da man saa endelig i 1760 havde faaet den nye, store 
Assistenskirkegaard (o: Hjælpekirkegaard) ude paa Nørrebro 
indviet, var det ikke muligt at faa Folk til at benytte den. 
Det blev ikke regnet for fint at ligge paa »Assistens«. I 
omtrent en Snes Aar var det kun Fattigfolk, der kom derud. 

— Senere blev den et yndet Udflugtssted, hvor jævne Folk 
tog ud med Madkurv om Søndagen og dækkede op paa 
Ligstenene. 

Blev man syg, var der Folk nok at søge Hjælp hos, — 
den ene mere dygtig end den anden til at tage Livet af 
Folk med indvendig og udvendig Medicin. Foruden de 
rigtige Læger — af hvilke der ikke var mange — var der 
Chirurger og Barberer og »kloge Mænd« og »Signekællinger« 

— ja endog Skarpretteren havde en lille Ekstrafortjeneste 

ved at drive Lægekanst. Ulovligt var det meste, men det 
var ikke til at faa stoppet. 

Det, der skulde hjælpe, var, at Folk blev bedre oplyst. 
Men paa det Punkt gik det kun langsomt frem. Overtroen 
og Uvidenheden var stor. Der var ganske vist efterhaanden 
kommen ikke saa faa Almueskoler, men der var langtfra 
nok til at optage alle Børnene og det var ikke nogen videre 
Lærdom, de fik, — Prygl var det, de var sikrest paa at 
faa. I Opfostringshuset, der oprettedes 1753, skulde de 
lære Religion, Læsning og Skrivning i »tilstrækkelig Grad 4: 
og Regning »lidt til Fornødenhed«, — »men ellers ingen 
anden Videnskab, hvad Navn den end har, og under hvad 
Paaskud det end kan være«. Og de skulde opdrages »saa 
ringe og haardt, som Sundheden kan taale, saa at de vil 
betragte enhver Stilling, de senere kan faa, som en For- 
bedring i deres Vilkaar«. 

I »Børnehuset« paa Christianshavn var der, hvad vi nu 
vilde kalde en Opdragelsesanstalt. Men det har nok været 
smaat med Opdragelsen, naar man tænker paa, at der for- 
uden Hittebørnene og forsømte og omstrejfende Børn, der 
var fanget ind, ogsaa var Tiggere og Straffefanger. Børnene 
skulde ganske vist holdes borte fra Forbryderne, det blev 
tidt nok indskærpet, men det blev bare ikke overholdt. 

Det vrimlede med Tiggere og Løsgængere i København, 
og man vidste ikke, hvad man skulde stille op med dem. 
En Gang imellem gjorde man store Jagter paa dem og satte 
dem i Fængsel eller paa Fabrikker og Arbejdsanstalter — 
i 1762 fangede man 486 Tiggere ind — men der blev til- 
syneladende ved at være lige mange af dem. Desuden tog 
Soldater og Matroser sig en lille Bifortjeneste ved Tiggeri, 
— naar de endda ikke gjorde noget værre. »En Baadsmand 
og Soldat da pønser paa at stiele«, siger Holberg i »Peder 
Paars«, hvor han nævner, hvad forskellige Folk tænker paa 
om Morgenen. Navnlig havde Soldaterne, de hvervede Ty- 



119 

skere, et slemt Ry paa sig. Den københavnske Garnison, 
sagde en fransk General om den, begaar flere Mord, Tyve- 
rier og Røverier i en Maaned end en anden Hær paa 10.000 
Mand i et helt Aar. — Det kunde vanskelig være andet; 
Soldaternes Løn var lille — til Tider kneb det for dem 
med i det hele taget at faa den, og det var ikke altid, de 
kunde skaSe sig lidt ærlig Fortjeneste, selv om de stod paa 
Gadehjørnerne med et Reb om Livet og tilbød sig som Dra- 
gere og Flyttemænd eller, hvad der ellers kunde falde for. 

— To Gange i Frederik den Femtes Levetid var der 
Lejlighed til at holde store Fester for Kongehuset. I 1748 
var det 300 Aar, siden den oldenborgske Kongestamme be- 
gyndte at regere, og i 1760 var der gaaet hundrede Aar, 
siden Kongerne havde taget Enevoldsmagten. Begge Fester 
blev fejrede med største Højtidelighed i København. 

Men nu skulde der netop komme en Tid, hvor man 
blev tvungen til at tænke over, om der ogsaa var saa stor 
Grund til at juble — over Kongestammen og over Ene- 
voldsmagten. 



I 1766 besteg Kong Christian den Syvende Tronen. Nu 
laa Enevoldsmagten i en stakkels sindssyg Mands Haand 
som et Bytte for den, der var dristig nok til at gribe den. 

I Begyndelsen saa det ganske lyst ud. Det hed sig, at 
den unge Konge var saa kvik og begavet, — kun faa i 
hans alier nærmeste Omgivelser lagde Mærke til, hvilke 
sære forvirrede Forestillinger og Fantasier, der opfyldte 
hans Hjerne. Fra den store Udenlandsrejse, han foretog 
et Par Aar efter Tronbestigelsen, hørte man om, hvordan 
han blev beundret ved de fremmede Hofl^er for sine kloge 
Samtaler og træffende Sv^r. — Man troede det og glæ- 
dede sig. 

Hans Forstand nærede man derfor ingen Frygt for, der- 

imod kunde man nok se, at hans Opførsel ikke var \idere 
kongelig. Det havde hans Faders, Frederik den Femtes, 
nu heller ikke været; Sviregilder med simple Drikkebrødre 
havde i mange Aar været hans bedste Adspredelse. Dog 
havde Folk holdt meget af ham; hans godmodige og danske 
Sind gjorde ham afholdt. 

Den unge Konge skulde jo først vise, hvad han inde- 
holdt. Og snart hørte man de skrækkeligste Historier om 
ham. Han valgte sig de daarligste og mest fordærvede 
Kammerater, svirede om Natten med dem paade mest be- 
rygtede Steder i Byen og sloges med Vægterne. Det kunde 
ske, at han kom vandrende beruset hjem til Slottet om 
Morgenen, — hvor saa Vagten blev raabt ud og modtog 
ham med fuld Honnør I 

Det hjalp ikke paa ham, at han blev gift; han brød sig 
nemlig ikke noget om sin Dronning, den ganske unge Caro- 
line Mathilde fra England. Heller ikke forandrede det ham, 
at der blev født en Kronprins (Frederik den Sjette). — Kort 
efter var det, han foretog Udenlandsrejsen. 

— Hvis nogen dengang havde paastaaet, at det hidtil var 
gaaet langsomt med at faa Forandringer og Forbedringer ind- 
førte i København, saa vilde mangen misfornøjet Borger 
have givet ham Ret. Nu skulde man faa at mærke, hvor- 
dan det var at faa for mange Forbedringer paa een Gang. 
For nu kom Struensee. 

Han var Læge i Altona og var bleven ansat som Rejse- 
læge hos Christian den Syvende, medens denne var i Ud- 
landet. Kongen kom til at synes om ham, tog ham med 
til København og gjorde ham til Livlæge. Dronningen af- 
skyede ham i Begyndelsen, men det forandredes snart. Han 
benyttede sin Indflydelse over Kongen til at faa denne til 
at vise Dronningen mere Venlighipd og Opmærksomhed, saa 
at hun igen fik noget at sige ved Hoffet. Derved vandt 
Struensee hendes Taknemmelighed, og snart havde hans 

indsmigrende og bedaarende Væsen betaget hende saadan, 
at hun ikke levede og aandede for andre end ham. 

Derved fik han fast Fod ved HoflFel. Men Livlæge og 
Ktatsraad var ikke det, han vilde nøjes med at være; han 
havde Hovedet fuldt af Planer om Forbedringer i Landets 
og Folkets Styrelse. Erfaring i at styre et Land havde han 
ganske vist ikke, men det mente han heller ikke behøvedes. 
Derimod havde han hørt og læst en Del om den nye Maade 
at regere paa, som forskellige franske Filosoffer havde skrevet 
om, og forskellige Fyrster, som Frederik den Anden i Prøjsen, 
havde prøvet i Virkeligheden. Den vilde han gennemføre 
her, — og det skulde gaa med en vis Fart. 

Først fik han Kongen til at Qerne forskellige Mænd, der 
stod ham i Vejen, deriblandt den udmærkede Minister, J. 
H. E. Bernstorff. Derpaa blev »Geheimeconseillet«, det Raad, 
der skulde bistaa Kongen med at føre Regeringen, ophævet, 
— og nu var Banen fri. Struensee lod sig udnævne til »Ge- 
heimekabinetsminister« med Ret til at udstede Love i Kon- 
gens Navn, og var nu vitterlig den, der styrede Landet. 
Efter Udenlandsrejsen var det gaaet saadan ned ad Bakke 
med Kongens Forstand, at han helt lod sig lede af den, 
der tog Magten over ham. 

I de 16 Maaneder, Struensee saaledes regerede, kom der 
over 600 nye Forordninger. De fleste gjaldt naturligvis for 
hele Landet, — saaledes den berømte Trykkefrihedsforord- 
ning, efter hvilken enhver fik Lov til at skrive og lade 
trykke^ hvad han vilde, — men mange angik ogsaa Køben- 
havn alene. 

»Struensee var ikke Københavns Stad god og vilde svække 
dens Anseelse og Magt«. Det var den almindelige Mening 
mellem Borgerne om ham. Den var fejl. Han vilde sikkert 
baade Byens og Borgernes Vel, og meget, af hvad hån ind- 
førte, var fornuftigt og praktisk nok. Men han tog for 

hidsigt fat og brød sig kun lidt om, at han tidt kom til at 
vise Haardhed og Uretfærdighed. 

I Marts 1771 afskedigede han lige pludselig hele Køben- 
havns Magistrat og »de 32 Mænd«. De 32 Mænd havde 
aldrig haft meget at sige, og hver Gang de prøvede paa at 
have en Mening med, havde de faaet over Næsen af Borg^ 
mestrene og Regeringen. Men de havde dog i det mindste 
haft Ret til at mødes i deres Sal paa Raadhuset og for- 
handle om Byens Sager. Nu blev Salen lukket, og de fik 
Oixire til ikke at mødes mere. — Den nye Ordning, som 
Struensee indførte, var mindre gammeldags og indviklet* 
Borgerne skulde vælge 2 Repræsentanter, der havde Ret til 
at stemme med om Byens Sager. I Stedet for 32, som 
ikke havde noget at sige, fik de altsaa 2, der virkelig betød 
poget. — Men det oversaa man. Man syntes, at »Køben- 
havns Privilegier« var krænkede, de Rettigheder, som Bor- 
gerne havde vundet i 1659 med deres Liv og Blod. 

Derimod vakte det ingen Harme, at Struensee ophævede 
alle de mange forskellige Domstole, Byen havde haft, og 
samlede dem i een : Hof- og Stadsretten. Det havde nemlig 
før været grumme vanskeligt at hitte ud af, til hvilken Ret 
en Sag hørte hen, og Domstolene laa tidt i Strid liied hin- 
anden om det. — Det var da ogsaa en af de Ting, der fik 
Lov at bestaa, efter at Struensee var faldet. 

Ligeledes syntes man godt om, at »den skarpe Eksami- 
nation« blev ophævet. Ved »Inkvisitionskommissionen« blev 
de mistænkte »skarpt eksaminerede« o: pryglede af fuld Kraft, 
for at de skulde gaa til Bekendelse. Det blev forbudt paa 
Kongens, altsaa Struensees, Befaling. 

Men de Forandringer, man syntes om, er for Resten 
snart nævnte. Struensee vilde have større Sparsommelighed 
med Statens Penge. Men da man ikke kunde faa større 
Indtægter, saa maatte der spares paa Udgifterne. Derfor 
blev en Mængde Embeder ophævede, naar han fandt, de 

ikke var til nogen Nytte. Hvem han ikke syntes om, blev 
straks sat fra Bestillingen, tidt i en saadan Fart, at Manden 
først fik at vide, at han var jaget væk, ved at læse i Avisen, 
at en anden havde faaet hans Embede. Tidt fik de afsatte 
ingen Pension. Paa den Maade skaffede han sig en Mængde 
Fjender. 

Alle de mange Penge, Staten gav til Fabrikkerne, fandt 
han, var spildte. Det havde han fuldstændig Ret i; roen 
da han paa een Gang stoppede op for hele Hjælpen, blev 
en Mængde Mennesker brødløse, nogle gik fallit, andre 
maatte rejse til Udlandet. — Der voksede en voldsom 
Harme op mod ham af dette. 

Waisenhuset gjorde han til en Realskole, og Børnene 
blev satte i Kost rundt om i Byen. Politiet blev omordnet; 
det fik Ordre til kun at bryde sig om, hvad der foregik 
paa Gaderne; i Husene maatte Folk gøre, hvad de vilde. 
Ikke engang Hustyve maatte Politiet anholde, naar det ikke 
blev hentet. Der skulde være den mest mulige Frihed 
overalt. Derfor fik Folk Lov at komme ud af Byens Porte 
paa Helligdagene uden at betale den sædvanlige »Port* 
skilling«; — det var nu for at Kirkerne skulde komme til 
at staa tomme om Søndagen, sagde man, for man vidste 
nok, at Kirker og Præster, det var noget, som Struensee 
helst vilde helt af med. 

Rosenborg Have blev lukket op i sin hele Udstrækning 
og gjort til et Forlystelsessted. Der var Restauration og 
Musik og offentligt Hasardspil. Det gik snart simpelt og 
raat til derinde. — Folk skulde jo have Lov til at more 
sig, som de vilde, men de var ikke vant til at have saa 
megen Frihed, og der var saa meget Udskud i Byen, at 
det snart skulde tage hele Magten, naar det blot fik Frispas. 

Tallotteriet, der blev til saa megen Jammer og Ødelæg- 
gelse for mange Mennesker, kom ogsaa i Gang i Struensee- 
tiden« — Men det er umuligt at nævne blot en lille Part 

af alt det, han indførte eller lavede om paa. Embedsmæn- 
dene kunde til sidst hverken finde ud eller ind af det, 
saadan kom den ene Forordning efter den anden flyvende 
i Hovedet paa dem. Der var en Forvirring uden Lige over 
det hele. 

— Pludselig fik det Ende. Struensee blev styrtet. — 
Harmen mod ham var vokset til et fuldstændigt Raseri. 
Han fik at føle, at han havde givet Trykkefrihed, for der 
udkom det ene Skrift efter det andet, der vrimlede af For- 
nærmelser og Grovheder mod ham. Enhver vidste jo, at 
det var ham, der benyttede Kongens Navn til at skalte og 
valte paa egen Haand, og at han tillod Grev Brandt, som 
han havde sat til at passe paa Kongen, at fornærme, end- 
ogsaa prygle den sindssyge Stakkel. Enhver vidste, at han 
stod i Kærlighedsforhold til Dronningen, og man mumlede 
om, hvad der var utroligt — men heller ikke sandt — , at 
han og hun vilde afsætte Kongen, og at Struensee skulde 
udraabes til Landets Regent. 

Dog gik det hele, til man opdagede, at han var fejg. — 
Engang gik Matroserne i samlet Trop ud til Hirschholm 
Slot for at klage til Kongen over, at de ikke kunde faa 
deres Kostpenge, — da vidste man at fortælle om, at han 
var flygtet fra Slottet i Huj og Hast. Og da Fodgarden 
gjorde Mytteri i Julen 1771, fordi Struensee havde opløst 
Korpset, — sloges med de andre Soldater i Gaderne og 
truende drog mod Frederiksberg Slot, da viste han heller 
ingen fast og modig Optræden. Det blev hans Ødelæggelse. 
Hans Forsagthed gav hans Fjender Mod. 

Lidt nyttede det, at han omgav sig med Soldater og 
Vagter, naar han ikke kunde stole paa Officererne. Og i 
den Sammensværgelse, der dannedes mod ham, var der 
netop to københavnske Regimentschefer. Det var ellers en 
Mand, der tidligere havde været hans gode Ven, Grev 
Rantzau-Ascheberg, der spandt Nettet om ham. Enkedron- 

ningen, Juliane Marie, og hendes Søn, Arveprins Frederik, 
hvem Struensee havde tilsidesat og fornærmet paa mange 
Maader, sluttede sig til. Og bag det hele stod Arveprinsens 
Lærer og Raadgiver, Ove Hoegh Guldberg. 

— Der var stor Maskerade paa Slottet den 16de Januar 
1772. Struensee og Grev Brandt dansede deres sidste Dans. 
Alt var forberedt til deres Undergang. Slottet blev besat 
af de to Regimentschefers Soldater, og da alt var stille efter 
Festen, gik de sammensvorne til Kongens Soveværelse. 
Kongen blev pludselig vækket op af Søvne. — Der var op- 
daget en Sammensværgelse mod ham; det gjaldt hans Liv; 
Struensee, Brandt og Dronningen og alle deres Tilhængere 
maatte arresteres straks. Saadan sagde de til ham, og 
skræmt og forvirret satte han sit Navn under alle de Pa- 
pirer, de lagde for ham. 

Saa sikre var de sammensvorne paa at sejre, at Oberst 
Køller, der fængslede Struensee, ikke engang ventede, til 
han havde faaet den kongelige Arrestordre. Begge Greverne 
blev tagne paa Sengen og gjorde ingen Modstand. De blev 
straks førte til Kastellet. Dronningen blev om Morgenen 
kørt til Kronborg. 

Folket jublede. Slotspladsen var fyldt med Mennesker, 
der raabte HuiTa. Arveprinsen og Kongen kørte gennem 
Byen i Paradevogn med otte Heste, omringet af en skri- 
gende og jublende Menneskehob. »Kongen var bleg som et 
Lig,« fortælles der, »med den forfærdeligste Sjæleangest i 
sit Ansigt«. Og Dagen sluttede med, at Pøbelen ødelagde 
og plyndrede et halvt Hundrede Huse og lavede saadanne 
Optøjer, at Gaderne til sidst maatte renses af Dragoner. 

I femten Uger sad Struensee og Brandt i Kastellet, me- 
dens en Kommission af Dommere undersøgte deres Sag. 
Dommen lød paa Fortabelse af Ære, Liv og Gods. Stru- 
ensee havde »fraranet den enevældige Konge hans Magt,« 
Brandt havde »lagt Haand paa Herrens Salvede«. Først 

skulde deres højre Haand hugges af, derpaa Hovedet skilles 
fra Kroppen, og endelig Kroppen parteres og lægges paa 
Hjul og Stejle. 

Det blev ogsaa alt sammen udført til Punkt og Prikke 
paa Østerfælled den 27de April, medens Tusinder og atter 
Tusinder af Mennesker stod og gabede derpaa. I lang Tid 
laa de sønderhuggede Legemer paa Stejle, og Hovederne 
stod spiddede paa Stager ude paa Vesterfælled, og Folk 
spadserede Ture ud og saa paa dem. 

Caroline Mathilde blev ved Dom skilt fra Kongen. No- 
gen Straf turde man ikke anvende; i saa Fald havde man 
faaet med Englænderne at bestille. De begyndte at ruste en 
Flaade for at fremtvinge hendes Løsladelse. — Den 30te 
Maj sejlede hun fra Kronborg paa en engelsk Eskadre og 
*døde faa Aar efter nede i Byen Celle i Hannover. 

— Den nye Regering skyndte sig med at ophæve næ- 
sten alle Struensees Forordninger. Nu skulde Kongen til at 
regere selv, hed det sig. I Virkeligheden var det jo blot 
nye Mænd, der sagde ham, hvad han skulde sætte sit 
Navn under. 

Den virkelige Regent blev lidt efter lidt Høegh-Guldberg. 
Meget havde man at udsætte ogsaa paa hans Styrelse, men 
han var ikke hensynsløs og fremfarende som Struensee, 
og det støttede ham svært, at han brød med det tyske 
Væsen og endelig engang slog fast, at vi er Danske i et 
dansk Land. Under Struensee havde Tyskeriet naaet sit 
Højdepunkt, — alt, hvad der indsendtes til Regeringen, 
skulde skrives paa Tysk, fordi Struensee ikke forstod Dansk. 
Under Guldberg blev »Indfødsretten« indført, saa at kun 
Danske kunde faa Landets Embeder; og Soldaterne blev 
kommanderede paa Dansk. 

Guldberg mistede Magten paa samme Maade, som han 
havde faaet den — ved at Kongen blev overrumplet til at 
sætte sit Navn under en Afsættelsesordre. Kronprins Fre- 

derik blev konfirmeret i 1784, og han var fast besluttet 
paa at ville af med Guldberg og dem, der støttede ham. 
I et Statsraadsmøde forelagde han Kongen en Ordre om 
Guldbergs Afskedigelse og fik ham til at sætte sit Navn 
under den. Det hjalp ikke, at Arveprins Frederik tappert 
gik løs paa Kronprinsen for at rive Papiret fra ham. Kron- 
prinsen var den stærkeste og forlod Salen med Ordren i 
Haanden og Kongen under Armen, — Af saadanne Tilfæl- 
digheder afhang det, hvem der skulde styre Land og Rige. 

— I København staar Mindesmærket for den første — 
og ogsaa største — Regeringshandling under den nye 
Hersker, Ordningen af Bøndernes Forhold og Stavnsbaan- 
dets Ophævelse. Det er »Frihedsstøtten«, der i 1792 blev 
rejst, — dengang langt uden for Byen, nu snart i dens 
Midte. Dermed var der gydt nyt Liv i den Næringsvej, 
der var den ene naturlige for Landet, — Agerbruget. 

En anden Indtægtskilde, lige saa naturlig for Hoved- 
staden — nemlig Storhandelen — blomstrede samtidig op. 
— Slutningen af det attende Aarhundrede har man kaldt 
»den glimrende Handelsperiode«. For det første var Tiderne 
gode for den danske Handel. Under den nordamerikanske 
Frihedskrig og senere under de franske Revolutionskrige 
og Napoleonskampene var England og de andre Sømagter 
i stadig Kamp med hinanden. Derfor var der meget at 
tjene for Skibe, der sejlede under dansk Flag. For det 
andet var der en Mængde dygtige Handelsfolk i Byeh, 
baade Udlændinge, der var indvandrede hertil, og Danske. 
Tidt havde de begyndt ganske smaat som Tjenestekarle 
eller som Høkere i en lille Kælder, men arbejdet sig frem 
ved Dygtighed og Flid. 

Skibsværfterne kunde ikke levere alle de Skibe, som 
man kunde sætte i Fart, hvor meget de saa anstrengte 
sig. Vældige Pakhuse rejste sig ved Havnen; de rige Gros- 
serere byggede pragtfulde Bygninger rundt om i Byen og 

førte Hus som Fyrster. Det var Festdage, naar de store, 
svære, tremastede Skibe gled ind i Havnen efter en lykke- 
lig Fart til Kina eller Ostindien, og de flotte Matroser kom 
i Land med Lommerne spækkede med Penge. Brogede 
Sjaler og Tørklæder og alle Slags kinesiske Snurrepiberier 
havde de med til Koner og Kærester. — »Af Vejen for en 
Kinafarer I« hed det saa. 

Det luftede godt ud i Krogene, al den Forbindelse med 
den store Verden udenfor. Før syntes man, der var kun 
een Vej at komme til Vejrs paa, nemlig den at faa en 
Rang og blive finere end sin Nabo — »Rangsygen« var 
Københavnernes Skødesynd — nu blev der en ny Slags 
fornemme Folk, man kunde stræbe efter at komme paa 
Siden af, de store Handelsmænd, der havde tjent sig op 
ved deres Dygtighed. 

Der havde hvilet ligesom et Tryk over den københavn- 
ske Borgerstand siden Enevældens Indførelse. Nu begyndte 
det at lette. Borgerne følte sig mere selvstændige ligesom 
i gamle Dage; de fandt sig ikke slet saa let i at skrabe 
for de fornemme og lade sig hundse af de tyske Officerer. 
Den store franske Revolution brød ud, og Raabene om 
Frihed og Lighed hørtes helt her op. — Men Revolution 
fandt Københavnerne ikke paa at gøre, — dertil holdt de 
for meget af deres Kronprins. 

Snakke om alt det nye, der gærede og sydede i Tiden, 
det havde man dog nok Lyst til. Paa Holbergs Tid 
havde »KaflFehusene« begyndt at afløse »Ølhusene« for de 
pænere Folks Vedkommende. Nu kom der noget nyt frem. 
Gode Bekendte slog sig sammen paa Kaffehusene om at 
have et Værelse for sig selv, mødtes der til bestemte Tider 
og dannede til sidst en »Klub« med Formand og Love og 
alt, hvad ellers hørte til. Andre efterlignede dem, og snart 
var der en saadan Mangfoldighed af Klubber, at »Køben- 
havn var en eneste stor Klub,« — som der blev sagt. 

Der var Klubber for alle Stænder, fra Adelen ned Ul 
Skoflikkerne, dyre og billige, fine og tarvelige. Der var 
Klubber, der særlig søgtes af Digtekunstens Venner. I »det 
norske Selskab« var Johan Herman Wessel det vigtigste 
Medlem. Der digtede han paa staaende Fod sine muntre 
Smaavers, som blev indskrevne i Foreningens Protokol, og 
der samledes de vittigste Hoveder blandt hans norske 
Landsmænd omkring ham. I »Drejers Klub« holdt Jo- 
hannes Evalds Tilhængere til. Der var Klubber, hvor 
man særlig dyrkede Musikken som i »det harmoniske 
Selskab«, og Klubber, hvor man blandt andre Fornøjelser 
ogsaa forstod at nyde god Mad, saadan som i »Kongens 
Klub«. Mange Klubber var tillige Understøttelsesselskaber 
og samlede Penge ind i velgørende Øjemed. 

Men alle lignede de hinanden i, at Medlemmerne for- 
stod at more sig. Efter Dagens Slid og Slæb samledes 
man med Vennerne i Klubben. PunscheboUen kom paa 
Bordet, Visebøgerne kom frem. Vittigheder og lystige Ind- 
fald krydsede hinanden; ingen behøvede at sætte sine Ord 
paa Skruer; man var alle Ligemænd og kunde snakke 
frit fra Leveren. 

Det var de gammeldags »Gilder« paa en ny Maade, i 
en finere og ædlere Form. Ganske vist drak man tæt — 
efter vore Begreber nutildags, — og naar man skulde i 
Klubben, maatte Moder og Børnene sidde hjemme om Af- 
tenen og kede sig, — og det maatte de nok tidt. Det var 
de uheldige Sider ved det. 

Den friere Tone, der begyndte at klinge, mærkedes 
ogsaa hos de jævne Folk. Der var Uro mellem Haand- 
værkssvendene i Lavene; de begyndte at stille Fordringer. 
Saa vilde de ikke have nye Maskiner indførte, — saa vilde 
de ikke have, at Kvinder og Drenge maatte arbejde i Fa- 
brikkerne, — eller det var Lønnen, det var galt med. 

I 1794 var der stor Arbejdsstandsning. Tømmersvendene 

vilde have højere Løn og var samtidig bleven fornærmede 
over, at et Par tyske Svende, der var gaaet fra deres Plads 
i Utide, var bleven sat paa Vand og Brød. Omtrent alle 
Tømmersvendene, en fire Hundrede Stykker, forlod saa 
deres Arbejde og samlede sig i deres Herberge. 

Der blev Røre i hele Byen, — man var ikke saa vant 
til sligt som ^ nu. Der blev skrevet for og imod Svendene 
i Blade og Tidsskrifter, og Pøbelen gjorde Spektakler om- 
kring Herberget. Men nu tog Regeringen fat. En Afdeling 
Soldater arresterede alle Tømmersvendene og førte dem 
til Kastellet. De, der lovede at gaa i Arbejde, slap straks 
løs igen; de andre blev dømte til Forbedringshusarbejde. 
For Resten blev de benaadede igen med det samme, men 
hele Flokken — der var kun en Snes Danske imellem — 
blev sendt ud af Landet ned til Tyskland. 

Men saa blev det først galt for Alvor, for nu nedlagde 
omtrent 2000 Svende af alle Fag deres Arbejde, — og saa 
mange kunde man jo ikke godt jage ud af Landet. Sam- 
tidig voksede Spektaklerne i Byen. Saa maatte Regeringen 
til at forhandle med Svendene og love dem, at alle deres 
Fordringer skulde blive undersøgte og Forbedringer ind- 
førte. Og hermed faldt Svendene til Føje. 

— Egentlig havde Regeringen haft mest Lyst til helt 
at ophæve Lavene. Allerede i Struenseetiden havde man 
tænkt paa det. Der var saa meget kunstigt og gammel- 
dags i hele Ordningen, at der ikke kunde blive nogen rig- 
tig Fremgang i Haandværket. Og der var saa mange raa 
og grove Ceremonier, som var indførte fra de tyske Lav 
— »Behøvling« og Sværten i Ansigtet paa Drengene, der 
skulde optages i Svendelavene, — Skikke, som man tidt 
nok havde forbudt, men som stadig holdt sig. 

Helt ophæve Lavene turde man dog ikke, da det kom 
til Stykket; men i Aaret 1800 kom der en Lov, der gjorde 

det lettere at blive »Frimester« o: komme uden om de 
skarpe Regler, dér gjaldt for Lavene. 

— Fra alle store Byer meldes der paa den Tid om en 
underlig Uro og Spænding, der gav sig Luft i Gadeoptøjer. 
Det fik København ogsaa at mærke. Fra Struenseetiden 
og Aarliundredet ud var der jævnlig Optøjer og Gadespek- 
takler af ondartet Natur, København rummede en stor 
Pøbel, — Folk, som havde Dagdriveri, Tiggeri eller For- 
brydelse til Dagværk, og som myldrede op af Kældere og 
frem af Smøgerne, saa snart der var noget paa Færde i 
Gaden. 

Tidt begyndte det med en Bagatel, en ubetydelig Ord- 
strid paa Gaden, der saa voksede til et halvt Oprør. 
»Posthusfejden« i 1793 er et godt Eksempel. En Student 
og en Løjtnant kom op at slaas paa Købmagergade uden 
for Posthuset, — Studenter og Officerer laa altid paa Krigs- 
fod med hinanden. Der samledes et Opløb, og Politiet 
prøvede at splitte det. Blandt andet arresterede det en 
Student, der forøvrigt ikke havde gjort andet end at se 
paa Spektaklerne. Folk tog Parti for ham og slog løs paa 
Pohtiet. Hestgarden maatte rykke ud for at splitte Folke- 
mængden; men denne stormede ned til Raadhuset, hvor 
Studenten sad arresteret, bombarderede det med Sten og 
tvang Politiet til at slippe ham løs. Saa blev Studenten i 
Triumf baaret til Regensen, og alle Værtshuse fyldtes med 
Folk, der under Bægerklang jublede over deres Sejr over 
det forhadte Politi. 

Det var klart for enhver paa den Tid, at Vægter- og 
Politistyrken hverken var stor eller dygtig nok. Derimod 
havde man et ypperligt Brandvæsen, det var man lige saa 
enig om. Der var anskafifet Sprøjter af ny Model og ind- 
ført en udmærket Ordning med at faa Slukningsredskaberne 
til Brandstedet. Desuden var de fleste Bygninger nu byg- 
gede af Grundmur. Det var i gamle Dage, det kunde 

ske, at den halve By brændte ned for Øjnene af Befolk- 
ningen. Men nu — I 

Der kom ligesom en Advarsel, da det prægtige Chri- 
stiansborg gik op i Luer. Man havde nemlig ogsaa været 
saa uendelig sikker paa, at der ikke kunde ske noget med 
det Slot; det var »en Salamander, der kunde leve i Ild,« 
sagde man. Sandheden var, at det var mest mærkeligt, 
at det ikke var brændt ned for lang Tid siden, for der 
havde været Ild i det den ene Gang efter den anden. 
Kakkelovnsrørene laa nemlig under Gulvene og. klods op 
ad Træskillerummene, og da Hoffolkene havde for Skik at 
proppe Ovnene saa fulde af Brænde, at de blev rødglø- 
dende, gik der Ild i Soden, der var i Rørene. 

Den 26de Febr. 1794 Kl. 3 brød Ilden frem i den højre 
Sidefløj ud mod Ridebanen. Man var som sagt vant til 
lidt Ildebrand nu og da og saa ikke sort paa Tingene. 
Men Ilden greb om sig med en frygtelig Hast. Fra Værelse 
til Værelse, fra Etage til Etage vandrede Luerne frem, 
ubekymrede om den Smule Vand, man kunde dænge paa 
dem. Kongefamilien maatte forlade Slottet et Par Timer 
efter Ildens Opkomst. Bygningen rummede jo en Mængde 
kostbare Ting, og man prøvede paa at redde saa meget 
som muligt. Det var Livet om at gøre at vove sig ind i 
de lange og vildsomme Gange, der var fyldte med Røg. 
Men Brandfolk og Matroser trængte uforsagte derind og 
slæbte Møbler, Malerier og Kostbarheder ud af Ilden. Mange 
ofrede Livet for deres Pligt; et halvt Hundrede Matroser 
saa man aldrig mere noget til. — Selvfølgelig var der og- 
saa Folk, der i den almindelige Forvirring bjergede for 
egen Regning. 

Klokken 11 faldt det store Taarn. Længe havde det 
været ombølget af et Luehav, der spillede i rødt og grønt, 
farvet af det smeltende Kobber paa Taget. I Løbet af 
Natten vandrede Ilden hele den uhyre Bygningsfirkant 

rundt, — ogsaa Slotskirken brændte. Derimod lykkedes 
det at hindre Ilden i at springe over Kanalen og antænde 
Husene paa den anden Side. Om Morgenen var det præg- 
tige Slot en Ruin, men mange Uger efter stod Røgen endnu 
op fra Grunden. 

Der var stor Sorg i København over Ulykken, og for 
at vise sin Deltagelse i Gerning gav man der som i hele 
Landet Pengebidrag til Slottets Genopførelse. Der blev 
samlet henimod en Million Rigsdaler. For nogle af Pen- 
gene købte Kongefamilien to af Palæerne paa Amalienborg, 
som derved blev Kongebolig. Resten af Pengene blev i de 
kommende urolige Tider brugte til Krigsudrustninger. 

— Aaret efter indtraf saa Københavns anden store 
Ildebrand. Den var i mangt og meget en Gentagelse af 
den i 1728, men fortærede netop de Kvarterer, som den tid- 
ligere Brand havde skaanet. Derfor har af alle københavnske 
Bydele kun Christianshavn et nogenlunde gammelt Præg. 

Fredag den 5te Juni 1795 udbrød der Ild — man ved 
ikke hvorledes — paa en Oplagsplads paa Gamm elholm, 
hvor der var Forraad af Kul, Tømmer og Planker til Brug 
for Flaaden. Vinden bar ind over Byen, og det blæste 
ret godt. 

Der kom hurtig mange Sprøjter til Stede, men Sluk- 
ningsarbejdet forstyrredes ved, at Brandfolkene og de ud- 
kommanderede Matroser gik hinanden i Vejen, og der var 
ingen Enighed mellem de styrende. 

Ilden sprang over den Kanal, der skilte Holmen fra 
Byen (den nu tilkastede »Holmens Kanal«). Man havde 
ubesindigt kastet brændende Tømmer ned i Vandet, — 
det antændte Bolværkerne og Husene paa den anden Side. 
Samtidig var Nikolai Kirkes høje prægtige Taarn bleven 
antændt af Gnister. Snart stod Kirken og Taarnet i Flam- 
mer, og da det styrtede sammen, kom Husene i Gaderne 
rundt om i Brand. 

Langs Vimmelskaftet banede Ilden sig nu Vej op til 
Gammeltorv og Nytorv. Her havde man haabet at kunne 
standse den, fordi der var Plads for Sprøjterne tir at røre 
sig paa, men det var et forfængeligt Haab. Da Ilden Lørdag 
Eftermiddag naaede derhen, var der ikke en eneste Sprøjte 
til Stede. Brandofficereme var udmattede og havde tabt 
Modet, mange af Brandfolkene var løbne deres Vej, og 
med Raadhuset som Bro — det. laa jo paa tværs mellem 
Gammel- og Nytorv, vandrede Ilden over til Kvarteret 
mellem Torvet og Vestervold, som saa i Løbet af Lørdag 
og Søndag var et Ildhav. 

Efter uhyre Anstrengelser i Løbet af Søndagen lykkedes 
det endelig at faa Branden standset, især ved at rive Huse 
ned, før Ilden naaede dem. Da var der brændt omtrent 
1000 Huse, og henimod 6000 Mennesker var husvilde. 

Endda var det en Lykke, at det var Sommer. En 
Mængde brandlidte blev anbragte i Telte, der rejstes paa 
Fællederne og Vejene uden for Byen; andre søgte Tilflugt 
i Ruinerne af Christiansborg Slot. Da Vinteren kom, af- 
løstes Teltene mange Steder af Smaaskure, og paa Slots- 
pladsen rejste der sig en hel lille By af Bindingsværkshuse 
med Torv og Gader. 

Baade Kongefamilien og Privatfolk viste stor Hjælp- 
somhed. Det var jo forholdsvis gode Tider; der var mange 
Penge mellem Folk, og den afbrændte Del af Byen blev 
bygget hurtigt op, anderledes hurtigt end efter Branden 
1728. Enkelte Steder benyttede man sig af Lejligheden til 
at faa mere Luft og Plads. Højbroplads blev anlagt i 
Stedet for de to snævre Stræder, der havde ført ned til 
Slotsholmen, og Raadhuset blev ikke genopført paa den 
gamle Plads mellem Torvene, men paa Nytorv (Raad- og 
Domhuset, opført i 1805). .Gammel- og Nytorv blev der- 
ved een stor Plads. 

— Det Held, der havde fulgt den danske Handel, be- 

roede paa, at den danske Regering behændigt havde for- 
staaet at holde sig uden for alle de Krige, der rasede i 
Europa. Medens de store sloges, handlede vi. Men helt 
uden for kunde vi ikke holde os i Længden. 

Englænderne lagde paa saa mange Maader Skibsfarten 
Hindringer i Vejen, at Danmark gik med i et »væbnet 
Neutralitetsforbund« , som Rusland, Sverige og Prøjsen 
havde indgaaet for at værne om Søfartens Sikkerhed og 
Frihed. England rustede en mægtig Flaade, der skulde 
gaa til Østersøen og sprænge Forbundet. Det første Stød 
skulde rettes mod København. 

I 80 Aar havde Danmark ikke haft Krig, der betød 
noget. Nu kom det an paa, om der var Mod og Mands- 
hjerte i Folket til at tage mod Fjenden som i gamle Dage. 

Indløbet til Havnen dækkedes af Batteriet Trekroner og 
Citadellet. Ude paa Reden blev der lagt en Række Blok- 
skibe — Orlogsskibe uden Master. Der var ni af dem; 
desuden var der nogle Flaadebatterier, store Pramme med 
Kanoner. 5000 Mand udgjorde Besætningen, men en stor 
Del af disse var ganske uøvede Folk, Tjenestekarle og 
Arbejdsmænd, som man lige i sidste Øjeblik havde givet 
lidt Begreb om at tumle med en Kanon, og som nu skulde 
tage Kampen op mod Verdens mest øvede og krigsvante 
Søfolk. Olfert Fischer var øverstkommanderende. 

Admiral Hyde Parker var Chef for den engelske Flaade, 
men under ham kommanderede den berømte Lord Nelson, 
og det var ham, der kom til at føre Angrebet. Natten før 
den 2den April 1801 sejlede Nelson selv i en lille Baad op 
gennem Kongedybet og loddede Dybden, saa at han fik 
Sikkerhed for, at hans Skibe kunde flyde i det snævre 
Farvand. Og næste Morgen, Skærtorsdag, stod han for 
Søndenvind op gennem Løbet og begyndte Kampen, 

Englændernes Kanonantal var dobbelt saa stort som 
vort, og det fik endnu større Betydning, fordi vore Skibe 

laa for Anker og ikke kunde forbedre deres Stilling ved at 
manøvrere. Englænderne kunde derfor stadig være flere 
om en. 

Snart laa Reden hyllet i Krudtdamp, og Drønet af Ka- 
nonerne rystede Luften. Paa alle Punkter, hvor man 
kunde se noget til Slaget, stimlede Københavnerne sammen 
og stirrede med spændte Miner ud mod Kamppladsen. 
Kronprinsen stod med sit Følge først oppe paa et Pakhus- 
loft, senere ude ved Langelinie. 

Een Time havde Nelson beregnet til at knuse den 
danske Forsvarslinie. Men Timen gik, og der gik to og 
tre, uden af Ilden sagtnedes kendelig fra dansk Side. Ad- 
miral Parker, der laa med sin Eskadre ude i Sundet, blev 
ængstelig for Kampens Udfald. Den engelske Flaade maatte 
ikke lide saa meget, at den ikke med Fynd kunde bruges 
mod Russerne. Han hejste Signal til at afbryde Kampen, 
men Nelson rettede sig ikke efter det. Han var blind paa 
det ene Øje; for det satte han Kikkeilen og sagde spøgende: 
»Jeg kan ikke se noget Signal.« 

Den blodige Kamp rasede videre. Fire Timer var 
gaaet, men da var den danske Skibsrække ogsaa næsten 
ganske ødelagt. Nogle Skibe maatte stryge Flaget, andre 
drev synkefærdige ind paa Reden. Men heller ikke Nel- 
sons Stilling var god. De danske Kugler havde ryddet 
frygtelig op mellem hans Mandskab, og flere af Linie- 
skibene var drevne ned under Trekroners Kanoner uden 
at kunne slippe væk. 

Derfor sendte han en Parlamentær i Land med et Brev 
til Kronprinsen. I dette truede han med at sætte Ild paa 
de erobrede Skibe uden at kunne redde Besætningerne, 
dersom Skydningen ikke ophørte fra dansk Side. Kron- 
prinsen, der slet ikke kunde dømme om, hvordan Sagerne 
virkelig stod, lod sig skræmme af Truslen til at indlede 
Forhandling om Vaabenhvile, og dermed ophørte Kampen. 

Danmark maatte fratræde Neutralitetsforbundet. Kam- 
pen kunde for Resten godt have været sparet, da det viste 
sig, at Rusland svigtede sine Forbundsfæller og paa egen 
Haand kom til Enighed med England. Men alligevel fik 
Skærtorsdagskampen store Følger. Den hæderlige Kamp 
betragtedes som en halv Sejr, og en stolt Følelse greb 
hele Folket. I den lange Fredstid havde tidt saa megen 
Smaalighed og indbyrdes Kiv behersket Sindene ; nu havde 
i det vist sig, at Folket i Enighed kunde samle sig og med 

[ Kraft vise en Fjende tilbage. Det gav Haab og Mod for 

\ Fremtiden. 

Og det blev et lyst Minde at se tilbage paa i den mørke 
Tid, som nu stod for Døren. Vel kom der efter 1801 atter 
flere gode Aar, hvor Handelen blomstrede, men det blev 
mere og mere klart, at vi snart for Alvor vilde blive 
trukket med ind i Krigen. Der maatte tages Parti for den 
ene eller den anden af DødsQendeme i Europa, for Eng- 
land eller Napoleon. 

Valget var ikke tvivlsomt. Et Uvenskab med England 
var for et søfarende Folk som vort den sikre Ødelæggelse. 
Men saa længe som muligt holdt vi os neutrale. En stor 
Hær blev stillet op i Holsten for at betage Napoleon den 
Fristelse at angribe os, og ved enhver Lejlighed forsikrede 
vi England om vore fredelige Hensigter. Desværre blev 
vi ikke troede, eller, rettere sagt, England tiltroede os ikke 
Kraft nok til at klare os mod Franskmændene, hvis disse 
vilde laane vor Flaade til Erstatning for deres egen, som 
var bleven ødelagt. 

Ganske uventet dukkede i 1807 en stor engelsk Flaade 
op uden for Helsingør. En anden viste sig i Storebælt. 
Englænderne kom som Venner, sagde de; de tilbød Ven- 
skab og Forbund, — men til Pant for Venskabet skulde 
Danmark udlevere sin Flaade. Forgæves søgte Kronprinsen 
ved Forhandlinger og Forsikringer at faa Faren til at drive 

over. Da vi ikke vilde udlevere Flaaden, kunde Kampen 
ikke undgaas, og Kronprinsen forlod saa København og 
skyndte sig over til Hæren i Holsten. Han mente at 
kunne bringe København Hjælp med den, — hvad der 
var en urimelig Tanke, da Englænderne naturligvis spær- 
rede Sjælland inde med deres Flaade. 

Saa stod København da igen over for en Belejring. 
Stillingen lignede i filere Maader den i 1658. Ligesom den- 
gang var der faa regulære Soldater i Byen, men Borger- 
væbningen og Studenterne skulde føre en stor Del af For- 
svaret. Modet og Kamplysten var ikke ringere i 1807 end 
i 1658, — men Fjenden var en anden. Han var ikke nødt 
til som Carl Gustav at løbe Panden mod Voldene, men 
han kunde staa paa lang Afstand og i Sikkerhed sende 
sine Brandraketter ind over den dødsdømte By. 

Og saa var Landets Styrer ikke midt blandt sit Folk. 
Kong Frederik vilde dø i sin Rede, — Kronprinsen havde 
forladt den i Nøden, — ikke af Fi-ygt ganske vist, men 
uden besindigt Overlæg. 

Den 72-aarige General Peymann var Byens Komman- 
dant, og han var ikke dygtig nok til den vanskelige Stil- 
ling. Snart indesluttede Englændernes Skanser og Løbe- 
grave Byen. Vel skete der Udfald for at forstyrre Belej- 
ringsarbejderne , r^ Liyjægerne kæmpede tappert, men til 
ingen Nytte,'' i Classens Have udenfor Østerport (»Livjæger- 
gade«), — intet kunde standse Fjendens Fremgang. Lande- 
A^ærnsbataillonerne fra Sjælland og de sydligere Øer, der 
rykkede frem for at undsætte København — en uordnet 
og forvirret Bondehob — blev splittet for alle Vinde nede 
ved Køge af et engelsk Korps. — Der var heller ingen Red- 
ning at vente udefra. 

Den 2den September begyndte Fjenden at bombardere 
De engelske Batterier indesluttede Byen i en Ring, hvorfra 
det haglede ned med Bomber, og fra Runddelen ved St. 

Thomas ude paa Frederiksberg blev der skudt med Brand- 
raketter. Tre Dage varede Bombardementet. 

I Begyndelsen holdt de belejrede Modet oppe, men det 
er let at forstaa, at det hurtig sank. Bomberne og Brand- 
raketterne tændte Ild mange Steder. Mennesker blev dræbte 
i Hundredevis i Gaderne og Husene, — et Sted blev et 
spædt Barn knust, medens det sad paa sin Moders Arm, 
og i mange Dage vandrede hun sindssyg rundt med de 
blodige Levninger af Barnet i sit Forklæde. Især var 
Natten mellem den 4de og 5te September en Rædselsnat. 
De to foregaaende Nætter var det lykkedes at slukke de 
udbrudte Ildebrande, men den tredie Nat ramtes Frue 
Kirkes Spir af en Brandraket. Den skønne gamle Kirke, 
Universitetet og hele Kvarteret mellem Købmagergade og 
Larslejstræde brændte ned. Der var en ubeskrivelig Rædsel 
over Byen. Gaderne var fyldte med Mennesker, der i 
vanvittig Angest styrtede af Sted for at komme ud paa 
Christianshavn, medens Skæret fra Ildebranden farvede 
Himlen blodrød, og Bomberne og Raketterne trak deres 
lange lysende Ildhaler i alle Retninger over Hovederne paa 
de flygtende. 

Saa gik flere af Byens ansete Borgere til Kommandanten 
og bad ham om at kapitulere. Der var jo ingen Redning 
mulig; hele Byen vilde blive brændt ned. — Han saa 
heller ingen Udvej, og den syvende September blev Byen 
overgivet. Englænderne bortførte saa hele Flaaden, væltede 
de Skibe, der stod paa Stabelen, ødelagde alt Krigsforraad, 
Skibsmateriel og Værktøj, som de ikke kunde føre med 
sig, — og tilbød efter dette endnu engang Danmark For- 
bund og Venskab eller Krig. 

— Naturligvis tog vi Krigen, men den betød desværre 
Københavns Ruin. Paa alle Have og i alle Havne blev 
de danske Skibe beslaglagte i Tusindvis, og Handelen gik 
helt i Staa. Dertil kom den Ulykke, at Statens Penge- 

væsen blev mere og mere forvirret. Allerede i Slutningen 
af det foregaaende Aarhundrede havde Regeringen grebet 
til den nemme Udvej at skaffe Penge ved at lade trykke 
Pengesedler, uden at den ejede Guld og Sølv nok til at 
indløse dem med. Selvfølgelig blev Sedlerne derfor ikke i 
den daglige Handel regnede for det, de lød paa. Da Krigene 
og de svære Aar kom, væltede Regeringen Masser af Sedler 
ud over Landet, — Seddelbanken var den Fabrik i Dan- 
mark, der havde mest at bestille, blev der spydig sagt, — 
og vist er det, at Fabrikken undertiden ikke kunde trykke 
Sedlerne saa hurtig, som Regeringen havde Brug for dem. 

I 1813 prøvede man at faa Ende paa Forvirringen 
ved at indføre en helt ny Ordning. En »Rigsbankc blev 
oprettet, og alle, der ejede fast Ejendom, skulde indbetale 
et vist Beløb til den, for at den kunde faa en Kapital at 
begynde med. Samtidig blev det bestemt, at hver af de 
nye »Rigsbanksdalere« skulde gælde det samme som seks 
af de gamle, — for hver seks Daler, man ejede før, ejede 
man nu pludselig een ! — Men man havde heller ikke Metal 
til at mønte den ny Slags Dalere af; derfor blev der ud- 
stedt »Rigsbankssedler« , og deres Værdi sank ligesom de 
gamles i en svimlende Fart. En lille Dreng, fortælles der, 
fik af sin Fader 18 Daler til sin Fødselsdag. Det var jo 
en særdeles flot Foræring, — men for dem købte Drengen 
sig saa en Farvelade og et Par Pensler, — længere strakte 
de atten Daler ikke. En Dalerseddel var til sidst knap en 
Skilling værd. Den Mand, der havde noget at sælge, kunde 
endda blive ved at sætte Priserne op; men hvad skulde 
den gribe til, der var paa fast Løn. 

Paa en eneste Maade kom der Penge til Landet, nemlig 
ved alle de engelske Skibe, som vore smaa Kanonjoller og 
Kaperskibe tog fra Englænderne. Vi tog i det hele flere 
fra dem end de fra os. Den, der kunde sætte Penge i at 
udruste et Kaperskib, tjente godt. Men det var en For- 



143 

tjeneste, der kun kom faa tilgode og endda mest kom i 
Hænderne paa Folk, der ødslede den bort med det samme. 
Den kunde ikke forandre den almindelige Elendighed. 
Saa kom endelig 1814 med Freden og med Norges Tab. 



Det var et ganske andet København, det, der blev 
Frederik den Sjettes Kongestad (Christian den Syvende var 
død 1808) end det, han som ung Kronprins havde levet i. 
Havnen, hvor der havde myldret med Skibe og med travle 
Mennesker, laa tom; i lange Tider laa den afbrændte Del 
af Byen hen som en Ruinhob, — der var ikke Raad til 
at bygge den op. Og naar der endelig byggedes, var det 
fattigt og uskønt og med daarligt Materiale. 

Først i Slutningen af Tyverne rejstes Christiansborg 
Slot igen. De gamle Mure blev benyttede; det beholdt 
derfor sin kolossale Størrelse, men den rige Udsmykning 
og det smukke Taarn, som det gamle Slot havde haft, fik 
det ikke igen, og Slottet havde noget trist og dødt over 
sig. Frue Kirke tog man fat paa 1811. Den blev bygget 
i største Tarvelighed, med Træsøjler og Træloft, ogsaa en 
sørgelig Modsætning til den gamle Kirkes solide Pragt. 
Nikolai Kirke blev slet ikke genopført; Taarnet fik Lov at 
staa uden Spir, og ved Foden fik det senere de hæslige 
Slagterboder. Hauserplads blev anlagt ved Oprydningen 
efter Bombardementet. 

Der kom en Tid for København, fattig paa store og 
mærkelige Begivenheder, og fattig paa Luksus og Pragt 
baade i det offentlige Liv og Jbjemme. Efter de store Kriges 
Ophør, da Fred og Orden igen begyndte at raade i Ud- 
landet, blev de Priser, vi kunde faa for vort Korn, stadig 
ringere, og Landmændene, der hidtil havde klaret sig 
nogenlunde, kom nu ogsaa i stor Nød — Tabet af Norge, 
der tidligere havde været en sikker Køber af dansk Korn, 

virkede i samme Retning. Og Landets Fattigdom gjorde 
igen Hovedstaden fattigere. Alle Mennesker maatte vænne 
sig til Tarvelighed og Sparsommelighed i det daglige Liv, 
i Mad og Klæder og Fornøjelser. Men da det var en fælles 
Lod for alle, føltes det ikke saa haardt. 

Tværtimod, man følte sig trygge og glade efter den fore- 
gaaende Tids Uro og Spænding. Og Kong Frederik »den 
ejegode«, som man kaldte ham, var netop den rigtige Konge 
i en saadan Tid. Selv var han nøjsom og tarvelig til det 
yderste. Hans Stemme var haard, og han havde ikke 
videre Greb paa at være venlig, naar han skulde tale med 
nogen. Naar Folk kom til Audiens hos ham, og han for 
løs paa dem og barsk spurgte: »Hvem er han, hvad vil 
han?« blev de tidt saa forvirrede og forfærdede, at det 
hele løb rundt for dem, saa at de ikke kunde faa et for- 
nuftigt Ord frem, — hvis de da ikke gjorde kort omkring 
og flygtede i fuld Fart ud af Gemakket, hvad der ogsaa 
kunde ske. — Men det vidste man, at han ikke mente 
noget ondt med, — at han havde et varmt og stort 
Hjerte, og at hans Tanker altid drejede sig om at gøre alt 
saa godt som muligt selv for den ringeste af hans Under- 
saatter. Man kendte saa mange Smaatræk, der vidnede 
om hans Jævnhed og Venlighed. Han red hjem fra en 
Borgervæbningsrevue paa Fælleden, og Folk fulgte i tætte 
Skarer med ham. Fra sin Hest saa Kongen, at en gammel 
og svagelig Mand havde ondt ved at bjerge sig i Stimmelen. 
Saa vendte Kongen sig ned mod ham og sagde godmodig: 
»Hold han sig kun fast ved Sadelen, min gode Mand.« 
Og hans sidste Ord, før han lukkede sine Øjne i Døden, 
var disse: »Det er kol^lt, man maa tænke paa Brænde til 
de fattige.« 

København var dengang »Kongens København«. Kon- 
gen var en Fader for alle, og ham gik man til med sine 
Bekymringer, naar alle andre Udveje var lukkede. Derfor 

var det ogsaa en stor Glæde blot at faa Lov at se ham og 
hilse paa ham, og det kunde man opnaa om Onsdagen 
eller om Søndagen, naar man spadserede en Tur ud i Fre- 
deriksberg Have. Man vandrede ud gennem Vesterport og 
gennem »Jernporten«, der stod ved Indgangen til Frederiks- 
berg Alle, ud til Haven, der nu ikke mere var i »fransk 
Stil«, men var bleven lavet om i »engelsk Stil« med Plæner, 
fritstaaende Træer og bugtede Kanaler. 

Naar Kongefamilien havde spist til Middag, sejlede den 
en Tur i Kanalerne. Militærmusikken, der først havde givet 
Koncert oppe paa Terrassen ved Slottet, medens Konge- 
familien sad til Bords, sejlede i den første Baad. I den 
næste sad de kongelige. Kongen selv — i Admiralsuniform 
— styrede Baaden. Og langs Bredderne stod Folk i 
bukkende og nejende Rækker, til Baaden var forbi, — saa 
styrtede de af Sted hen til en ny Drejning af Kanalen for 
endnu engang at faa Stadsen at se. 

Hvis man ellers vilde have frisk Luft, kunde man gaa 
sig en Tur i Rosenborg Have eller paa Volden. Rosenborg 
Have var ikke nær saa stor, som den havde været før — 
hele Eksercerpladsen bag Garderkasernen havde hørt med 
til den — men den var dog et Stykke Natur midt inde i 
Byen. Endnu bedre var der paa Volden. Der luftede 
Vinden frisk ind fra Land og Strand; der havde man fri 
Udsigt — hvor ikke Brystværnet dækkede for den, og det 
maatte man ikke kravle op paa, — og der var man altid 
sikker paa at møde Venner og Bekendte, der ogsaa gik sig 
»en l'ur paa Volden«. Store Bededags Aften var hele 
København deroppe for at høre Klokkerne ringe, før man 
gik hjem til Teen og de varme Hveder. 

Een Gang om Aaret skulde man i Skoven, det var en 
fast Regel, og Turen gik til Fods eller til Vogns til Char- 
lottenlund og Dyrehaven, hvor man kunde glæde sig over 
Naturen og over alle Herlighederne paa Dyrehavsbakken. 

10 

Et Stykke Dyrehavsbakke havde man ellers i Nærheden 
— uden for Vesterport. Der var om Sommeren Karus- 
seller, Beværtningssteder, Musik og et lille Teater, hvor de 
Pantomimer med Pjerrot og Harlekin blev spillede, som 
senere er flyttede til Tivoli. 

Paa Vesterbro laa Slagterierne med deres Slagterhunde 
og Slagtersvende, der var lige glubske og bidske mod 
fremmede Folk. Paa Nørrebro og Østerbro var der kun 
ganske faa Huse. Inden for »Demarkationslinien«, der gik 
langs Falkonerallé og Jagtvej, maatte der kun bygges med 
een Etage og af Bindingsværk, for at Husene kunde ryddes 
øjeblikkelig, dersom Fjenden kom mod Københavns Fæst- 
ning. Portene i Volden blev lukkede hver Nat, og Nøglen 
til Østerport blev bragt op til Kongen paa Amalienborg. 
Selv om Dagen var Adgangen til Byen besværlig, da en- 
hver maatte standse ved »Acciseboden« og gøre Rede for, 
om han ikke havde saadanne Varer, som ikke maatte 
bringes ind i Byen uden Afgift. 

Paa Gaderne var der ikke stærk Færdsel, og Butikkerne 
lokkede ikke med straalende Belysning eller fine Udstil- 
linger. Det var svært flot, da en Købmand paa Østergade lod 
sit Navn i Guldbogstaver sætte paa nogle forholdsvis store 
Butiksruder. Sælgekoner og Prangere, der raabte med deres 
Varer, var der fuldt op af, — et Par Varer, som nu er for- 
svundne fra Repertoiret, spillede en stor Rolle, nemlig Senge- 
halm og Flintesten (til Fyrtøjerne). Visekællinger vandrede 
om, ful^e af en Skare Børn, og solgte Viser om det sidste 
gruelige Mord. Først sang de selv Visen, for at man 
kunde høre, hvad man fik for Pengene. »Hunderakkeren« 
kørte i Hundedagene nfted sin Vogn rundt i Byen og fangede 
løsgaaende Hunde ind med et stort Net, der sad paa en 
Stang. Man kunde endnu dengang opleve at se Forbrydere 
blive »piskede paa Halmtorvet« (nuværende Raadhusplads), 
saa at Blodet flød, og en stadig Morskab var det at se 

Tallotteriet blive trukket paa Vandkunsten, medens Musikken 
spillede, og Sjoverne sloges om den udtrukne Lodseddel. 
Den blev nemlig kastet ned i Grams, og den, der afleverede 
den, fik en Rigsort. Een Gang om Aaret red Herolder i 
middelalderlige Dragter og med Stave i Hænderne rundt i 
Byen og forkyndte, at Højesteret skulde aabnes, og senere 
saa man Kongen køre til Retten i Guldkaret og med seks 
hvide Heste for. Eller Borgervæbningen marscherede gen- 
nem Byen fra Øvelser eller Revue paa Fælleden; Konerne 
gik med i Geleddet og snakkede nok saa gemytligt med 
deres Mand, og den lille Dreng fik Lov at bære det lange 
Gevær. 

Der var altsaa Liv nok i Gaderne, men ikke meget af 
det Liv, som en Storbys travle Virksomhed frembringer. 
Spektakler var heller ikke sjældne, enten nu Læredrengene 
leverede hinanden store Feltslag eller hujende fulgte efter 
en fuld Kone, der blev baaret paa Raadstuen bundet paa 
en Stige. Om Natten drev lystige Fyre den gamle køben- 
havnske Sport »at flytte Skilte og raabe Brand.« Vægterne 
med deres lange Morgenstjerner og de rødkjolede Betjente 
med Spanskrørsstokken tog sandelig ikke blidt paa Folk, 
og dog havde man ikke stor Respekt for dem — især ikke 
om Natten. Men ^ da kunde man rigtignok ogsaa sikrest 
træffe Vægteren i en Kælderhals, hvor han fik sig en Lur. 

I mange Aarhundreder havde Regeringen prøvet paa at 
tvinge Folk til at vise Sparsommelighed, — nu kom den 
af sig selv. Værelserne var gennemgaaende tarveligt ud- 
styrede, og de daglige Maaltider var ikke overdaadige. Men 
man vilde jo dog gerne kunne vise sig lidt ved en eller 
anden højtidelig Lejlighed; derfor havde man altid en stor 
Stue »Salen«, der ikke blev benyttet til daglig Brug, og 
hvor Overtrækket kun kom af Møblerne, naar der var 
Selskab. 

Teatret — det kongelige — for andre var der ikke i 

Byen, var noget af det, der optog Folks Tanker mest. Nu 
var det ganske vist ogsaa en Tid, hvor Teatret havde saa 
mange udmærkede Kunstnere som hverken før eller senere. 
Men desuden var der saa lidt andet uden for det hjem- 
lige, som man kunde blive optaget af. Politik maatte man 
ikke give sig af med, — det skulde Kong Frederik nok 
ordne selv alt sammen, — og Nyheder ude fra, som Aviserne 
nu daglig bringer i Masse, fik man kun i Draabevis. Kun 
to Gange om Ugen kom Posten fra Hamborg. Derfor 
kunde et nyt Skuespils Opførelse blive en hel Begivenhed, 
og derfor kunde en Digterstrid som den mellem Oehleii- 
schlåger og Baggesen 1814 — 20 optage hele København i 
en Grad, som man vanskelig kan forstaa nu. 

Den Strid blev kun ført med Blæk, men en anden 
Strid, der virkelig kostede braadne Pander, blev faa Aar 
efter udfægtet i København. Det var Jødefejden. Der 
havde været Jødeforfølgelser i Hamborg, og det smittede 
her. I September 1819 var der en hel Række Aftener i 
Træk alvorlige Gadespektakler. Store Sværme af Menne- 
sker, mest Læredrenge, Matroser og al Slags Pøbel, slog 
Ruderne ind hos de jødiske handlende og mishandlede 
dem selv, hvor de kunde faa fat paa dem. Politidirek- 
tøren havde taget noget ligegyldigt paa Sagen fra først af, 
og derved fik Urostifterne Mod. Livgarden tilhest og 
Husarerne maatte lykke ud og slaa løs med flade Klinger, 
og dem havde man ganske vist Respekt for; men rigtig 
Ro i Sindene kom der dog først, da der var bleven ud- 
nævnt en ny Politimester, der tog kraftigere fat. I Januar 
1820 lod det til, at Optøjerne skulde begynde igen; men 
da var Politiet bedre forberedt end sidst og havde bl. a. 
anskaffet 200 udmærkede splinternye »Politistokke«, der 
blev svungne af haandfaste Holmens Folk i Politiuniformer. 
Pøbelen fik ved den Lejlighed s^aa læsterlige Prygl, at hele 
Fornøjelsen var forbi med det samme. 

Samme Aar, som Jødefejden fandt Sted, kom det første 
Dampskib til København. Den 4de Maj ankrede »Caledonia« 
ude ved Toldboden, hilst med Hurraraab fra Menneske- 
mængden inde paa Land. Skibet gik i regelmæssig Fart 
mellem København og Kiel, men gjorde ogsaa Lystfarter 
til Klampenborg. Der var altid myldrende fuldt af Menne- 
sker, der skulde prøve og beundre den nye Opfindelse, — 
men de gamle Sømænd rystede paa Hovedet: Nu kunde 
jo enhver Landkrabbe give sig til at være Sømand. 

»Nordens Athen« kalder man undertiden København, 
og det er vel Thorvaldsens Museum, der giver os størst 
Ret til at bære det Navn. Hele sin Manddom havde Thor- 
valdsen levet i Rom, da han endelig i 1838 vendte hjem 
til sin Fødeby for at blive der. Uden paa Museet er der 
en Række Billeder, der viser den Hyldest, der blev bragt 
ham, da han d. 17de Sept. paa Fregatten »Rota« stevnede 
ipd paa Københavns Red. Byen udnævnte ham til Æres- 
borger, og da han havde testamenteret alle sine Værker 
til København, blev Museet rejst for Bidrag fra Konge 
og Folk. 

— ' — I Trediverne brød en ny Tid frem. Julirevolu- 
tionen i Paris 1830 havde givet Folk Lyst og Mod til igen 
at tænke paa offentlige Sager. »Stænderforsamlingerne« 
traadte sammen, og skønt ingen af dem havde Sæde i 
København, mærkedes det dog, hvorledes de paavirkede 
Livet herinde. Det var ikke længere Teater og Litteratur, 
der fangede Sindene helt og holdent, de politiske Spørgs- 
maal trængte sig frem. 

Der var dernæst stigende Velstand. Den trange Tid var 
forbi. I 1838 havde Bankens Sedler fuld Værdi som Sølv. 

— Da den gamle Konge var død, og Christian den 
Ottende kommen paa Tronen, havde man haabet at faa en 
fri Forfatning. Den fik man ikke, — men København fik 
sit Tivoli. Det var blevet forestillet Kongen — hed det 

sig — at naar Folk blot fik noget at more sig med, saa 
vilde de glemme at spekulere over Politik. Et Stykke af 
Fæstningens Glacis (Terrænet uden for Voldgraven) blev 
overladt et Aktieselskab, og der blev Tivoli anlagt 1843. 
Det var ikke meget pragtfuldt efter vore Fordringer, men 
Folk var henrykte. 

Den frie Forfatning glemte de imidlertid ikke for det, 
og de kæmpede kækt for den. Regeringen forsøgte at 
stoppe Munden paa de liberale Aviser med Bøder og Fæng- 
selsstraffe, men Raabene paa Frihed blev stærkere og stær- 
kere. Det var Bladet »Fædrelandet«, der førte an, — det 
var Orla Lehmans og Carl Plougs Blad — men mest 
elsket og frygtet var dog »Corsaren«, det første rigtige 
Vittighedsblad, hvori M. Goldschmidt hudflettede sine Mod- 
standere uden Skaansel. Aldrig har noget Blad i Køben- 
havn vakt et saadant Røre, det læstes fra Kælder til Kvist 
— Men saa længe Christian den Ottende levede, holdt 
Enevælden ud; saa heller ikke længere. 

Der var gaaet omtrent 200 Aar, siden Københavns Bor- 
gere havde maattet begrave deres Haab om at være med 
til at styre Landet. Nu truede der igen en stor Fare ude- 
fra og det var nødvendigt, at Konge og Folk fandt hin- 
anden i Tillid og Enighed. Det kunde kun ske, naar Ene- 
vælden blev opgivet. Lykkeligvis var Frederik den Syvende 
ikke saa kær i den som hans Forgænger. 

Den 20de Marts 1848 kom Efterretningen til København 
om Slesvigholstenernes Fordring paa, at Sønderjylland skulde 
rives fra Danmark. Denne Aften blev der i Kasinos Sal 
holdt et Borgermøde. Det gik stormende til. Nogle raabte 
op om at ville gaa til Kongen straks. »Nej, mine Herrer I« 
raabte Orla Lehman med Tordenrøst, »ingen Overilelser! 
Vi sover paa det først.« En Adresse til Kongen blev ved- 
taget med Opfordring til ham om at omgive sig med Mænd, 
der vilde redde Landets Ære og Nationens Frihed. 

Næste Formiddag gik et Folketog paa 10,000 Mennesker 
med Kommunalbestyrelsen i Spidsen fra Raadhuset op til 
Christiansborg Slot. Fra Rækkerne lød Fædrelandssange. 
Det mødte paa Vejen Ministrene, der kom fra Slottet. De 
var afskedigede. Det, man ønskede, var alt sket, og Kongen 
lovede, at Sønderjylland skulde blive bevaret for Danmark. 

Dagen efter kom en Deputation fra den Regering, Op- 
rørerne havde dannet, til København. Den boede først 
i Hotel d' Angleterre, hvor en Sikkerhedsvagt af Studenter 
skulde passe paa, at den ikke fornærmedes; senere i en 
privat Mands Bopæl. Naturligvis kunde man ikke komme 
til Enighed med den. Det var der heller ingen, der ven- 
tede. Allerede Dagen efter begyndte Oprøret i Kiel og 
næste Dag i Rendsborg. 

Onder Vaabenhvilen efter Kampene i 48 samledes den 
grundlovgivende Rigsforsamling d. 23de Oktober paa Chri- 
stiansborg Slot og udarbejdede »Danmarks Riges Grundlov«. 
— Da Soldaterne vendte hjem efter det sejrrige Felttog, gav 
København dem en glimrende Modtagelse. Gaderne var 
flagsmykkede og pyntede med grønt og Indskrifter. Fra 
Vinduerne regnede Blomster og Kranse ned over Krigerne, 
og sjungende og jublende flokkedes Folk om dem for at 
bringe »den tapre Landsoldat« Takken for hans Daad. 

— Vor gamle By havde imidlertid begyndt at trække 
Vejret noget tungt inden for Voldene. I 1855 boede der 
henimod 150.000 Mennesker paa den samme Plads, der i 
1800 havde rummet 100.000. Intet Under derfor, at Husene 
strakte sig højere og højere til Vejrs, og at Loftskamre og 
Kældere mere og mere toges til Beboelse. Den tætte 
Sammenstuvning af Mennesker var sundhedsfarlig, og 
København var i Forvejen en usund By. Store Dele af 
Byen var jo bygget paa opfyldt Grund — Opfyldningen 
var mest AfiFald og Gødning — og Drikkevandet var fælt. 

Koleraen, der kom hertil i 1853, talte et alvorligt og 



154 

fyndigt Ord om, hvor slet det stod til. København var en 
af de europæiske Byer, der led mest. Henimod 5000 Men- 
nesker døde af Sygdommen. Den understøttedes kraftig af 
Autoriteterne, idet man gjorde en Del af Almindeligt Ho- 
spital, der laa i Amaliegade, til Koleralazaret. Her levede 
1200 svage og gamle Mennesker under de usundeste og 
uhyggeligste Forhold, og 500 af dem døde uden synderlig 
Pleje og Pasning og i den sikre Overbevisning, at man med 
Villie vilde af med dem for at faa tømt ud paa Hospitalet. 
For Resten fulgte Koleraen med Forkærlighed de Gader, 
der var byggede paa Opfyldninger af de gamle Vandløb, 
der havde gennemstrømmet Byen. Naturligvis flygtede Folk 
fra Byen i stort Antal, da de opdagede, at Koleraen ikke 
blot var en «Fattigmandssygdom«, som man i Begyndelsen 
havde troet. 

I 1852 blev der givet Lov til at bygge uden Indskrænk- 
ning paa Terrænet uden for Søerne, og nu voksede For- 
stæderne, især Nørrebro og Vesterbro op med rivende Hast. 
Derved blev der stærkere Færdsel mellem Byen og Udkan- 
terne, og den kunde ikke blive ved at gaa gennem de snevre 
Porte i Volden. Fra 1856—58 blev derfor de gamle Porte 
brudte ned. Samtidig solgtes der Stykker af Nyboder til 
privat Bebyggelse, og paa Gammelholm rejste der sig en 
hel ny Bydel, efter at de forskellige Kontorer og Oplag, 
som Flaaden havde der, var flyttet til Nyholm. 

I 1847 løb det første Jernbanetog mellem København og 
Roskilde. 1857 tændtes Gassen for første Gang i Køben- 
havns Gader, og 1860 aabnedes Vandværket, der bringer 
Byen det udmærkede Drikkevand fra artesiske Boringer i 
Omegnen. Det København, vi kender, begyndte sin stærke 
og stigende Udvikling. Handelen brød sig nye Veje og blev 
fri for den Afhængighed af Hamborg, som de daarlige Tider 
havde nødvendiggjort. 1 1857 blev der givet »Næringsfrihed« ; 
alle de Indskrænkninger, som det gamle Lavsvæsen havde 

lagt paa Haandværket, faldt bort. Samme Aar fik Koben- 
havn den KommunalforCatning, der ordnede dens indre 
Styrelse, og som gælder endnu. 

Aldrig har København i den Grad været ensbetydende med 
Danmark som i Tiden mellem de to slesvigske Krige. Hvad 
der tænktes og sagdes i København, føltes som hele Landets 
Mening, baade her hjemme og i Udlandet. Det var baade 
godt og galt. En Hovedstads Befolkning er altid livlig og 
letbevægelig, glad ved alt nyt og let at faa med, naar det 
gælder at spille højt og dristigt Spil. Og i de Dage spillede 
vi højt Spil med Tyskerne om Sønderjylland uden at have 
andet at stole paa end den Hjælp, vi skulde have af de 
Stormagter, — der ikke hjalp os, da det kom til Stykket. 
Det var festlige og stolte Dage i København, da de nordiske 
Studenter i Juni 1862 mødtes i glødende Begejstring for 
Nordens Enhed og Frihed; Kong Frederik og Kong Karl 
den Femtende, der kort efter var sammen i København, 
hilstes med et storartet Folketog. 

Det var stolte Drømme, der blev drømte,' og de gik ikke 
i Opfyldelse. Da Kong Frederik den Syvendes Lig den 2den 
December 1863 ved Fakkelskin førtes igennem Havnen, var 
det Ulykkens og SkuflTelsemes Tid, der begyndte. — Og 
SkufiTelsen gav sig et stygt Udslag i København, da Efter- 
retningen om Tilbagetoget fra Danevirke kom hertil. Der 
blev raabt om Forræderi, og Pøbelen gjorde Tumulter nede 
ved Amalienborg. Senere skabtes der en vis Sløvhed ved 
alle de Ulykkesbudskaber, der kom fra Krigen. En Officer, 
der havde Permission fra Hæren og var i Besøg i Køben- 
havn, var forbavset og harmfuld over, hvor støt og godt 
alle Fornøjelser gik deres Gang i Hovedstaden, medens 
Hæren blødte ved Dybbøl. 

— Efter Nederlaget i 1864 var der Folk, der for Alvor 
tvivlede paa, at Landet nu var stort nok til at leve et selv- 
stændigt Liv. Og tænkte man paa Tiden efter Norges Tab 



■■■. • 

^ 



156 

og den uhyre Svækkelse, der fulgte efter, kunde man have 
frygtet i det mindste en Stilstand i hele Udviklingen. Og 
hvad kom der saa? — En Vækst og en Fremgang for hele 
Landet som for København saa stor som aldrig før. 

— I 1867 sprængte Byen helt sin gamle Ramme; hele 
Voldterrænet blev overgivet til Bebyggelse. Den Hurtighed 
med hvilken der blev bygget, viste, hvor haardt Udvidelsen 
var nødvendig. Voldene faldt dog ikke straks. Nørrevold 
blev sløjfet i 1872, og Boulevarderne anlagdes Aaret efter. 
Vestervold og Østervold holdt længere ud og forsvandt først 
midt i Halvfemserne. Heldigvis blev dog ikke hele Terrænet 
opfyldt med Bygninger, men Østre Anlæg, Ørstedsparken, 
Botanisk Have og Aborreparken fik Lov at være Lunger 
for den store By. — Allerede i Aaret 1900 kom den næste store 
Udvidelse. Da blev Brønshøj, Valby og Sundbyerne ind- 
lemmede i København, og derved blev Hovedstadens Om- 
fang tre Gange saa stort som før. 

Nu er København og Frederiksberg en By paa henimod 
en halv Million Mennesker. Den tog 600 Aar om at naa 
de første Hundrede Tusinde; de fire næste tog den paa lOQ 
Aar. Der vokser flere Gader op nu i eet Aar end før i et 
Aarhundrede, og der skulde god Plads og Tid til at beskrive 
alle de prægtige og kostbare Bygninger, der er rejst i den 
sidste Menneskealder. Men eet har de tilfælles, — de har 
ingen Historie endnu. Hvor smukke og betydelige de er, 
saa har de dog endnu ikke den Mindernes Glans over sig, 
som mangen ringere og mindre, fordi den har været Vidne 
til Forfædrenes Liv og Færden. 

Kun et Par enkelte Bygninger skal omtales her. I 1872 
—74 blev det nye kongelige Teater bygget, større og pragt- 
fuldere end den gamle Bygning, der med Ære havde tjent 
den danske Skueplads lige fra Frederik den Femtes Tid. 
Paa samme Tid Qernedes den gamle Hovedvagt paa Kon- 
gens Nytorv og de snævre og uhyggelige Stræder bag den 

— Peder Madsens Gang f. Eks. — blev omdannet til brede 
og luftige Gader. I 1894 indviedes Frederikskirken (Marmor- 
kirken) i Bredgade, 145 Aar efter at Grundstenen var lagt 
af Frederik den Femte. Det var C. F. Tietgen — den Mand, 
der mest af alle ved sit Geni bragte Fremgang i Handels- 
livet — der bekostede Opførelsen. I 1902 blev Købenbavns 
nye Raadhus — bygget af Martin Nyrop — taget i Brug, 
den lyse og festlige Bygning, der bliver skønnere, for hver 
Gang man ser den. 

Store og mærkelige historiske Begivenheder har Nutidens 
København ikke oplevet. Men den har set en jævn og mægtig 
Udfoldelse af Kræfter og Evner paa alle Omraader. Den har 
set det store Arbejderparti vokse op til en kommunal Magt 
fra den ringe Begyndelse i 1872, da det første Arbejdermøde 
paa Nørrefælled blev splittet af Husarer og Politi. Den har 
set, hvorledes Kirke efter Kirke er vokset op i de folkerige 
Kvarterer — byggede for en væsentlig Del for Menighedens 
frivillige Gaver, Trangen var stor, thi Sognenes Indbygger- 
antal var over alle Grænser. St. Johannes Sogn havde i 
1890: 80.000 Mennesker. — Den har set den danske Handel, 
ligesom i gamle Dage, paany strække sine Arme ud til de 
Qerne Verdensdele og set den store Frihavn give Plads for 
Oceandamperne, — og paa de store Udstillinger i 1872 og 
1888 har den vist for Danske og fremmede, hvilke Maal 
vort Arbejde og Kultur har naaet 

Og det bedste er, at den ikke har vokset sig stor paa 
Landets Bekostning; den er ikke bleven levedygtig ved at 
tage Livet af de andre Byer — som den undertiden i For- 
tiden ønskede at gøre det, — men den blomstrer og trives 
netop, fordi det hele Land gaar frem. 

— Paa Slotsholmen vil vi slutte, saaledes som vi be- 
gyndte der; thi der rækker, paa en underlig Maade netop 
i disse Dage det gamle og nye hinanden Haanden. 

Den 3die Oktober 1884 brændte Christiansborg Slot. 

Ilden opstod omtrent paa samme Sted som i 1794 og af 
samme Aarsag, nemlig gennem Kakkelovnsrørene. Der var 
fyret stærkt i Ovnene, da Rigsdagen skulde samles næste 
Dag. Det viste sig atter, at over for en Brand i den vælr 
dige Bygning stod man magtesløs trods alle Anstrengelser. 
Slotskirken blev reddet, idet Forbindelsesbygningen mellem 
den og Slottet blev sprængt, og paa Taget af Kirken og 
Thorvaldsens Museum kæmpede Matroser og Studenter for 
at hindre de faldende Gnister fra at tænde. Milevidt fra 
København regnede der Aske ned fra det vældige Baal. 
Om Morgenen ^tod af Slotsfirkanten kun Murene tilbage. 

To Nationalindsamlinger bragte store Summer ind til 
Slottets Genopførelse og Udsmykning, men i mange Aar fik 
Ruinen Lov at staa til ringe Pryd for Byen og til fremmedes 
Forundring. Endelig enedes Regering og Rigsdag i 1906 om 
Genopførelsen. Da Udgravningerne begyndte, stødte man 
inde i Slotsgaarden paa betydelige Murrester fra den aller 
ældste Tid, — paa Stenene, som flittige Hænder lagde og 
føjede sammen paa en Tid, da Bøgeskoven dækkede Høj- 
broplads, hvor nu Absalons Rytterstatue knejser, og da Kø- 
benhavn var en lille Landsby paa Bakken ved Frue Kirke 
og en Række Fiskerboder langs Stranden ved St. Nikolai, 

Her mødes Nutid og Fortid. Her, hvor en ny Borg for 
Kongen og Folkets Mænd nu skal rejse sig, er Hjertet i Ab- 
salons By. 




HOLGER RCTZEBECK 



VED HOKSØR FJORD 

EN FORTÆLLING FRA EN LILLE BY 

KR. 3.25 HFT. 4.75 INDB. 

>Det er en Bog som fortjener en stor Læsekreds. Den er i Or- 
dets gode Forstand en Solstraalefortælling, og den er præget af et 
Lune, som ikke er almindeligt hos vore Forfattere c (Vort Land.) 



DEN DANSKE SOMMER 

i 

EN FORTÆLLING OM EN FERIE 

KR. 3.50 HFT. 5.00 INDB. 

>En munter, frisk og ung Bog, der er gennemtrængt af et fi^J- 
digt dansk Feriehumør og i mangt og meget er et Sidestykke til 
»Nøddebo Prapstegaard«.« (Folkelæsning.) 



VEJEN TIL FILISTÆA 

EN FORTÆLLING OM STUDENTER 

KR. 3.75 HFT. 5.25 INDB. 

»Fortællingen er særdeles underholdende, og omend Lunet ikke 
er slet saa sprudlende som i Forfatterens tidligere Bøger, er den 
dog saa elskværdigt og fornøjeligt skrevet , at man ikke fortryder 
at stifte Bekendtskab med den«. (Berlingske Tidende.) 



• FAAS I ALLE BOGLADER • 

HOLGER RCTZEBECK 



MONUMENTET 

ET FARCEMOTIV 

KR. 2.50 

>Saa ustyrlig morsom Omslaget er, saa fuld af Lune og sund, æt- 
sende Satire er den raskt skrevne Fortælling. Den hele lille Hi- 
storie er en kostelig Farce, men af den Slags Farcer, der sprudler 
af Sundhed«. (Folketid.) 



SPORENE SKRÆMME 

EN FORTÆLLING 

KR. 0.75 HFT. 1.00 INDE. 

<Det er en ganske fortrinlig lille Bog, der paa en lun og hyggelig 
Maade taler et Alvorsord om Forholdet mellem Mand og Kvinde, 
en Bog man læser med stor Interesse og hvis Forfatter man forme- 
lig kommer til at holde af«. (Dansk Folketid.) 



VAABEN HVILE 

EN VINTERIDYL 

KR. 3.00 HFT. 4.50 INDB. 

>Det er en meget fornøjelig og underholdende Bog H. R., hvis 
Studenterfortælling >Den danske Sommer« for nogle Aar siden fik 
en hel lille Succes, har udsendt, og den vil som denne sikkert have 
gode Chancer, som en hyggelig og underholdende Bog, fortrinlig 
skikket til Højtlæsning i Familiekredse«. (Berlingske Tidende.) 

• FAAS I ALLE BOGLADER • 

NY DANSK FORTÆLLING 



♦' 



AUG.WEIS 



•1 



ADJUNKT 



MOGENS OG POUL 

EN FORTÆLLING FOR BØRN 

OMSLAGSTKGfSQNG AP FRANTS HENNINGSEN 



y 
INDHOLD 

ANKOMSTEN — LTVET I BONDEGAARDEN — EN 
SLEM FORSKRÆKKELSE — EN UROLIG NAT — 
TUR TIL ANDELSMEJERIET — PAA NATLIG UD- 
FLUGT — græ:vlingehuset — lyngen af- 
brændes — EN REGNFULD DAG — NATTEVAGT 
— EN OVERRASKELSE — BØRNEHJEMMET ^ I 
PÆRETRÆET - DEN SIDSTE DAG — SLUTNING 



AT VÆKKE BØRNS INTERESSE FOR NATUR- 
IAGTTAGELSE ER BOGENS FORMAAL 



. TIL GEN:'F,MSYN I ALLE BOGLADER • 

DET SCHUBOTHESKE FORLAG 

